India Ge Meehaku Aadhaige Caareh "Lamborghini" Akah Badhalu Koffi - Vaguthu\nއިންޑިއާގެ ސްޓޭޓެއް ކަމަށް އައްސާމްގައި ދިރިއުޅެމުން އަންނަ ނޫރުލް ހާކު އޭނާގެ ސުޒުކީ ސުވިފްޓް ކާރު ލަމްބޯގިނީ ރެޕްލިކާ އަކަށް ބަދަލު ކޮށްފިއެވެ.\nމީޑިއާތަކުން ރިޕޯޓް ކޮށްފައިވާ ގޮތުގައި އޭނާ ގެންގުޅޭ ސުވިފްޓް ކާރު އިޓަލީގެ ލަގްޒަރީ ކާރުތަކުގެ ތެރޭގައި ހިމެނޭ ލަމްބޯގިނީ އަކަށް ބަދަލު ކޮށްފައިވަނީ ބޮޑު ހަރަދެއް ހޭދަ ކުރުމަށްފަހުއެވެ. އެގޮތުން ގާތްގަނޑަކަށް ހަ ލައްކަ އިންޑިއަން ރުޕީސް ހަރަދު ވެފައިވާ ކަމަށް ރިޕޯޓް ތަކުން ވަނީ ބުނެފައެވެ.\nހަ ލައްކަ ރުފީން އެ ކާރު ހެދުމަށް އޭނާ ހަރަދު ކޮށްފައިވާއިރު، އެ ކާރު އެއްކޮށް ނިންމާލެވިފައިވަނީ މަސައްކަތް ފެށިތާ އަށް ވަރަކަށް މަސް ފަހުން ކަމަށް ވެސް އޭނާ ވަނީ ބުނެފައެވެ. އޭނާ ވަނީ ކާރު ހެދުމަށް ކާރުގެ ޑިޒައިނާއި އިންޖީނު ވެސް ބަދަލު ކޮށްފައެވެ.\n"ގާތްގަނޑަކަށް އަށް މަސް ހޭދަވެގެން ދިޔަ މި ކާރު ބަދަލު ކުރުމަށް" އުމުރުން 31 އަހަރުގެ ނޫރުލް އާއި ހަވާލާދީ ހިންދުސްތާނީ ނޫހުން ރިޕޯޓް ކޮށްފައިވެއެވެ.\nއޭނާ މި ކާރު ހެދުމަށްފަހު ކާރުގެ ފޮޓޯތައް މީސްމީޑީއާގައި ހިއްސާ ކުރުމުން ގިނަ ބައެއްގެ ސަމާލުކަން ވަނީ ލިބިފައެވެ. އެގޮތުން ގިނަ ބަޔަކު ވަނީ އޭނާ ކޮށްފައިވަނީ ބުރަ މަސައްކަތެއްކަން ފާހަގަ ކޮށްފައެވެ.\nމަޝްހޫރު "ފާސް އެންޑް ފިއުރިއަސް" ގެ ފޭނެއް ކަމަށްވާ ނޫރުލް އަކީ އަބަދު ވެސް ލަމްބޯގިނީ އެއް ދުއްވާލުމަށް ބޭނުން ވެފައިވާ މީހެކެވެ.\nއޭނާ މި ކާރު ހެދުމުގެ މަސައްކަތް ކޮށްފައިވަނީ ކޮވިޑް-19ގެ ސަބަބުން އިންޑިއާ ފުރަބަންދު ކުރުމާއި ގުޅިގެން ގޭގައި މަޑު ކުރަން ޖެހޭ ހުސް ވަގުތުތައް ގިނަ ވުމުގެ ސަބަބުންނެވެ.\nތި ދެން ކޯންޗެއް! މީގެ 25 އަހަރު ކުރިން މަ ދެކުނީން މާލޭގައި މާސިޑީޒްއެއް ޓެކްސީއެއްގެ ގޮތުގައި ގެންގުޅޭތަން. އޭތިން ކޮންމެ އަޑެއް ނުކުތަސް އޭގައި އޮތީ މާސިޑީޒް ކާރެއްގެ ބޮށިގަނޑު\nޖޫން 21, 2021 23:02\nހެހެހެ.. ތިހީވަނީ ފޮތްބަހައްޓާ ހަރެއްހެން.\nޖޫން 21, 2021 23:53\nކޮންގޮތަކުން ތޯ ތިކާރު ލެމްބޮގިނީ އަކަ ވައްތަރީ؟ މައްޗަށް ދޮރުހުޅުވޭ ކޮންމެ ކާރަކީ ލެމްބޮގިނީ އަކަށް ސިފަކުރެވެންޔާ، ފިޔަގަނޑުލީ ކޮންމެ ދޫންޏަކީ، ބާޒެކެވެ.\nޖޫން 22, 2021 05:05\nއެމްއޭސީއެލް ގައި މަތިންދާބޯޓައް ތެޔޮ އަޅަން ބޭނުން ކުރަނީ ކޮންކަހަލަ ލޮރީޔަކެއްކަން އެނގޭތަ. ދުނިޔެއަށް މަޝްހޫރު ޖަރުމަންގެ މާސިޑީސް ބެންސް ލޮރީ. އެކަމަކު ހައިރާންވާ ކަމަކީ ޖަރުމަނުން އެއަށް ބޭނުންވާ ސްޕެއާ ޕާޓްސް ގަންނަން ނުލިބޭ. ޚާއްސަކޮށް ލޮރީ އަށް ބޭނުންވާ ފިލްޓަރު. ހުޅުލެއިން އެހުސްވުމުން އޯޑަރުކުރުމުން އެތައް ގުނައެއް ބޮޑު އަގުގައި ޚާއްސަކޮށް ރާއްޖެއަށް ސްޕެއަރ ޕާރޓްސް އުފައްދަނީ. ސަބަބަކީ އެ ލޮރީ ތަކަކީ ރައީސް ނާސިރު ނޫނީ ރައީސް މުހައްމަދު އަމީން ގެ ވެރިކަމުގެ ދައުރުގައި އުފައްދާފައިވާ ތަކެއްޗަށް ވާތީ. މިހަކަލަ މާސިޑެސް ބެންސް ލޮރީ މިހާރު ހުންނަނީ ޖަރުމަން ގެ ދާރުލް އާސާރުތަކުގަޔާއި މާލޭ އިންޓަނެޝަލް އެއާރޕޯޓުގައި. މި ލޮރީތައް ހުރުމުން އެއަރޕޯޓުގެ ވެރިން ފަޚުރުވެރިވޭ. ސަބަބަކީ ނަމަކަށް މާސިޑީޒް ބެންސް ލޮރީ އަށް ވުން. އެކަމަކު މިހާރު އެއަށްވުރެ އިންޑިއާގެ ބަޖާޖު ތެޔޮ އަޅާ ލޮރީ ގަނޑެއްވެސް މާ ޒަމާނީވެފައި ރަނގަޅުވާނެ.


Insaafu qaaimukoh hiyaanathah noonekey bunumgai raaes Solih akee namoonaa eh\n17 ނޮވެންބަރ 20194ކޮމެންޓް\nއިންސާފު ގާއިމުކޮށް ހިޔާނާތަށް ނޫނެކޭ ބުނީތީ އޭ ރިޕޯޓެއް\nރައީސް އިބްރާހީމް މުހައްމަދު ސޯލިހް 2018 ވަނަ އަހަރުގެ ނޮވެމްބަރު މަހުގެ 17 ވަނަ ދުވަހު ވެރިކަމުގެ ހުވާކުރެއްވީ އަދުލު އިންސާފުގެ ހުޅުކޮޅު ނިވި ރައްޔިތުން މުޅިން މާޔޫސްވެފައި ތިއްބަ އެވެ. ރައީސް ސޯލިހަށް އެކަން އިހްސާސްވެވަޑައިގަންނަވާތީ ރިޔާސީ ކެމްޕޭންގެ ތެރޭގައި ރައީސް އެންމެ ބޮޑަށް ވައުދުވެވަޑައިގެންނެވީ އަދުލު އިންސާފު ގާއިމުކޮށްދިނުމަށެވެ. ރައްޔިތުން ތަފާތު ނުކުރެއްވުމަށެވެ. އިންސާފު އެންމެންނަށް ވެސް ހޯދައިދެއްވުމަށެށެވެ. ދައުލަތުން ގެއްލުވާލާފައިވާ ފައިސާތައް ހޯދުމަށެވެ. ހައްގުތަކުން މަހްރޫމްކޮށްފައި ތިބި މީހުންނަށް ހައްގުތައް ކަށަވަރުކޮށްދެއްވުމަށެވެ. ޝަރުއީ ދާއިރާ އިސްލާހު ކުރެއްވުމަށެވެ. އިގްސޯދީ ތަފާތުކުރުންތައް ނައްތާލުމަށެވެ. އަދުލު އިންސާފާ ގުޅިފައިވާ ލިސްޓް އެހާ ވެސް ދިގެވެ. މައްސަލައިގެ ސީރިއަސް ކަން ބޮޑު ކަމުންނެވެ. ރައީސް ސޯލިހްގެ އެއް އަހަރުގެ ވެރިކަމުގެ ތެރޭގައި މިދާއިރާއިން ގިނަ ކަންތައްތަކެއް ފެށުން އުއްމީދީ ގޮތަކަށް ފައްޓަވާފައިވެ އެވެ.\nއަނިޔާވެރި ގޮތްގޮތަށް މަރާލާފައިވާ މީހުންގެ އާއިލާތަކަށް އިންސާފު ހޯދައިދޭން ކުރެއްވި މަސައްކަތް:\nރައީސް ސޯލިހް ވެރިކަމަށް ވަޑައިގެންނެވީ ރާއްޖޭގައި އަނިޔާވެރި ގޮތަކަށް އެތައް ބަޔަކު މަރާލާފައިވާތީ އެތައް އާއިލާއެއް ކަރުނައިގެ ތެރޭގައި ވަނިކޮށެވެ. އެހެންކަމުން ރިޔާސީ ކެމްޕޭންގެ ވައުދުވެ ވަޑައިގެންނެވި ގޮތަށް އެމަނިކުފާނު އެންމެ ބޮޑު އިސްކަމެއް ދެއްވީ މަރުތަކުގެ ހަގީގަތް ހޯދުމަށެވެ. އެގޮތުން އެކަމަށް ހާއްސަކޮށްގެން ބޮޑެތި ބާރުތަކެއް ލިބޭ ގޮތަށް ރިޔާސީ ކޮމިޝަނެއް އުފެއްދެވި އެވެ. އެކޮމިޝަނުން ބެލި ބޮޑެތި މައްސަލަތަކުގެ ތެރޭގައި ނޫސްވެރިޔާ އަހްމަދު ރިލްވާން ގެއްލުވާލި މައްސަަލައާއި ޑރ. އަފްރާޝީމް އަލީ އާއި ސޯޝަލް މީޑިއާ އެކްޓިވިސްޓް ޔާމީން ރަޝީދު އަނިޔާވެރިކޮށް އަވަހާރަކޮށްލި މައްސަލަ ފާހަގަކުރެވެ އެވެ.\nރައީސް ސޯލިހްގެ ވެރިކަަމަށް އެއް އަހަރުވީ އިރު ކޮމިޝަނުން ބަލަމުން ދިޔަ ބޮޑެތި މައްސަލަތަކުގެ ހޯދުންތައް ރިޕޯޓެއްގެ ސިފައިގައި އެކުލަވާލުމަށްފަހު އެ މައުލޫމާތު ވަނީ ރައީސްއާ ހިއްސާކުރެވިފަ އެވެ. އެހެންކަމުން އަނިޔާވެރި ގޮތްގޮތަށް މަރާލި މީހުންގެ އާއިލާތަކަށާއި ނޫސްވެރިޔާ އަހްމަދު ރިލްވާންގެ އާއިލާ އަށް ސަރުކާރުގެ އެއް އަހަރުގެ ތެރޭގައި މިވަނީ އިންސާފު ހޯދައިދޭނެ ކަމުގެ ވަރުގަދަ ޔަގީންކަމެއް ދީފަ އެވެ.\nނުހައްގުން ވަޒީފާ އިން ވަކިކުރި މީހުންނަށް އަނބުރާ ވަޒީފާ ދިނުން:\nނިމިދިޔަ ސަރުކާރާ ސިޔާސީ ގޮތުން ވިސްނުން ތަފާތު އެތައް ބަޔަކު ކުރީގެ ރައީސް އަބްދުﷲ ޔާމީންގެ ވެރިކަމުގައި ވަޒީފާއިން ވަކިކޮށްފައިވާތީ އެފަދަ މީހުންނަށް އަނބުރާ ވަޒީފާ ހޯދައިދިނުމަކީ މިސަރުކާރުގެ ވަރަށް މުހިއްމު ވައުދެކެވެ. ނުހައްގުން ވަޒީފާ އިން ވަކިކުރި މީހުންގެ މައްސަލަތައް ބަލައި ދިރާސާކުރުމަށް ރައީސް ވަނީ ވެރިކަމުގެ ފުރަތަމަ 100 ދުވަހުގެ ތެރޭގައި ހާއްސަ ކޮމިޓީއެއް އުފައްދަވާފަ އެވެ. ކޮމިޓީން އެ މަސައްކަތް ކުރަމުން ގެންދާއިރު ވަޒީފާގެ ބައެއް މައްސަލަތައް ކޯޓުތަކުން ވެސް ދަނީ ނިންމަމުންނެވެ. އެގޮތުން ސަރުކާރުގެ ވަޒީފާތަކުން ނުހައްގުން ވަކިކުރި ބައެއް މީހުންނަށް ވަޒީފާ ދިނުމަށް ކޯޓުތަކުން ހުކުމް ކުރުމާ ގުޅިގެން އެފަދަ ބައެއް މީހުންނަށް ސަރުކާރުން ވަޒީފާ ދީފައިވެ އެވެ. އަދި ބައެއް މީހުންނަށް ފައިސާއިން ވެސް ބަދަލު ދީފައިވެ އެވެ. އެހެންކަމުން ނުހައްގުން ވަޒީފާއިން ވަކިކުރި މީހުންނަށް އަނބުރާ ވަޒީފާ ދިނުމަށް މިސަރުކާރުގެ އެއް އަހަރުގެ ތެރޭގައި ރަނގަޅު ނިޔަތެއް އޮތް ކަން ފާހަގަކުރަންޖެހެ އެވެ. އާންމުން ބޭނުންވާ ގޮތަށް ހަލުވިކޮށް މިކަން ކުރުމުގައި ސަރުކާރަށް ވެސް ބޮޑެތި ގޮންޖެހުންތަކެއް ހުރިކަން ގަބޫލުކުރަންޖެހެ އެވެ. އެގޮތުން ދައުލަތުގެ ފުދުއްތެރިކަން ނެތުން މިވަނީ މިވައުދު ފުއްދަށް ސަރުކާރަށް އޮތް އެންމެ ބޮޑު ގޮންޖެހުމަށް ވެފަ އެވެ.\nޝަރުއީ ދާއިރާ އިސްލާހުކުރުމަށް އެ ދާއިރާއާ ގުޅޭގޮތުން ކުރެވުނު މަސައްކަތްތައް:\nޝަރުއީ ދާއިރާ އިސްލާހުކުރުމަށްޓަކައި މިސަރުކާރުން ވަނީ ރިފޯމް އެޖެންޑާގައި ހިމެނޭ ގިނަ ބިލްތަކެއް އެކުލަވާލާފަ އެވެ. މީގެތެރޭގައި ޝަރުއީ ދާއިރާއާ ގުޅުންހުރި ބައެއް މުހިއްމު ބިލްތައް ވެސް ހިމެނެ އެވެ. މިމަސައްކަތުގެ ތެރެއިން މިހާރު ވަނީ ޖޭއެސްސީގެ ގާނޫނު އިސްލާހުކޮށް ޖޭއެސްސީގެ ދަށަށް ޝަރުއީ ދާއިރާގެ އިދާރީ ބައި، ޑީޖޭއޭ ބަދަލުކޮށްފަ އެވެ. މިބަދަލަކީ ސުޕްރީމް ކޯޓުގައި ތިއްބެވި ބައެއް ފަނޑިޔާރުން ނުރުހޭ ބަދަލަކަށްވީ ނަމަވެސް ސަރުކާރުން ވަނީ މަޖިލީހުގެ ތެރެއިން އެ ބަދަލު ގެނެސްފަ އެވެ. ޖޭއެސްސީން ވަނީ ފަނޑިޔާރުންގެ މައްސަލަ ބެލުން އަވަސްކޮށް، ފަނޑިޔާރުންނާ މެދު އިންސާފުވެރިކޮށް ފިޔަވަޅު އެޅޭނެކަން ކަށަވަރުކޮށްދީފަ އެވެ.\nމަދަނީ އިޖުރައާތުގެ ގާނޫނެއް މިހާރު ވަނީ ޑްރާފްޓް ކުރެވިފަ އެވެ. ދިވެހި ގާނޫނީ ފަންނުގެ ގާނޫނެއް އެކުލަވާލައި، ވަކީލުންގެ މަސައްކަްތައް ރެގިއުލޭޓް ކުރުމަށް ވަނީ ބާ ކައުންސިލެއް އުފައްދާފަ އެވެ. ޑީޖޭއޭ ހިންގުމަށް ވަނީ ބަދަލުތަކެއް ގެނެސްފަ އެވެ. ޖިނާއީ މައްސަލަތަކުގައި ޕީޖީ އަމަލުކުރަން ޖެހޭ އުސޫލު މިސަރުކާރުން ވަނީ އިސްލާހުކޮށް، އާ އުސޫލަށް އަމަލުކުރަން ޕީޖީއަށް އަންގާފަ އެވެ. ޖިނާއީ އިޖުރައާތުގެ ގާނޫނަށް ވަނީ އިސްލާހުތަކެއް ހުށަހަޅާފަ އެވެ. ސުޕްރީމް ކޯޓަށް ވަނީ އަންހެން ފަނޑިޔާރުން އައްޔަންކުރައްވާ މިދާއިރާގައި އަންހެނުން ބާރުވެރިކުރުވުމަށް އިސްކަން ދީފަ އެވެ.\nނިމިދިޔަ ސަރުކާރުން ކަސްތޮޅު އަޅުވާފައި ތިއްބެވި ސިޔާސީ ބޭފުޅުން މިނިވަންކުރުން:\nރައީސް އިބްރާހީމް މުހައްމަދު ސޯލިހް ވެރިކަމުގެ ހުވާކުރެއްވުމާ ހަމައަށް ގާތްގަނޑަކަށް ރާއްޖޭގައި ސިޔާސީގޮތުން ނުފޫޒުގަދަ ބޭފުޅެއް ހުރި ނަމަ އެ ބޭފުޅަކު ހުންނެވީ ހުކުމެއް ޖެހުމަށްފަހު ޖަލުގައި ހައްޔަރުކޮށްފަ އެވެ. ނޫނީ ބައެއް ބޭފުޅުން ތިއްބެވީ އަމިއްލަފުޅަށް ގައުމުން ބޭރަށް އަރުވާލެވިގެންނެވެ. ރާއްޖޭގެ ހާލަތު އޮތީ އެހާވެސް އަނިޔާވެރި ހާލަތެއްގަ އެވެ. އެހެންކަމުން ރައީސް ސޯލިހް ވެރިކަމަށް ވަޑައިގެންނެވި ގޮތަށް އެންމެ ފުރަތަމަވެސް ކުރެއްވި ކަމަކީ ކަސްތޮޅުގައި ތިއްބެވި ސިޔާސީ ބޭފުޅުންނަށް މިނިވަންކަން ހޯއްދަވައިދެއްވުމެވެ. އެމަސައްކަތް އެމަނިކުފާނު ހާސިލްކުރެއްވި އެވެ. ރާއްޖޭގައި އޮތް އަނިޔާވެރިކަމުގެ ސަގާފަތް ވެރިކަމުގެ ފުރަތަމަ އެއް އަހަރުގެ ތެރޭގައި ނައްތާލެއްވި އެވެ.\nސިޔާސީ ބައެއް ބޭފުޅުންނަށް ރިޔާސީ އިންތިހާބުގައި ވާދަނުކުރެވޭ ގޮތް ހެއްދެވުމަށް ނިމިދިޔަ ސަރުކާރުން ގާނޫނުއަސާސީއާއި ގާނޫނުތަކަށް ގެނައި އިސްލާހުތައް އަލުން ކުރީގެ ގޮތަށް ބަދަލުކޮށް ހުރިހާ ބޭފުޅުންނަށްވެސް އިންތިހާބުތަކުގައި ވާދަކުރެވޭނެ ގޮތް ވަނީ ހަމަޖައްސައިދެއްވާފަ އެވެ.\nދައުލަތުން ގެއްލުވާލާފައިވާ ފައިސާ ހޯދުމާއި ހިޔާނާތުގެ އަމަލުތައް ހުއްޓުވުމަށް އެޅުއްވި ފިޔަވަޅުތައް:\nދައުލަތުން ގެއްލުވާލާފައިވާ ފައިސާތައް ހޯދުމަށްޓަކައި އެސެޓް ރިކަވަރީ ކޮމިޝަންގެ ނަމުގައި ރައީސް ސޯލިހް ވަނީ ރިޔާސީ ކޮމިޝަނެއް އުފައްދަވާ، ދައުލަތުން ގެއްލުވާލާފައިވާ ފައިސާ ހޯދުމަށް ވަރުގަދަ މަސައްކަތްތަކެއް ފައްޓަވާފަ އެވެ. އެމްއެމްޕީއާރްސީގެ ހިޔާނާތުގެ ތަހުގީގުތައް އަލުން މުރާޖައާކޮށް އެމްއެމްޕީއާރްސީގެ ތެރެއިން ބަޔަކު ލޫޓްވާލި ފައިސާ ހޯދުމަށް ނުފުރޮޅާ އެންމެ ގާކޮޅެއް ވެސް ނުބާއްވާނެ ކަމަށް ރައީސް ގެންދަވަނީ ވިދާޅުވަމުންނެވެ. އެމްއެމްޕީއާރްސީގެ ހިޔާނާތާ ގުޅިގެން އެންމެ ބޮޑަށް ތުހުމަތުކުރެވޭ ދެ ބޭފުޅުންނަކީ ރައީސް ޔާމީނާއި ކުރީގެ ނައިބް ރައީސް އަހްމަދު އަދީބް ކަމަށްވާއިރު މި ދެ ބޭފުޅުންގެ މައްޗަށް ވަނީ މިކަމާ ގުޅޭ ދައުވާތަކެއް އުފުލިފަ އެވެ.\nހިޔާނާތުގެ އަމަލުތަކަށް ވަރުގަދައަށް ފިޔަވަޅު އަޅުއްވާނެ ކަން ރައީސް ސޯލިހް ވެރިކަމުގެ ފުރަތަމަ އަހަރުގެ ތެރޭގައި އެމަނިކުފާނު ވަނީ އަމަލުން ދައްކުވައިދެއްވާފަ އެވެ. އެގޮތުން ޔޫތު މިނިސްޓަރު އަހްމަދު މަހްލޫފަށް ކުރެވުނު ތުހުމަތުތަކާއި ގުޅިގެން އެމަނިކުފާނު އެތައް ދުވަހަކަށް ގޭގައި ބެހެއްޓެވި އެވެ. ފެން ކުންފުނީގެ ޗެއާމަނަކަށް ހުންނެވި މައުސޫމާއި ޕްލޭނިން މިނިސްޓްރީގެ ސްޓޭޓް މިނިސްޓަރަކަށް ހުންނެވި އަކްރަމް ކަމާލުއްދީނަށް ކުރެވުނު ތުހުމަތުތަކާ ގުޅިގެން މި ދެ ބޭފުޅުން ވެސް އެތައް ދުވަހަކު ގޭގައި ބެހެއްޓެވި އެވެ. ހިޔާނާތުގެ މައުލޫމާތު ހިއްސާކުރުމަށް ހާއްސަ ޕްލެޓްފޯމެއް ގާއިމުކޮށް އެމަސައްކަތް ވަނީ ވެރިކަމުގެ ފުރަތަމަ އަހަރުގެ ތެރޭގައި ފައްޓަވާފަ އެވެ. ރައީސުލްޖުމްހޫރިއްޔާ އިން ފެށިގެން ހުރިހާ ވަޒީރުންގެ މާލީ ހިސާބުތައް މިސަރުކާރުން ގެންދަވަނީ އާންމުކުރައްވަމުންނެވެ. މިއީ ވެސް ހިޔާނާތެއް ހިންގައިގެން ނުހައްގު މުއްސަނދި ކަމެއް ހޯދާފާނެތީވެ ރައީސް ސޯލިހްގެ ސަރުކާރުން އެޅުއްވި ފިޔަވަޅެކެވެ.\nޖުމްލަކޮށް ދަންނަވާނަމަ ރައީސް ސޯލިހް ވެރިކަމުގެ އެއް އަހަރަކީ ގައުމަށް ހަމަޖެހުން ގެނުވި އެއް އަހަރެވެ. އަދުލު އިންސާފު ގާއިމުކޮށްދިނުމަށް ބޮޑެތި މަސައްކަތްތަކެއް ކުރެވުނު އަހަރެކެވެ. ހައްގުތަކުން މަހްރޫމް ކޮށްފައި ތިބި އެތައް ބަޔަކަށް ރައީސް ސޯލިހް ވެރިކަމުގެ ފުރަތަމަ އަހަރގެ ތެރޭގައި ވަނީ ހައްގުތައް ކަށަވަރުކޮށްދީފަ އެވެ. އެހެންކަމުން ރައީސް ސޯލިހް ވެރިކަމުގެ ބާކީ ހަތަރު ވެސް ފެންނަނީ އަދުލު އިންސާފު ގާއިމުކޮށްދޭނެ ކަމުގެ ޔަގީންކަން ދޭ ހަތަރުގެ ގޮތުގަ އެވެ. އިންސާފު ގާއިމުކޮށް ހިޔާނާތަށް ނޫނެކޭ ބުނީތީ ރައީސް ސޯލިހަށް އޭ ރިޕޯޓެއް ހައްގެވެ.\nކަލޭމެން ކުރަންވީ ނޫސްވެރިކަމެއްނޫން، ސަރުކާރު ގެޒެޓް ލިޔަން ތިބެންވީ\nމަށަކީ ކަންކަން ހުރިގޮތުން ހުޅުމާލޭގަ ދިރިއުޅޭ ވިލިގިލިމީހަކީމު... އެދުމުންވެސް މަގޭ ދަރި ހުޅުމާލެއަކަށް ބަދަލެއްނުކޮއްދިން... ސަރުކާރުގެ ސިޔާސަތޯ.. ކިހާ އިންސާފުވެރި ދެއްތޯ\nކީއްވެ ކޮމެންޓް ޖަހަން ނުކެރެނީ. ލަދުންތޯ؟ ފޮނުވި ކޮމެންޓްގައި ނީންނާނެ ނުބައިވާހަޔެއް.\nކިހާވަރެއް މިނޫހަށް ޚަރަކުރޭތަ. މިހެންބުނަން މިޖެހުނީ ރައްޔިތުން ހަނާވަމުންދާއިރުވެސް ސަރުކާރަށް އޭރިޕޯޓް ދެވޭތީ! ކީއްވެ ނުލިޔުނީ ސިއްޙީ ހާލަތު. ސަރުކާރު މައި ހޮސްޕިޓަލްގަ މަރުވަމުންދާ ކުދިން ނުފެނޭތަ؟


Fainuge Fahuru, biya kaani gasthah moodhugai! | Mihaaru\nފައިނުގެ އަތިރިމަތި ކުރިން އޮތް ގޮތާއި، ރަށް ގިރައި ކާނި ގަސްތައް މޫދަށް ވެއްޓިފައި\n29 ޖެނުއަރީ 2020 - 08:46\nމީގެ 60 ވަރަކަށް އަހަރު ކުރިން، ރ. އަތޮޅުގައި އަަތޮޅުވެރިކަން ކުރެއްވި އަހުމަދު ޝާތިރު އެ އަތޮޅު ފައިނަށް ކުރެއްވި ފުރަތަމަ ދަތުރުގައި ވެސް އެންމެ ފުރަތަމަ ލޮލުގައި އަޅައިގަތީ ރަށުގެ އަތިރިމަތީގައި ހުރި ބިޔަ ކާނި ގަސްތަކެވެ. ގިނަ ބޭނުންތަކެއް ހިފޭނެ ގަހުގެ ލަކުޑީގެ ދަހިވެތިކަމުގައި، އެއިން ގަހެއް ކަނޑާލުމަށް އޭނާ އަމުރު ކުރެއްވި އެވެ. އެކަމަކު ފައިނުގެ ބައެއް މީހުން އެކަމާ ދެކޮޅު ހަދައި އިހްތިޖާޖް ކުރި އެވެ.\nއެ ދުވަހު އެ މީހުންގެ ބަހަކަށް ވީ، "ކަރުގައި ފުރޯއިން ޖަހާފައި ނޫނީ ގަސް ކަނޑަން ނުކެރޭނެ" ކަމަށެވެ. ދޯނި ބަންނަން ވިޔަސް، ގެދޮރު އަޅަން ވިޔަސް އަދި އުވަ ދަވަން ވިޔަސް ލަކުޑީގެ ބޭނުމުގައި ގަސް ނުކެނޑޭނެ ކަމަށެވެ. އެކަމަކު ޝާތިރު ކައިވެނި ބައްލަވައިގެން އުޅުއްވީ މާލޭގެ ގަނޑުވަރުތެރޭ ބޭފުޅަކާ ކަމަށް ވުމުން، އިސާހިތަކު އެ މައްސަލަ ގަނޑުވަރާ ހަމައަށް ފޯރި އެވެ.\nފައިނުގެ ދުވަސްވީ މީހުން ބުނާ ގޮތުން، ދެވަނަ ދަތުރުގައި ޝާތިރު ރަށަށް ވަޑައިގެންނެވީ އަނބިކަނބަލުންނާ އެކުގަ އެވެ. އަދި އޭނާގެ އަމުރަށް ކިޔަމަން ވާން ނުކެރިގެން، ރަށުގެ މީހުން ގަސް ކަނޑަން ހުއްދަ ދިނީ އެވެ.\nދެރޭ ދެ ދުވާލުން، ފަސް ރުފިޔާގެ އުޖޫރައަކަށް މީހަކު ލައްވާ އެ ގަހުގެ ބޮޑު ބައެއް ކަނޑާލި ދުވަސް، އަދިވެސް ފައިނުގެ ދުވަސްވީ މީހުންގެ ހިތުން ނުފިލަ އެވެ. އެ ޒަމާނުގައި އަތޮޅުވެރިޔާގެ އެންގުމަށް، ގަހެއް ކަނޑާލަން ދެކޮޅުހަދައި، އިހްތިޖާޖް ކުރުމުން އެ މީހުންގެ ހިތުގައި ގަހަށް އޮތް ލޯބި ވަޒަން ކުރެވެ އެވެ. މިއަދު ވެސް އެ ލޯތްބަކަށް ބަދަލެއް ނާދެ އެވެ.\nފައިނުގެ އަތިރިމަތީގައި ވާހަކަދައްކާލަން ބަޔަކު މަޑުކޮށްލައިގެން ތިބި އިރު، އޭގެ ތެރެއިން ދެ އަންހެނަކު މިދިލި އޮށް ފެޅުމުގެ މަސައްކަތިގައި.---މިހާރު ފޮޓޯ: ހުސައިން ވަހީދު\nއެކަމަކު ހިތާމައަކީ، ފައިނު ރައްޔިތުން، ދިރިއުޅުމުގެ އެއްބައިގެ ގޮތުގައި ސިފަކުރާ އެ ގަސްތައް ދެން މާ ގިނަ ދުވަހު ހުންނާނެ ކަމަށް އެ މީހުންނަށް ގަބޫލުނުކުރެވުމެވެ. ރަށުގެ އުތުރު ފަރާތު އަތިރިމަތި ގިރާލުމުގެ ސަބަބުން، ގިނަ ގަސްތައް މިހާރު ވެއްޓިއްޖެ އެވެ. ބާކީ ހުރި ގަސްތައް ވެސް ހުރީ ވެއްޓެން ކައިރިވެފަ އެވެ.\nމިއީ އެ މީހުންނަށް ކެތްކުރަން ދަތި ހިތާމައެކެވެ.\nތާރީހީ ގަސްތަކެއް، އާދަޔާހިލާފު ލޯތްބެއް\nގެއާ ކުރިމައްޗަށްވާ ގޮތަށް އަތިރިމަތީގައި ހުންނަ މި ބޮޑެތި ކާނި ގަސްތައް މަރިޔަމް ވަހީދާއަށް ވަރަށް ހާއްސަ އެވެ. ގަސްދޮށުގައި ޖޯލިތައް އެލުވާފައި ހުންނައިރު، އެ ޖޯލިތައް އޭނާގެ ބައްޕަ ބަލަހައްޓަނީ ފަރުވާތެރިކަމާ އެކު އެވެ. އެއީ އޭނާ ކުޑައިރު، އާއިލާގެ އެހެން ކުދިންނާ އެކު ކުޅެން އުޅުނު ތަނެވެ. ޒުވާންވެ، ހަޔާތުގެ ގިނަ ވަގުތުތަކެއް، ގަސް ދޮށުގައި އުނދޯލީގައި ހޭދަކުރި އެވެ. މިހާރު އެ މަޖާ ނަގަނީ އޭނާގެ ދަރިންނެވެ.\nފައިނު އަތިރިމަތި ކުރިން އޮތްގޮތް އަދި މިހާރު ރަށް ގިރާލައި، ގަސްތައް ވެއްޓިފައި\nކުޑަ އާބާދީއެއް އޮންނަ ފައިނަކީ ހިތްފަސޭހަ، އަރާމު، ރީތި ރަށެކެވެ. ރީތި ދޮންވެލިގަނޑު މަތީ ހެދިފައި ހުރި، 200 އަހަރަށް ވުރެ ގިނަ ދުވަސް ވެފައިވާ ބިޔަ ކާނި ގަސްތައް އެ ރަށު މީހުން ދެެކެނީ ފަޚުރެއްގެ ގޮތުގަ އެވެ. ރަށުގެ ގިނަ މީހުންނާއި ކުދިން، ގިނަ ވަގުތުތައް ހޭދަކުރަނީ ވެސް އަތިރިމަތީގައި ގަސްތައް ދޮށުގަ އެވެ.\nއެ ރަށުގެ ބައެއް މީހުން ބުނާ ގޮތުން، ކުޑަކުދިން ސްކޫލުން ނިމުމުން ދެން އެންމެ އަވަހަށް އަންނާނީ ގަސްތައް ދޮށަށް އަތިރިމައްޗަށެވެ. ގަހަށް އަރައި ފުންމައި، އެތަނުގައި ދުވެ ކުޅެ ހަދަ އެވެ. ދުވަސްވީ މީހުން، ކަށިކެޔޮ ކޮށައި، ލީލި އަޅައި، ރޯނު ވަށަން ނުކުންނަނީ ގަސްތަކުގެ ހިޔަލަށެވެ. އަތިިރިއާ ދުރުގައި ހުންނަ ގެތަކުގެ މީހުން ވެސް، ހަވީރު ފިންޏަށް، ކުދިވެރިން ގޮވައިގެން އެ ސަރަހައްދަށް ދިޔުމަކީ އާދައެކެވެ. ދުވާލުގެ ވަގުތުގައި އެ ގަސްތައް ދަށުން މީހުން ހުސް ނުވާނެ އެވެ.\n"އަޅުގަނޑުމެން ބޮޑެތިވީ މި ގަސްތަކުގެ ހިޔަލުގައި. ކާފަ ނިޔާވަންދެން، ގިނަ ވަގުތު ހޭދަކުރީ މިތަނުގައި. މިއީ އަޅުގަނޑުމެންގެ މުޅި ދިރިއުޅުމޭ ވެސް ބުނެވިދާނެ،" މަރިޔަމް ބުންޏެވެ.\nގަހުން ވެއްޓޭ ފަތްތައް ނަގައި، އެ ރަށުގެ އަންހެނުން ގަވައިދުން އަތިރިމަތި ކުނިކަހަ އެވެ. ދަތްގަނޑުގެ ބަދަލުގައި އިލޮށިފަތިން އެ މީހުން ސާފުކުރަނީ، ފަސްގަނޑުގެ ހުދުކަން ގެއްލިޔަ ނުދީ، ވީހާ ވެސް ރީތިކޮށް އެތަން ބޭއްވުމަށް ކަމަށް ބުނެ އެވެ.\nފައިނުގެ މީހުން ގަބޫލުކުރާ ގޮތުގައި އެ ގަސްތަކަކީ އެ މީހުންގެ ހިމާޔަތެވެ. ސުނާމީ އާއި ގަދަ އެތައް ކޮޅިގަނޑެއްގައި ގޮނޑުދޮށް ހިމާޔަތް ކޮށްދީފައިވަނީ، އެއްގަހާއި އަނެއް ގަސް މުލުން ގުޅިފައިވާ ބިޔަ އެ ގަސްތަކެވެ.\nއެކަމަކު އެތައް އަހަރެއް ކުރިއްސުރެ ފައިނަށް ރައްކާތެރިކަން ދެމުން ދިޔަ ގިނަ ގަސްތައް، ރަށް ގިރުމުގެ ސަބަބުން އެންމެ ދޮޅު މަހެއްހާ ދުވަހުގެ ތެރޭގައި ވަނީ ވެއްޓިފަ އެވެ.\nފައިނު ކައުންސިލްގެ ރައީސް އިބްރާހިމް ނާސިރު ވިދާޅުވި ގޮތުގައި ރަށުގެ އެންމެން ވެސް ހިޔާވަހިކަން ހޯދައި، ބިޔަ ހަ ގަސް ވެއްޓުމަކީ އެ ރަށުގެ ތާރީހުގައި ވެސް ލިބުނު ފޫނުބެއްދޭވަރުގެ ގެއްލުމެކެވެ. އެ ގަސްތައް އޭނާ ދެކެވަޑައިގަންނަވަނީ، ކާބަފައިންގެ ޒަމާނުއްސުރެ ދަމަހައްޓައިދީފައިވާ ތަރިކައެއްގެ ގޮތުގަ އެވެ. އެހެންވެ، އެ ގަސްތައް ނެތިދިއުމަކީ ކުރިމަތިވި ގޮންޖެހުމެއް ކަމަށް ވިދާޅުވި އެވެ.\nއަތިރިމަތީގައި ހުރި ކާނިގަހެއް މޫދަށް ވެއްޓުނަ ނުދޭން ކުޑަކުދިންތަކެއް ވާ އައްސައިގެން ދަމަނީ\n"އެ ގަސްތަކުގެ ބޭނުން މި ރަށުގެ އެންމެން ވެސް ހިފާނެ. ގަސްތަކުގެ ފަލަމިނަށް ބަލާލިޔަސް އެނގޭނެ އޭގެ މުހިއްމުކަމާއި އެއިން އަޅުގަނޑުމެންނަށް ލިބޭނެ ފައިދާތައް،" ނާސިރު ވިދާޅުވި އެވެ.\nސޯޝަލް މީޑިއާގައި ދައުރުވާ ބައެއް ފޮޓޯތަކުން ފެންނަ ގޮތުގައި، ބައެއް މީހުން ގެއިން ފެން ހޮޅި ގުޅައިގެން ވެސް، އަތިރިމަތީގައި ހުރި ބިޔަ ކާނި ގަސްތަކަށް ފެންދެ އެވެ. ގަސް ވެއްޓުނަ ނުދިިނުމަށް، ވާ އައްސާފައި ނުވަތަ ގަސް ބުޑުގައި ވެލި ބަސްތާ ބަހައްޓާފައި ހުއްޓާ ވެސް ބައެއް ފޮޓޯތަކުން ފެނެ އެވެ. އެކަމަކު އެއް ދުވަހަށް ވުރެ އަނެއް ދުވަހު، އެ ހިސާބުން ބައެއް ގިރާލަ އެވެ.\n"އަޅުގަނޑުގެ ދަރިފުޅު ވެސް އަހަނީ ދެން ގަސްތައް ސަލާމަތެއް ނުވާނެހޭ. ކުރިން އޮތް ގޮތަކަށް ނުހެދޭނެހޭ،" މަރިޔަމް ބުންޏެވެ.\n"މިހާރު ހަމަ ކުރެވެނީ ގާތް މީހަކު މަރުވެގެން އުޅޭ ކަމުގެ އިހުސާސް."\nމިއީ މޫސުމީ ގިރުމެއް ނޫން!\nއިރުވައި މޫސުމުގައި ހަޅަ ޖަހާ ދުވަސްވަރު، ފައިނު އުތުރު ފަރާތަށް އަބަދުވެސް ރާޅު އަރައިި ރަށް ގިރަ އެވެ. އެކަމަކު މިހާ ބޮޑަށް ދުވަހަކު ވެސް ރަށް ގިރާ ނުލާ ކަމަށް އެ ރަށު މީހުން ބުނެ އެވެ.\nއެހެންވެ، އެ މީހުން ދެކޭ ގޮތުގައި މިއީ މޫސުމީ ބަދަލެއް ނޫނެވެ. މިދިޔަ ޑިސެމްބަރު މަހުން ފެށިގެން، އާދަޔާހިލާފަށް ރަށް ގިރުމުގެ މައްސަލައިގެ އަސްލުގެ ގޮތުގައި ފައިނު މީހުން އިނގިލި ދިއްކުރަނީ އެ ރަށުގައި އަލަށް ހަދާފައިވާ ބަނދަރަށެވެ.\nކާނި ގަސްތައް ހުރި ފަޅީގައި، އެ ގަސްތަކާ އިންވެގެން ފައިނު ބަނދަރު ހަދަން ފެށީ 2015 ވަނަ އަހަރު އެވެ. ފަޅު ކޮންނަން ފެށިތާ ކައިރީގައި ވެސް ރަށް ވަރަށް ބޮޑަށް ގިރި އެވެ. އެކަމަކު ސަރުކާރުން އެކަމަށް ހައްލެއް ގެނައީ، ބޮޑު ހިލަ ޖަހައިގެންނެވެ. އޭގެ ފަހުން މިދިޔަ ތިން އަހަރުގެ ތެރޭގައި އެ މައްސަލަ މާ ބޮޑަށް ކުރިމަތި ނުވެ އޮވެފައި، ރަށް އާދަޔާ ހިލާފަށް ގިރަން ފެށީ މިދިޔަ ޑިސެމްބަރު މަހުގެ ތެރޭގަ އެވެ.\nފައިނުގެ ބައެއް މީހުން ބުނާ ގޮތުގައި ކުރިން އެ ރަށަށް ބޮޑެތި ރާޅު އެރި ނަމަވެސް، ގޮނޑުދޮށުގައި ފަސްގަނޑު ހުންނަނީ ހިފެހެއްޓިފަ އެވެ. ހިމާޔަތަށް ހުންނަނީ ކާނި ގަސްތަކެވެ. އެކަމަކު މިހާރު ވަރަށް ޕްރެޝަރުގައި ރާޅު އަރާއިރު، ފައިބައިގެން ދަނީ ފަސްގަނޑު ކަނޑާލައިފަ އެވެ. މުލުން ގުޅި، ލާމެހިފައިވާ ބިޔަ ގަސްތަކަށް ވެސް ފަސްގަނޑު ސަލާމަތެއް ނުކުރެވެ އެވެ.\nފައިނު ކުރިން އޮތް ގޮތާއި މިހާރު އޮތް ގޮތް: އެ ރަށް މިހާރު ވަނީ ވަރަށް ބޮޑަށް ގިރާލާފައި\nރަށަށް ލިބިފައިވާ އާދަޔާހިލާފު ރީތިކަމާ އެކު ފައިނު މީހުން އެންމެ ފުރަތަމަ ބޭނުންވީ އެ ރީތިކަން ނުގެއްލޭނެ ފަދަ ގޮތަށް ބަނދަރު ހަދާށެވެ. އެގޮތުން 2011 ވަނަ އަހަރު، އޭރު އޮތް އެމްޑީޕީގެ ސަރުކާރުން ރަށުގެ ބަނދަރު ހަދަން ނިންމީ، އަތިރިމައްޗަށް އަސަރު ނުކުރާނެ ފަދަ ގޮތަކަށް، ރަށާ ތަންކޮޅެއް ދުރުގައި ބަނދަރެއް ކޮނެފައި، އޭގެ ބޭރުން ރިވެޓްމެންޓް ޖަހައި ފާލަމަކުން ރަށާ ގުޅުވާލާށެވެ. އެކަން ކުރީ ފައިނު ރައްޔިތުންގެ މަޝްވަރާގެ މަތިންނެވެ.\nއެކަމަކު އެ މަޝްރޫއު ރަނގަޅަށް ފަށައި ނުގަނެވި އުޅެނިކޮށް، ސަރުކާރު ވެއްޓުމާ އެކު އެކަން ވެސް ހުއްޓުނީ އެވެ.\nރައްޔިތުން ބޭނުންވި މި ފަދަ ބަނދަރަކަށް، މިދިޔަ ސަރުކާރުން ތާއީދެއް ނުކުރެ އެވެ. އެހެންވެ، ކުރިން ކޮނުނު ތަން އޮތް ގޮތަށް ބާއްވާފައި، ފައިނުގެ އުތުރު ފަރާތުގައި ބަނދަރެއް ހެދީ އެވެ. ފައިނުގެ ބައެއް މީހުން ބުނިގޮތުގައި، އެގޮތަށް ބަނދަރު ހަދައިފި ނަމަ، އަތިރިމަތި ވަރަށް ބޮޑަށް ގިރާނެކަމުގެ އިންޒާރު އޭރު ވެސް ބައެއް ފަންނީ މީހުން ދިނެވެ.\nސަރުކާރުގެ ސަމާލުކަން ލިބިއްޖެ، އުއްމީދު ކުރަނީ ހައްލަކަށް\nމީގެ ދޮޅު މަސް ކުރިން ފެށިގެން، ފައިނު ގިރަން ފެށުމާ އެކު އެކަން ސަރުކާރުގެ ސަމާލު ކަމަށް ގެނައުމަށް އެ ރަށުގެ ގިނަ މީހުން އަންނަނީ މަސައްކަތް ކުރަމުންނެވެ. ކަމާ ގުޅޭ އިދާރާތަކަށް ފޮޓޯ އާއި ސިޓީ ފޮނުވައި ހާލަތު ކިޔައިދީ، ސޯޝަލް މީޑިއާގެ ޒަރީއާއިން މައުލޫމާތު އާއްމުކުރި އެވެ.\nނަސީރު ވިދާޅުވީ ރަށަށް ދިމާވެފައިވާ މި ކަންބޮޑުވުން ސަރުކާރާ ހިއްސާކޮށްފައިވާ ކަމަށާއި އެކަމަށް ހައްލެއް ހޯދައިދިނުމަށް އެއްބަސްވެފައިވާ ކަމަށެވެ. އަދި މި ވަގުތުގެ އަމާޒު ހުރީ ވަގުތީ ހައްލަކަށް ކަމަށް އޭނާ ވިދާޅުވި އެވެ.\nDear @ibusolih kaarisaage haalathuge gothuga ehenyaa fund fotteh hulhuvvaigen namaves eheeve dhevvaa, dharumavaane. Adhi meege fahun riyaasee inthikhaab fadha bodethi inthikhaab thah iruvai halhayaa dhimaavaanehen inthizaam kohdhevvaa! 🙏🙏🙏 https://t.co/S4pVbpqol6\n— Maryam Waheeda (@MaryamWaheedha) January 17, 2020\nފައިނަށް ދިމާވެފައިވާ މައްސަލަ ހައްލުކުރުމަށް ސަރުކާރުން މި ވަގުތު ނިންމާފައިވަނީ ގިރަމުންދާ ސަރަހައްދަށް، ގަސްތައް ދަށަށް ފަސް އަޅާށެވެ. އެހެން ސަރަހައްދަކުން ގެންނަ ވެލި އެތަނަށް އަޅައި، އަތިރިމަތި ކުރިން އޮތް ގޮތަށް ހަދަން ވަނީ ނިންމާފަ އެވެ.\nނަސީރު ވިދާޅުވީ ކަމާ ބެހޭ ފަންނީ ބޭފުޅުންގެ ލަފައާ އެއްގޮތަށް، އެ މައްސަލައަށް ދާއިމީ ހައްލެއް ހޯދުމަށް މަސައްކަތް ކުރައްވާނެ ކަމަށެވެ.\nފައިނަކީ ތިމާވެއްޓާއި ރަށުގެ ފެހިކަމަށް ލޯބި ކުރާ ގިނަ ބަޔަކު އުޅޭ ރަށެކެވެ. މިދިޔަ ސަރުކާރުން އެ ރަށުގައި އަޅަން އުޅުނު އެއާޕޯޓަށް ވެސް ނޫނެކޭ ބުނެ، އެކަމާ ދެކޮޅަށް އިހުތިޖާޖް ކުރީ ރަށުގެ ފެހިކަން ގެއްލިޔަ ނުދިނުމަށެވެ. އެމީހުން ގަބޫލުކުރާ ގޮތުގައި ތަރައްގީގެ އެފަދަ މަޝްރޫއުތަކުން އިއާދަނުކުރެވޭ ވަރުގެ ބޮޑެތި ގެއްލުންތަކެއް ލިބިދާނެ އެވެ.\nއެކަން މިހާރު އެ މީހުން ދަނީ ތަހައްމަލު ކުރަމުންނެވެ. އެ މީހުންގެ ހުރިހާ ވެސް އެއްޗަކީ ރަށުގެ އަތިރިމައްޗެވެ. އެކަމަކު އެތަނުގެ ރީތިކަން ވެސް ގެއްލުނީ އެވެ.\nތިމާވެށި ރަށް ގިރުން ރ. ފައިނު\n49 ކޮމެންޓް, 56 ރިއެކްޝަންސް\nބޮޑުކާނިގަސްތައް މޫދުގަ ވުމަކީ ފައިނަށް ފަޚުރަކަށް ވާވާހަކަތޯ ހެޑްލައިންގަ އެވަނީ؟ ނުސީދާގޮތުން ދިވެހިންނަށް މަލާމާތް ކުރުމެއް.\nކޮބާ އެނެއްކާވެސް މިއެނގުނީ ދިރާސާ ތަކަށް ނުބަލައި ރ.ޔާމީނު ސަރުކާރުން ކުރިކަމެއްގެ ސަބަބުން ރަށް ގިރާކަން! ކޮންމެ ސަރުކާރަކުންވެސް ސިޔާސީ ވިސްނުން އިސްކުރާތީ މައްސަކަލަޔަކީ! އަސްލު މިހާރުގެ އެމްޕީ ގެ އިހުމާލު މިކަމުގައި ބޮޑު! އެބޭފުޅާއަކީ އޭރުގެ މިނިސްޓަރެއް! ކާނި ގަސްދަކުގެ ބަދަލެއް ދެން އަލަކުން ނުލިބޭނެ! ސުބްޙާނަ ﷲ ސިޔާސީ ވާދަވެރިކަމުގައި އަހަރެމެން ހަނާވެ ފަނާ މިވަނީ! ވިސްނާނީ އަދި ވިސްނޭނީ ކޮންދުވަހަކުންބާ ؟\nދިސް އިޒް ސޯ ނޮޓް "ފައިނު"\nއެންމެ ކައިރީގައި މިއޮތް. ވިލިމާލެ ބަލާބަލަ. ބޮޑެތިގަސްތައް އެނެތިދަނީ، އިރުމަތީ ފަރާތުން ގޮނޑުދޮށްގިރަންފެށީ މިއަދަކުނޫން، ދެންހަމަ ތިބެނީ، ދެން ކިޔަނީ ގިރަނީޔޭ!. އިރުމަތިފަރާތު އަތިރިމަތި ހިމާޔަތްނުކުރެވި އޮއްވައި ބުރިޖުގެ މަސައްކަތްފަށައިފިނަމަ، އެތެރެވަރިއަށް އަންނަ އޮއިވަރުބާރުވެ، ގޮނޑުދޮށަށް ޖަހާރާޅުބާނި ބޮޑުވާނެކަމަށްލަފާކުރެވޭ..\nނޫނެކޭ ގަސްތައް ކަނޑާ އެއާޕޯޓު އަޅަންވީ... ފަނާވެ ދިޔައިމަ ފަހުން ހިތާމަ ކުރާނީ!!! ވިސްނައިބަލަ ނިކަން މިހިރަ ކަން ކަން\nރާއްޖޭގެ ދެކުނުރަށެއްގެ މީހެއްކައިރީ ރަށުގެ ފަހުރާއިބެހޭގޮތުން އަހައިފިއްޔާ އެމީހުންގެ ފަހުރުވެރިވާ ކަންކަމުގެގޮތުގައި ދައްކާނީ އެރަށުން އުފެދިފަތިބި އިންޖިނިއަރުންނާއި ޑޮކްޓަރުންނާއި އިލްމުވެރިންނާއި ސިޔާސީ ލީޑަރުންނާއި ވިޔަފާރިވެރިންނާއި ބަހުރުވައާއި ތާރީހާއި މިކަހަލަ ކަންކަން. އުތުރު ރަށަކަށްގޮސް ކަލޭމެންގެ ފަހުރަކީ ކޮބާހޭ އަހައިފިއްޔާ ދައްކާނީ އަތިރިމަތީގަ އިންނަ ކާނިގަހެއް. ހެހެހެހެހެ.\nތިޔަ މަލާމާތް ކުރާ ކާނި ގަހުގެ ސަބަބުން އެ ރަށުގެ މީހުން ފަޚުރުވެރިވުން ހައްޤު! އެއްކަލަ ގަސް ނެތުމުން މިއަދު އެ ދިމާވާ ކަންތައް އެބަ ފެނޭ ނޫންތޯ! އަނގައެއް އޮތީމަ ދެން އުތުރޭ ދެކުނޭ ފަޅޮލޭ ކިޔައިން ތަޅުވަނީ! ބޯ ހަލާކު ގަމާރުކަން އިންތިހާ!\nއުންމީދުގެ އަލިކަން އެގެނައި ކުޑަކުޑަ ސިއްރުން، އުންމީދު އުފައްދައިފިޔެ މުޅިދޭހަށަ ރަމްޒުން.....\nމީ އަދި ގިރާ ރަށަކީ މުޅިދިވެހި ރާއްޖޭގައި ވެސް ލިބޭ ރޯޒަށް ފުރަގަސް ދޭޭތީ ވާގޮތް އެބަފެނޭތަ؟ މިއުޅެނީ ތިބުނާ މަރިޔަމް ވަހީދަ ގެ ބޭބެ ވައްޑޭގާތު ބުނެބަލަ އަވަހަށް މުޖާހަރާ ކުރާށޭ\nކިތަންމެ ވާހަކައެއް ދެއްކިޔަސް މީ ޜާއްޖެއެނު މަހުޝަރު ދުވަހުން މިކަމުގެ ހަގީގަތް އެންގެނީ، ކޮންބަޔެއްތޯ އީއައިއޭ ހެދީ ނޫނީ ޒިމާ އުފުލަން ޖެހޭ ފަރާތަކީ ކޮބައިތޯ.\nމަހާޖައްރާފުން ފަސްކޮޅެއް އަޅައިލައިގެންވެސް މިގަސްތައް އަޅެ ސަލާމަތް ކުރާކަށް ނުވޭތަ؟! މާވެވަށް ވެއްޓުނު ގެރިނަގަން އުޅުނުހެން ޑޮކްޓަރ ހުސެން މިކަން ކުރާއިރު އޮންނާނީ ވާނެ އެއްޗެއްވެފަ! ކުރިން ރަށު ރައްޔިތުން ނިކުމެ ކޮންމެސްތާކުން ވެލި / ގާ ނަގައިގެން މިހާރު އެޅޭކަށްނެތް އެކަން ކޮށްފި ނަމަ އީޕީއޭ އިން ކަންކުރި މީހުން ކުއްވެރިކުރާނެ. އަދި ބޮޑުޖޫރިމަނާއެއްވެސް ކުރާނެ.


SunOnline: Urudhun ge Prince Hamzah, rasgefaanah baiathu hippavaifi\nއުރުދުންގެ ޕްރިންސް ހަމްޒާ، ރަސްގެފާނަށް ބައިއަތު ހިއްޕަވައިފި\nރުގިއްޔާ މުހައްމަދު މޫސާ 06 Apr 2021, 13:19\nއުރުދުންގެ ކުރީގެ ވަލީއަހުދު ޕްރިންސް ހަމްޒާ ގޭބަންދުގައި ބެހެއްޓި ފަހުން އޭނާ ވަނީ ރަސްގެފާނަށް ބައިއަތު ހިއްޕަވާފަ -- ފޮޓޯ: ރޮއިޓާސް\nއައްމާން (އޭޕްރިލް 6): އުރުދުންގެ ކުރީގެ ވަލީއަހުދު ޕްރިންސް ހަމްޒާ ބިން ހުސައިން، ރަސްގެފާނު އަބްދުﷲ ދެވަނައަށް ބައިއަތު ހިއްޕަވާފައިވާ ކަމަށް ވިދާޅުވާ ސިޓީއެއްގައި ސޮއި ކުރައްވައިފި ކަމަށް ޝާހީ ގަނޑުވަރުން ބުނެފި އެވެ.\nޝާހީ ގަނޑުވަރުން ނެރުނު ބަޔާނެއްގައިވާ ގޮތުން ޕްރިންސް ހަމްޒާ ސޮއި ކުރެއްވި ސިޓީގައި ވަނީ އުރުދުންގެ ގާނޫނު އަސާސީއަށް އަމަލު ކުރައްވާނެ ކަމަށާއި ރަސްގެފާނާއި ވަލީއަހުދަށް ތާއިދު ކުރައްވާ ކަމަށް ވިދާޅުވެފަ އެވެ.\n"އުރުދުންގެ ގާނޫނު އަސާސީއަށް އަޅުގަނޑު އަމަލު ކުރާނަން އަދި ރަސްގެފާނަށާއި ވަލީއަހުދަށް އަބަދުވެސް އެހީތެރިވެ، ވާގިވެރިވާނަން،" ސިޓީގައިވާ ކަމަށް ޝާހީ ގަނޑުވަރުން ބުންޏެވެ.\nރަސްގެފާނު އަބްދުﷲގެ އެއްބަފާ ކޮއްކޯފުޅެއް ކަމަށްވާ ޕްރިންސް ހަމްޒާ އެ ސިޓީގައި ސޮއި ކުރެއްވީ ޝާހީ އާއިލާގެ އެހެން ބޭފުޅުންނާ އިއްޔެ ބައްދަލު ކުރެއްވުމަށް ފަހު ގަނޑުވަރުން ބުންޏެވެ.\nމިދިޔަ ހޮނިހިރު ދުވަހު ޕްރިންސް ހަމްޒާ ވަނީ އޭނާ ގޭބަންދުގައި ބަހައްޓާފައިވާ ކަމަށް ވިދާޅުވެފަ އެވެ. އެގޮތުން އޭނާ ގެއިން ބޭރަށް ވަޑައިގެންނެވުމާއި އެހެން މީހުންނާ ވާހަކަ ދެއްކެވުން މަނާކޮށްފައިވާ ކަމަށް ބީބީސީއަށް ފޮނުއްވި ވީޑިއޯއެއްގައި އޭނާ ވިދާޅުވި އެވެ. އަދި އެ ފިޔަވަޅު އެޅީ ސަރުކާރަށް ނުވަތަ ރަސްގެފާނަށް ފާޑުކީ ބައްދަލުވުމެއްގައި އޭނާ ހުންނެވުމުން ކަމަށް ޕްރިންސް ހަމްޒާ ވިދާޅުވި އެވެ.\nއޭގެ ފަހުން މިދިޔަ އާދިއްތަ ދުވަހު އުރުދުންގެ ޑެޕިއުޓީ ޕްރައިމް މިނިސްޓަރު އައިމަން ސަފާދީ ވަނީ، ގައުމުގެ ހަމަނުޖެހުން ނަގާލަން ޕްރިންސް ހަމްޒާ ބޭރުގެ ފަރާތްތަކާ ވާހަކަ ދައްކަވާ ކަމަށާއި އޭގެ ސަބަބުން އޭނާ މޮނިޓާ ކުރާތާ ދުވަސްކޮޅެއްވެއްޖެ ކަމަށް ވިދާޅުވެފަ އެވެ.\nނަމަވެސް ޕްރިންސް ހަމްޒާ ވަނީ އެ ތުހުމަތުތައް ދޮގު ކުރައްވާފަ އެވެ. އަދި އޭނާއާ ދެކޮޅަށް ފިޔަވަޅު އަޅަނީ ކޮރަޕްޝަނާއި ވެރިކަން ހިންގުމުގައި ހުރި މައްސަލަތަކާ ދެކޮޅަށް ވާހަކަ ދައްކަވާތީ ކަމަށް ވިދާޅުވެފަ އެވެ.\nއުރުދުންގެ ކުރީގެ ރަސްގެފާނު ހުސައިންގެ ހަތަރު ވަނަ ފިރިހެން ދަރިކަލުން ކަމަށްވާ ޕްރިންސް ހަމްޒާ، 1999ގައި އެގައުމުގެ ވަލީއަހުދު ކަމަށް އައްޔަން ކުރި އެވެ. ނަމަވެސް އެ އަހަރު ރަސްގެފާނު ހުސައިން އަވަހާރަވި އިރު ޕްރިންސް ހަމްޒާ ވެރިކަމާ ހަވާލުވެވަޑައިގަންނަވަން މާ ތަޖުރިބާ މަދު ކަމަށް ބަލާ، ތަހުތަށް އިސްވެވަޑައިގެންނެވީ ރަސްގެފާނުގެ ދޮށީ ދަރިކަލުން އަބްދުﷲ ދެވަނަ އެވެ. އަދި 2004 ވަނަ އަހަރު ރަސްގެފާނު އަބްދުﷲ ވަނީ ޕްރިންސް ހަމްޒާ ވަލީއަހުދުގެ މަގާމުން ދުރުކޮށް، އެމަގާމު އޭނާގެ ދޮށީ ދަރިކަލުންނަށް ދެއްވާފަ އެވެ.\nރަސްގެފާނު އަބްދުﷲއަށް ޕްރިންސް ބައިއަތު ހިއްޕަވައިފި\nބަޔަކު މަރުވުމުން ސިއްހަތާބެހޭ ވަޒީރު އިސްތިއުފާ ދެއްވައިފި\nއުރުދުންގެ އިންޓީރިއާ މިނިސްޓަރު އިސްތިއުފާ ދެއްވައިފި


ބަޖެޓުގެ އެންމެ ބޮޑު އެއް އަމާޒަކީ ލާމަރުކަޒުކުރުން: ނިޔާޒް\nNovember 19, 2020 11:50:14\n2021 ވަނަ އަހަރަށް ސަރުކާރުން ހުށަހަޅާފައިވާ ބަޖެޓުގެ އެންމެ ބޮޑު އެއް އަމާޒަކީ ލާމަރުކަޒީ އުސޫލުން ރާއްޖެ ހިންގުން ކަމަށް ހުޅުމާލޭ ދާއިރާގެ މެމްބަރު އަލީ ނިޔާޒް ވިދާޅުވެއްޖެއެވެ.\nރައްޔިތުންގެ މަޖިލީހުގައި ކުރިޔަށް ދިޔަ ބަޖެޓް ބަހުސްގައި ވާހަކަ ދައްކަވަމުން ނިޔާޒް ވިދާޅުވީ މިދިޔަ އަހަރުގެ ބަޖެޓުގައި ވެސް އެކަން އޮތް ކަމަށާއި އެގޮތުން ރާއްޖޭގެ ފަސް ސަރަހައްދެއްގައި ޓާޝަރީ ހޮސްޕިޓަލް ގާއިމްކުރުމަށް ބަޖެޓުގައި ހިމެނި އެކަން ހަގީގަތަކަށް ވަމުންދާ ކަމަށެވެ. ކޮވިޑްއާއި ގުޅިގެން މާލެ އައުމަށް ދަތިވެފައިވުމާއެކު ރީޖަނަލް ހޮސްޕިޓަލްތަކަށް ރައްޔިތުން ދާން ޖެހިފައިވާ ކަމަށާއި އަދި އެ ހޮސްޕިޓަލްތަކުން ހިތްހަމަޖެހޭ ފެންވަރުގެ ހިދުމަތްދެމުންދާ ކަމާމެދު ޝައްކު ނުކުރައްވާ ކަމަށް ނިޔާޒު ވިދާޅުވިއެވެ.\nހުޅުމާލޭގައި އަޅަން ހަމަޖެހިފައި އޮތް ކެންސަރު ހޮސްޕިޓަލް ލ. އަތޮޅަށް ބަދަލުވުމަކޫ އުފާ ކުރާ ކަމެއް ކަމަށް ނިޔާޒު ވިދާޅުވިއެވެ. ސަރަހައްދީ ތަރައްގީއަށް އަމާޒުކޮށް ބަޖެޓް ބައްޓަންކޮށްފައި އޮތުމަކީ މުހިންމު ކަމެއް ކަމަށާއި އެއީ ހެޔޮ ފާލެއް ކަމަށް ވެސް ނިޔާޒު ވިދާޅުވިއެވެ.\nތައުލީމް ފޯރުކޮށްދިނުމަށް އުމްރާނީ ގޮތުން އަދި އިންސާނީ ވަސީލަތް ފަސް ސަރަހައްދެއްގައި ފޯރުކޮށްދިނުމަށް ބަޖެޓް ކުރެވިފައިވާކަން ނިޔާޒް ފާހަގަކުރެއްވިއެވެ. އަމިއްލަ ތަޖުރިބާއަށް އިޝާރަތްކުރައްވައި ނިޔާޒް ވަނީ މަތީ ތައުލީމާއި، ސިއްހީ ހިދުމަތްތަކާއި ވަޒީފާގެ ފުރުސަތު ލިބޭނަމަ ރާއްޖޭގެ އެކި ކަންކޮޅުތަކުން މީހުން މާލެއަށް ހިޖުރަކުރަން ނުޖެހޭނެ ކަމަށް ވިދާޅުވެފައެވެ. ސަރުކާރާއި އެމްޑީޕީގެ ވެސް ސިޔާސަތަކީ ރާއްޖެއަށް ސަރަހައްދީ ތަރައްގީ ގެނައުން ކަމަށް ނިޔާޒް ވިދާޅުވިއެވެ.\nހުޅުމާލޭގައި އަޅަން ނިންމާފައިވާ ބައިނަލްއަގްވާމީ ފެންވަރުގެ ކްރިކެޓް ސްޓޭޑިއަމްއާ ގުޅުވައި ނިޔާޒް ވިދާޅުވީ އެއީ ކުރިން ހަމަޖެހިފައި އޮތް ޚަރަދެއް ކަމަށާއި އެއީ އެހެނިހެން ކުޅިވަރުތަކާއި އެހެން އިވެންޓްތައް ވެސް ބޭއްވޭ ފަދަ ގޮތަކަށް ގާއިމްކުރެވޭ ސްޓޭޑިއަމެއް ކަމަށެވެ. އަދި ދައުލަތުގެ ބަޖެޓަށް ބުރަ ނުވާގޮތަށް އެތަން މެނޭޖްކުރެވޭ ފަދަ ޕްލޭނެއް ފެނިގެންދާނެ ކަމަށް ނިޔާޒް ވިދާޅުވިއެވެ.\nހުޅުމާލެ ދާއިރާ މެމްބަރު އަލީ ނިޔާޒް ބަޖެޓް 2021


ސިއްރުން މިހިތާ ކުޅެލީ… 10 – Mikal News\nތޫބާގެ ފިރިމީހާއަކީ ޙަމްދާންގެ ރައްޓެއްސެކެވެ. އަނެއްކޮޅުން އައިރާއަކީ ޙަމްދާން ވަރަށް ވަރުން އެއްޗެއް އެނގޭތޯ މަސައްކަތް ކޮށްދިން ދަރިވަރެކެވެ. ވީއިރު އެއާއިލާގެ ޙާލު އަހާލާ ހެދުމަކީ ނެތްކަމެއް ހެއްޔެވެ! އެވަގުތު ޙަމްދާންގެ ޚިޔާލަށް އައީ އައިރާގެ މިހާރުގެ އުމުރެވެ.\nއައިރާ ހުންނާނީ ވަރަށް ބޮޑުވެފަތާއެވެ. ޙަމްދާންސަރ ގެ މަތިން ހަނދާން ހުންނާނެ ކަމެއްވެސް ނޭނގެއެވެ.\n“ސަލާމް! ކިހިނެތްތަ ޙާލު! ކޮބާތަ ޝަކީލް! އެންމެން ގަދަތަ!”\nޙަމްދާން ތޫބާއަށް މެސެޖްު ކުރީ ފަހު ދުވަހުއެވެ.\nފޯނަށް މެސެޖެއް އައި އަޑު ތޫބާއަށް އިވުނީ ޑިއުޓީއަށް ދާން ތައްޔާރުވާން ހުއްޓައެވެ. މިއަދު ޑިއުޓީ އޮތީ ދަންވަރު ގަޑީގައެވެ. އެހެންކަމުން މެންދުރު ކެއުމަށްފަހު ތޫބާ ކުޑަކޮށް ނިދައިލީއެވެ. ގޭގެ ކެއްކުމުގެ ކަންތަކުގައި ކުޑަކޮށް އުޅެލުމަށްފަހު ޑިއުޓީއަށް ދިއުމުގެ ކުރިން އަބަދުވެސް ތޫބާ ނިދާނެއެވެ. އެހެންނަމަވެސް އެއީ މިހާރު ތޫބާ ކަންތައް ކުރާގޮތެވެ. ފޯނުގެ ޑާޓާ ޖެއްސީ ފާޚާނާއިން ނިކުމެ ރިތިވާ މޭޒުކައިރިއަށް ޖެހިލާފައެވެ. އެކި އެކި ގްރޫޕުތަކުން މެސެޖުތައް ބަންޑުންވާ ވަރަށް އަންނާނެކަން ޑާޓާ ޖެއްސި އިރުވެސް ތޫބާއަށް އެނގެއެވެ.\nގަޑި ޖެހެން އުޅޭތީ ފޯނު ނަގައި ދަބަހަށް ލަމުން ތޫބާ ހިނގައިގަތީ ޑިއުޓީއަށް ދިއުމަށެވެ.\nމެންދުރު ފަހު އޮފީހުގައި އިނދެފައި ލަންޗް ގަޑީގައި ރައްޓެއްސަކާއެކު ބްރޭކަށް ދިޔަ ޙަމްދާން ތޫބާއަށް މެސެޖު ކުރީ އެހެން އިނދެފައެވެ. އަދި ޖަވާބު ލިބޭނެބާއޭ ހިތަށް އަރައަރާ އެތައް އިރެއް ވީއިރު ވެސް ޖަވާބު ނުލިބުމުން ޙަމްދާން ފޯނު ލީ ޖީބަށެވެ. ތޫބާއަށް މެސެޖު ކުރަން ޙަމްދާން ނިންމީ ކުރީރޭ އެތައް އިރަކު ވިސްނުމަށްފަހުއެވެ.\nއޮފީސް ނިންމާލާފައި އައިސް ޙަމްދާން ކުޑަކޮށް ޖައްސައިލީ އިރު އޮއްސުމުގެ ކުރިން ހޫދު ގޮވައިގެން ބޭރަށްދާން ހިތުލައިގެންނެވެ. އެހެން އޮވެ އޮވެ ފަސްގަޑި ބައިވީ ފަހުން މަންމަ އައިސް ދޮރުގައި ޓަކި ޖެހި އިރުވެސް ޙަމްދާން އޮތީ ދެއަތަށް ފުރޮޅި ފުރޮޅިއެވެ.\n“އަނެއްކާ ތޫބާ މިހާރު އެ ނަމްބަރ ނުގެންގުޅެނީބާ! ނޫނީ އަހަރެންގެ މަތިން ހަނދާން ނެތުނީބާ!”\nޙަމްދާން ވިސްނައިލިއެވެ. އެ ދުވަހު ތޫބާގެ ގެއިން އައި ފަހުން މި ފާއިތުވި ފަސް ހަވަރަކަށް އަހަރު ދުވަހު ވެސް ޙަމްދާން ތޫބާއަކަށް އަދި ޝަކީލް އަކަށް ވެސް ނުގުޅައެވެ. ގުޅާލަން ބޭނުންވި ކިތަންމެ ފަހަރެއް އައެވެ. އެކަމަށް ހުރަސް އެޅި ސަބަބު ތަކެއް އޭރު ހުއްޓެވެ. އެހެންނަމަވެސް ފަހުން ފަހުން އައިސް ހަމްދާން ވެސް ތޫބާގެ މަތިން ހަނދާން ނެތުނީއެވެ.\nފަހަރެއްގައި ތޫބާ އަދިވެސް އުޅެނީ ޝަކީލްއާ އިނދެގެން ކަމަށްވެސް ވެދާނެއެވެ. ޝަކީލް މިހާރުވެސް އުޅޭނީ ކުރިން އުޅުނު އުޅުން ބާވައެވެ. އެހެން ވިއްޔާ ތޫބާ ފަކީރު……… ޙަމްދާން ދެއަތަކަށް ބޯހޫރައިލިއެވެ.\n“ދަރިފުޅާ ޙަމްދާން! މިއަދު ހޫދުކޮއްކޮ ގޮވައިގެން ބޭރަށް ނުދަނީތަ! އެ ސޮރު މިހިރީ ތައްޔާރު ވެގެންނޭ!” މަންމަގެ އަޑަށް ޚިޔާލި ދުނިޔެއިން ޙަމްދާންއަށް ނިކުމެވުނެވެ.\n“ނޫން މަންމާ! މިދަނީ!”\nޙަމްދާން ވަނީ ފާޚާނާއަށެވެ. މޫނު ދޮވެލާ ހަދައިގެން ބޭރަށް ނިކުމެ ހޫދު ގޮވައިގެން ޙަމްދާން ދިޔައީ ދުއްވާލުމަށެވެ.\nރޭގަނޑުގެ ކެއުން ތައްޔާރުކޮށްގެން ހުރެ ހުރެ ޙަމްދާން ނުނިކުތުމުން ޙަމްދާންގެ މަންމަ އެންމެ ފަހުން ޙަމްދާންގެ ކޮޓަރީގެ ދޮރުގައި ޓަކި ޖަހައިލިއެވެ.\nދަރިފުޅާ! ދެބަފައިން ނިކުމެބަލަ ކާން!”\nޙަމްދާންގެ މަންމަ އެ އިޝާރާތް ކުރީ ހޫދުއަށްކަން އެނގޭތީ ޙަމްދާން ބަލައިލީ ނިދިފައި އޮތް ހޫދުގެ މޫނަށެވެ. މައުސޫމުކަން ފެންނަން ހުރި އެ ލޯބި ލޯބި މޫނުކޮޅަށް ޙަމްދާން ބަލައިލިއެވެ. އެއަށްފަހު މަންމަގެ ވާހަކައަށް ހަމްދާން ޖަވާބު ދިނެވެ.\n“ކާހިތެއް ނެތް މަންމާ! ހޫދު ވެސް އެ އޮތީ ހަވީރު ނިކުމެފަ ކުޑަގޮތެއް ހަދާލައިގެން! ނިދިފަ އޮތީ ވެސް!”\n“އެކަމަކު ވެސް ނުކުމެ ބަލަ! ބައްޕަ ބޭނުމޯ ދަރިފުޅާ ވާހަކައެއް ދައްކާލަން!”\nމަންމަގެ އަޑުން ޙަމްދާންއަށް ފާހަގަވީ ސީރިއަސް ކަމެވެ.\nނުނިކުންނަން ބޭނުން ވިޔަސް ޙަމްދާންއަށް ޖެހުނީ މަންމައަށާ ބައްޕައަށް ކުރާ އިޙުތިރާމަކުން ނިކުމެ ކުރިތިލާން ޖެހޭ އެ ވާހަކަތަކާ ކުރިމަތި ލާށެވެ. ނިކުތުމުގެ ކުރިން ވެސް ބައްޕަ ދައްކަން އެ އުޅެނީ ކޮން ވާހަކައެއްކަން ގާތްގަނޑަކަށް ޙަމްދާންއަށް ޔަގީން ވެއެވެ.\nމަޑުމަޑުން ހިނގާލާފައި އައިސް ބައްޕަ ގާތު އިށީން ޙަމްދާންގެ ނަޒަރު ހުރީ މަންމަގެ މޫނަށެވެ. ކީއްކުރަންހޭ އަހާފަދަ މޭރުމަކުން މަންމައަށް ލޮލުން ދެ ފަހަރަކު އިޝާރާތް ވެސް ކޮށްލިއެވެ. ޙަމްދާންގެ މަންމަ ދެނަހުރި ކަމަކަށް ނެހެދުނެވެ.\n“ދަރިފުޅާ! ދަރިފުޅަށް އެނގޭނެ އަނެއްކާވެސް ބައްޕަ ދައްކަން މި އުޅެނީ ކޮން ވާހަކައެއްކަން!”\nމިއީ ބައްޕަ ޙަމްދާން މީހަކާ ނީނދެގެން ވާހަކަ ދައްކާ އެތައް ފަހަރެއްގެ ތެރެއިން ފަހަރަކަށް ވާތީ ބައްޕަ އެހެން އިޝާރާތް ކުރީއެވެ.\n“އަބަދުވެސް ބައްޕަ އާއި މަންމަ ދަރިފުޅު ގާތު ބުނަމުން އައީ ރަނގަޅު ކުއްޖަކު ހޯދައިގެން އިނުމަށް! އެކަން ދޫކޮށްލާފަ އޮތީ ދަރިފުޅުގެ އަތްމައްޗަށް! ތިހެން ހުހަށް ދަރިފުޅު ހުންނަތާ ވެސް މިހާރު ކިހާދުވަހެއް! އެހެން ވީމަ މިފަހަރު ބައްޕަ ދަރިފުޅު ގާތަކު ނުބުނާނަން ކުއްޖަކު ހޯދައިގެން އިންނާށެކޭ! މިފަހަރު މި ވާހަކަ މި ދައްކަނީ ރަނގަޅު ކުއްޖަކު ބައްޕައަށާ މަންމައަށް ފެނިގެން!”\nޙަމްދާން އިސް އުފުލާ ބަލައިލީ ފުރަތަމަ ބައްޕަގެ މޫނަށެވެ. އެއަށްފަހު މަންމަގެ މޫނަށެވެ.\n“ދަރިފުޅު ދެކެފިންތަ މިގޭގަ މިހުންނަ މުފީދުބެގެ އާމިނާ!”\nޙަމްދާންގެ މަންމަ ޙަމްދާންއާ ކުރީ ޙަމްދާން ޙައިރާންވި ސުވާލެކެވެ.\n“ނޫން ! ކީއްވީ!”\n“އެކުއްޖާއާ ހަމްދާން އިންނަން މަންމަމެން އެދޭތީ އެ ވާހަކަ މި ބުނީ! އެއީ ވަރަށް ރަނގަޅު ކުއްޖެއް! އޭނަގެ ހުރީވެސް އެންމެ ދަރިއެއް! އެ ދަރިފުޅު ވެސް އުޅެނީ އޭނަގާތަކު ނޫން! ”\nވާހަކަ ދައްކަމުން އައިސް ޙަމްދާންގެ މަންމަ ހުއްޓުނީ ޙަމްދާން ގާތުގައެވެ. އަދި ކަނާތް ހިއްލާލާ ޙަމްދާންގެ ބޮލުގައި ފިރުމަން ފެށީ ކުޑަކުއްޖަކު ރުއްސަން އުޅޭހެންނެވެ. މަންމަގެ އެ ހަރަކާތުން އެކަނިވެސް މަންމަމެން ޙަމްދާން މީހަކާ އަލުން އިނުމަށް އެދި ތިބި ވަރު ޙަމްދާންއަށް ނަގައިގަނެވުނެވެ.\n“މަންމާ! އަޅުގަނޑަށް ވަގުތުކޮޅެއް ދީ! ވިސްނާލާފަ އެއްޗެކޭ ބުނާނަން!”\nމަންމަގެ އަތުގައި ދެއަތުން ހިފަހައްޓަމުން ޙަމްދާން ޖަވާބު ދިނީ އެ ނޫން ގޮތެއް ނެތިގެންނެވެ. އެ އަޑުގައިވަނީ އާދޭސްކަން އެ މަންމަ ދެނެގަތެވެ.\nއެރޭ ކޮޓަރިއަށް ވަދެ ޙަމްދާން މަންމަމެން ދެއްކި ވާހަކައާ މެދު ވަރަށް ބޮޑަށް ވިސްނިއެވެ. އަލުން ކައިވެއްޏެއް ކޮށް ދިރިއުޅުން އަލުން ބަލުން ފަށަން ޖެހޭކަން ޙަމްދާން ވެސް ގަބޫލުކުރެއެވެ. އެހެންނަމަވެސް ދިރިއުޅުމުގައި ކަންތައްތައް ދިމާވި ގޮތުން ޙަމްދާން ވަނީ ވަރަށް ބޮޑަށް މާޔޫސްވެފައެވެ. މަންމަމެނަށް އެނގޭނީ ވަރަށް ކުޑަމިންވަރެއްކަން ޙަމްދާން ވެސް ގަބޫލުކުރެއެވެ. ޙަމްދާން ތަޙައްމަލު ކުރި ގިނަ ކަންކަމަކީ އެހެން އެއްވެސް މީހަކާ ޙަމްދާން ޙިއްސާ ނުކުރާ ކަންކަމެވެ. އެހެންނަމަވެސް މަންމަމެނަށްޓަކައި ނަމަވެސް ޙަމްދާން ކައިވެއްޏެއް ކުރަން އެބަޖެހެއެވެ. މަންމަވެސް އެ ދަނީ އެއްދުވަހުން އަނެއްދުވަހަށް ގައިގެ ބާރު ދެރަވެ މުސްކުޅިވަމުންނެވެ. ހޫދުގެ ކަންތައް ޙަމްދާންއަށް އެކަންޏަކު ނުވެސް ކުރެވޭނެއެވެ. ރަނގަޅު އަންހެނަކު ދިރިއުޅުމަށް ގެންނަން ޙަމްދާން ބޭނުންވާ ހަމައެކަނި ސަބަބަކީ ވެސް ހޫދުއެވެ.\nޚިޔާލާ ފިކުރުގެ ކަނޑުން ޙަމްދާން ނިކުމެ ބޯ ހިއްލާލަން ޖެހުނީ ފޯނަށް އައި ވައިބަރ މެސެޖުގެ އަޑުންނެވެ.\nމެސެޖު ބަލާލުމުގެ މާބޮޑު ބޭނުމެއް ޙަމްދާނުގެ ނެތެވެ. އެހެން ނަމަވެސް ދެވަނަ މެސެޖެއް އައުމުން ޙަމްދާންގެ ނަޒަރު ފޯނަށް ހުއްޓައިލިއެވެ. އެ ވަގުތު ޙަމްދާންގެ މޫނުމަތިން ފެނުނީ ޙައިރާން ކަމާއެކު ވެސް އުފާވެރި ކަމެވެ.\nތޫބާގެ މެސެޖަށް ޙަމްދާން ބަލައިލީ ޝުކުރުގެ ބެލުމަކުންނެވެ.\n“އަހަރެން ރަނގަޅު! ޙަމްދާން ކިހިނެތް! އަޑު އެހިން…… ”\nތޫބާ ބުނަން އެ އުޅުނީ ޝީލާގެ މަރުގެ ވާހަކަ ކަން ޙަމްދާންއަށް އެނގެއެވެ. އެހެންކަމުން އެ ބުނި އެއްޗަކަށް އަޅާ ނުލާ ޙަމްދާން ކުރީ ސުވާލެކެވެ.\n“ޝަކީލްއާ އެކު އެ ރަށުގައިތަ އަދިވެސް ތި އުޅެނީ!”\n“ޙަމްދާންއަށް އެއްވެސް އިރެއްގަ އެނގޭ ކަމެއް ނެތީނު! އަދި ކިރިޔާ އެކަން މި އެނގުނީ! ހެހެ ހެ!”\nތޫބާ ދިން ޖަވާބުން އެކައްޗެއް ވެސް ހަމްދާންގެ ސިކުނޑިއަކަށް ނަގައެއް ނުގަނެވުނެވެ. އެހެންނަމަވެސް އެ ބުނީ މާނަ ހުރި ވާހަކައެއްކަން ޙަމްދާންއަށް އެނގުނެވެ.\n“އެހެންތާ މިވީ!………..ދޯ! …… ދެން ބުނެބަލަ ކޮބާތަ ޝަކީލް!”\nޙަމްދާން ވާހަކަ ދެއްކީ ސަމާސާ ރާގަކަށެވެ.\n“ޝަކީލް ކިޔާ މީހަކު އަހަރެންގެ ޙަޔާތަށް އައިއްސަ ދިޔަތާ ހަތަރު އަހަރު ފާއިތުވީ! އެހެންވީމަނު ޙަމްދާންއަށް އެއްވެސް އެއްޗެއް ނޭނގެއޭ މި ބުނީ ވެސް!”\nތޫބާގެ ޖަވާބުން ޙަމްދާންއަށް ލިބުނީ އިންތިހާއީ ސިހުމެކެވެ.\n“ނުވެސް ބުނަމެއްނު! ކީއްވެ ނުބުނީ!”\nޙަމްދާންއަށް ނޭނގުނަސް އެ އަޑުގައިވަނީ ޝަކުވާއެވެ.\nޙަމްދާން ބުނި އެއްޗަކުން ތޫބާގެ ހިތަށް ލިބުނީ ފިނިކަމެކެވެ. މުޅި ޖިސްމުގައި ފިނި ވައިރޯޅިއެއް ބީހިލި ފަދަ އިޙުސާސެއް ކުރެވުނީ ކީއްވެކަމެއް ޚުދު ތޫބާއަކަށް ވެސް ނޭނގުނެވެ.\n“ނުބުނި އެތައް ސަބަބެއް އެބަހުރި! އެކަމަކު އެއިން އެއްވެސް ސަބަބެއް މިވަގުތަކު ނުބުނާނަން! ”\nތޫބާ ބުނި އެއްޗަކާ ބުނި ގާތްގޮތުން ޙަމްދާންއަށް ހެވުނީއެވެ.\n“ދެން ކޮން އިރަކު ބުނާނީ! އޭރުންތާ ވަގުތު ގުނަގުނާ މަށަށް ހުރެވޭނީ!”\nޙަމްދާން އެހެން އެ ބުނީ ސީރިއަސް ކޮށްހެއްޔެވެ! ތޫބާ ވިސްނައިލިއެވެ. މިހާ ގާތްކޮށް ޙަމްދާންއާ ދޭތެރޭ ތޫބާއަށް މި ދެކެވުނީ ކީއްވެހެއްޔެވެ! އެއް އިރެއްގައި ހަފުތާގެ ހަތަރު ދުވަހު ކޮންމެ ދުވަހަކު އެއްގަޑިއިރު ޙަމްދާން ފެންނަ ހިސާބުގައި ދެ އަހަރެއްހާ ދުވަހު އުޅުނަސް މިހާ ގާތްކޮށް ޙަމްދާންއާ ތޫބާއަށް ވާހަކަ ދެކެވުނީ އެންމެ ފަހަރަކު އެވެ. އަދި އެއީ އެދެމީހުން މީގެ ހަވަރަކަށް އަހަރު ކުރިން ދިމާވި އެންމެ ފަހު ފަހަރު ވެސް މެއެވެ.\nއެ ދުވަސް ވަރަށް ރީއްޗަށް ތޫބާ ހަނދާން އެބަހުއްޓެވެ. ޝަކީލްގެ ކެހިވެރިކަމުގެ މަޅީގައި ތޫބާ ހައްޔަރުވެ، އެހިތް ފިސްފިސްވަމުން ދިޔައިރު ތޫބާގެ ހިތަށް ހަމައެކަނި ލުޔެއް ލިބެމުން ދިޔައީ ޙަމްދާންގެ މޫނު ފެންނަ ފަހަރު ތަކުގައެވެ. ކޮޓަރީގެ ކުޑަދޮރުންނާ ބަދިގޭގައި ތޫބާ އުޅޭ ވަގުތު ތަކުގައި ސިއްރު ސިއްރުން ޙަމްދާންގެ ހަރަކާތްތަކަށް ބެލުނީ އެ ފަދަ މާތް އަޚުލާގެއްގެ ވެރިއަކަށް ޝަކީލް ވެސް ވުން އެދިގެންނެވެ. އެހެން އެދުމެއް އޮވެގެނެއް ނޫނެވެ.


Kulhudhuffushi Online - Quran Mubaaraathaaeku Makunudhoo ge viyafaarithakah thiyaagi kameh !\nޤުރުއާން މުބާރާތާއެކު މަކުނުދޫގެ ވިޔަފާރިތަކަށް ތިޔާގިކަމެއް !\nއަބްދުލް ވާހިދު ޙަސަން - 11 މަސް ކުރިން -7އެޕްރީލް 2018\nހދ. އަތޮޅު ކައުންސިލުން އިންތިޒާމުކޮށްގެން ބާއްވާ އަތޮޅު ޤުރުއާން މުބާރާތް މިދިޔަ ބުރާސްފަތިދުވަހު ފެށިގެން ދަނީ ކުރިއަށެވެ.\nޤުރުއާން މުބާރާތުގައި އަތޮޅުގެ 11 ރަށަކުން 128 ދަރިވަރުން ވާދަކުރަމުންދާއިރު އެދަރިވަރުންގެ ބެލެނިވެރިންނާ އާއިލީ ފަރާތްތަކުގެ އިތުރުން މުބާރާތާ ގުޅުންހުރި ފަރާތްތަކާ އެކު ރަށުން ބޭރުން 350 އެއްހާ މީހުން ރަށަށްވަނީ އައިސްފައި އެވެ.\nރަށްރަށުގައި ބާއްވާ މިފަދަ މުބާރާތްތަކާއެކު އެންމެ ބޮޑަށް ފައިދާވާ ބަޔަކީ ވިޔަފާރިވެރިންނެވެ. އެގޮތުން މިމުބާރާތުގައިވެސް ރަށުން ބޭރުން ގިނަ އަދަދެއްގެ ބަޔަކު އައުމުން މިރަށުގެ ވިޔަފާރިތައް ވަނީ ރަނގަޅުވެފައި އެވެ.\nމަކުނުދޫގައި ހިންގަމުންއަންނަ ފިހާރައެއް، މިދުވަސްކޮޅު ވިޔަފާރިތައް ރަނގަޅު–\nމަކުނުދޫގެ ފިހާރަތަކުގެ ސޭޓުން ގާތުގައި މިތިން ދުވަހުގެ ވިޔަފާރި ކިހިނެއްތޯ އަހާލުމުން ބުނެފައިވަނީ ރަނގަޅުކަމަށެވެ. ބައެއް ވިޔަފާރިވެރިން ބުނެފައިވަނީ ކުރިއަށްވުރެ ދެ ގުނަ ވިޔަފާރި ރަނގަޅުވެފައިވާ ކަމަށެވެ.\nވާހަކަ ދައްކާލި ހުރިހާ ވިޔަފާރިވެރިންވެސް ބުނެފައިވަނީ ވިޔަފާރިތައް ކުރިއަށްވުރެ މި ތިންދުވަހު ރަނގަޅުކަމަށެވެ. ރެސްޓޯރެންޓްގެ ވިޔަފާރިތަކުގެ އުޅޭ ފަރާތްތަކުންވެސް ބުނެފައިވަނީ ވިޔަފާރި ރަނގަޅުވެފައިވާ ކަމަށެވެ.\nމަކުނުދޫގައި 17 ފިހާރަ ހުންނައިރު3ކެފޭ ހިންގަމުންދެ އެެވެ.\nފިހާރަތައް ރޭގަނޑު 11 ޖަހަންދެން ހުޅުވާފައި ބެހެއްޓޭ ގޮތަށް ގަވައިދު އިސްލާހުކޮށްފި\nބިރުވެރި ހޮހޮޅައާއެކު ކުޅުދުއްފުށީގައި ބާއްވާ އެންމެ ބޮޑު ވިޔަފާރިވެރިންގެ މައުރަޒު މިއަދު ހުޅުވަނީ\nކަނބުލޮ: އަންހެން ކަނބަލުންނަށް ހާއްސަ ފިހާރައެއް\nކުޅުދުއްފުށީ އުތުރު ބަނދަރު ސަރަހައްދުން ވިޔަފާރި އުސޫލުން ބިން ދޫކުރަނީ\nއީ ޓުކުރީގެ ހިދުމަތަށް ރަޖިސްޓްރީ ކުރުމުގެ ޕްރޮގްރާމެއް ކުޅުދުއްފުށީގައި\nއެލްޖީއޭގެ ބޯޑަށް ނުލިބޭ ބާރެއް ބޭނުންކޮށްގެން ކުރަމުންދާ ކަންތައްތައް ހުއްޓުވާނަން: އިހަވަންދޫ ކައުންސިލްގެ ރައީސް\nހދ އަތޮޅު ޤުރުއާން މުބާރާތް ޖެހިޖެހިގެން ފަސްވަނަ ފަހަރަށް ވައިކަރަދޫން ކާމިޔާބުކޮށްފި


Juventus in Ronaldo Beynunvee Overhead Landah Fahu - Vaguthu\nޔުވެންޓަސް އިން ރޮނާލްޑޯ ބޭނުންވީ އޯވާހެޑް ލަނޑަށް ފަހު\nރިއަލް މެޑްރިޑުގެ ތަރި ކްރިސްޓިއާނޯ ރޮނާލްޑޯ ޔުވެންޓަސް އިން ގެންނަން ބޭނުންވީ އޭޕްރިލް މަހު އޭނާ ޖެހި އޯވާހެޑް ލަނޑުގެ ސަބަބުން ކަމަށް އެޓީމުން ބުނެފިއެވެ.\nޗެމްޕިއަންސް ލީގުގައި ޔުވެންޓަސް ކޮޅަށް ރޮނާލްޑޯ ޖެހި މައްޝޫރު އޯވާހެޑް ލަނޑުގެ ސަބަބުން ރޮނާލްޑޯ ގެނައުމުގެ ވިސްނުން ކްލަބަށް އައި ކަމަށް ޔުވެންޓަސްގެ ސްޕޯޓިން ޑިރެކްޓަރު ފެބިއޯ ޕެރެޓީސީ ބުންޏެވެ. ޗެމްޕިއަންސް ލެގު ކުއާޓާ ފައިނަލުގެ ފުރަތަމަ ލެގުގައި ރޮނާލްޑޯ ވަނީ ޔުވެންޓަސް ކޮޅަށް ދެ ލަނޑު ޖަހާފައެވެ.\nހަމަ އެހެންމެ ރޮނާލްޑޯގެ މި ރީތި ލަނޑަށް ފަހު ޔުވެންޓަސްގެ ސަޕޯޓަރުން ވެސް ވަނީ ކޮޅަށް ތެދުވެ އޭނާ އަށް ތައުރީފު ކޮށްފައެވެ. "ކްރިސްޓިއާނޯ ރޮނާލްޑޯގެ ލަނޑަށް ފަހު އޭނާ އަށް ޔުވެންޓަސްގެ ފަރާތުން ލިބުނު ސަޕޯޓު ބޮޑު ކަމުން އޭނާ ވަނީ އާޝޯހު ވެފައި، އަދި އޭނާ ބުނީ ކޮންމެވެސް ދުވަހަކު ޔުވެންޓަސް އަށް ކުޅެން ބޭނުން ކަމަށް" ރޮނާލްޑޯގެ އޭޖެންޓު ބުންޏެވެ.\nޔުވެންޓަސް އަށް އައި ވިސްނުން ހަގީގަތަކަށްވީ މިމަހު ކުރީކޮޅުގައެވެ. 100 މިލިއަން ޕައުންޑަށް ރޮނާލްޑޯ ވަނީ ރިއަލް މެޑްރިޑް ދޫކޮށް ޔުވެންޓަސް އަށް ބަދަލު ވެފައެވެ. ހޯމަ ދުވަހު ރޮނާލްޑޯ ޓުރިންގައި ޔުވެންޓަސް ޖާޒީގައި ފެނިގެން ދިޔައިރު ޕެރެޓީސީ ބުނެފައިވަނީ، ރޮނާލްޑޯގެ އޭޖެންޓާއި ދެކެވުނު ވާހަކައިން މިދިޔަ ޖޫން މަހުގެ ފަހުކޮޅު އެއްބަސްވުމަކަށް އައިސްފައިވާ ކަމަށެވެ.\n"ރޮނާލްޑޯ އަކީ ދުނިޔޭގެ އެންމެ ވަރުގަދަ ކުޅުންތެރިޔާ، އޭނާގެ އެއްބަސްވުން ކުރިޔަށް ގެންދިޔައީ އެފަދަ ބޮޑު ދެ ކްލަބު ދެމެދުގައި، އެހާ ބޮޑު ކުޅުންތެރިއެއްގެ ޓްރާންސްފާ ހަދަން ދަސޭހަ ވެގެން ދިޔައީ މެންޑެސް ކަހަލަ މޮޅު އޭޖެންޓެއްގެ ސަބަބުން" ޕެރެޓީސީ ބުންޏެވެ.\nސިމިއޯނީއަށް މަލާމަތްކޮށް، އުފާފާޅުކުރުމުން ރޮނާލްޑޯއަށް ސަސްޕެންޝަން!\nރޮނާލްޑޯގެ ހެޓްރިކާއެކު ނަތީޖާ އަނބުރާލުމުން، މާކެޓްގައި ޔުވެންޓަސްގެ އަގު މައްޗަށް\nޖުލައި 17, 2018 18:36\nއެހެންވިއްޔާ އެފަދަ ލަނޑެއްޖަހަން 12 އަހަރު ނަގާނެ. އެސޮރަށް މެޑްރިޑަށް އެފަދަ ގޯލެއްޖެހުނީ އޭރިޔާތެރޭގައި ތެޅިއަރުވާތާ9އަހަރު ފަހުން.\nޖުލައި 20, 2018 13:40\nހުސޭނުބޭމެންހަމަ ޖޭ ވަނީ ރޮނާލްޑޯ ރީތިވީމަ ގާރލްސް ރޮނާލްޑޯވެގެން އުޅޭތީވެ.\nޖުލައި 20, 2018 23:49\nރޮނާލްޑޯއަކީ ފިރިހެނުންނަށް ހިތްކިޔާ މީހަކަށްވިއްޔާ އެންމެ ބޮޑަށް ޖޭވާނީ މަންޖެމެން.\nޖުލައި 24, 2018 09:55\nޜޮނާލްޑާ ނޫން އެންމެ ތަންފުކެއްވެސް ރީއްޗެއް


Varah Loabivey Episode 22\n12 ފެބްރުއަރީ 20182ކޮމެންޓް\nކާއިނާތުގެ ހަމަހިމޭންކަމެވެ. ކުދިކުދި ވިލާކޮޅުތައް އުޑުމަތީގައި ދަތުރުކުރަމުންދިޔައެވެ. ގަސްތަކަށް އެޅިފައިވާ އަލިކަމަކީ ހަނދުގެ ނަލަދޯދިތަކެވެ. އިމްރާންގެ ފިކުރުތައް މެންދަމުގެ ރާނީއަށް އަޑުއިއްވަން ބޭނުމެވެ. ހިތުގެ އަޑު ލޯބިވާ އަނބިމީހާއަށް ބުނެދޭންވެސް ބޭނުމެވެ. ނަމަވެސް ވަށައިގެން ނުތަނަވަސްކަމެވެ. ހިތައް ވެރިވާ ސުވާލުތަކެވެ. އުނދަގޫކުރާ ޚިޔާލްތަކެކެވެ. ތަކުރާރުކޮށް ދިމާވަމުންދަނީ އެއްކަމެކެވެ. ތަފާތު ގޮތްތަކަށެވެ. ގަބޫލުކުރަން އުނދަގުލެވެ. ފެންނަ މަންޒަރު ލޮލަށް ސިފަވާގޮތް ބަދަލުކުރަން ބޭނުމެވެ. މެހެރްގެ ކޮޓަރިއަށް ވަންނަނީ ކާކު ހެއްޔެވެ؟ ކިހާދުވަހެއްވާންދެން ރާލިޔާއަށް އެކަން ސިއްރުކުރެވޭނެ ހެއްޔެވެ؟\nގޭތެރެއިން ރޭގަނޑު އިވޭ އަޑުތައް ރާލިޔާއަށް ފާހަގަނުކުރެވޭ ކަމަށްޓަކައި އަލްހަމްދުލިﷲއެވެ. އަލަމާރީގެ އެހެން ހުރިހާ ތަނެއް ބަންދުކޮށްފައި ބެހެއްޓުނަސް، މެހެރްއަށް މަނާހިލް ދީފައިވާ ތަކެތި ބަހައްޓާފައިހުންނަފަޅި އެއްގޮތަކަށްވެސް ބަނދުނުކުރެވުނެވެ. ޓޭޕް އަޅައިގެން ކަޅުކޮތަޅުން ބަންދުކޮށްފައި ހުއްނައިރުވެސް، ކޮންމެ ރެއަކު އަލިވިލޭއިރު އެހުންނަނީ އެތަން ހުޅުވާފައެވެ. ކޮތަޅުތައް ހަލާކެއްވެސް ނުކުރެއެވެ. ޓޭޕް ނައްޓައިގެން އެތަން ހުޅުވައިގެން އެތަކެއްޗާއި ކުޅެފައި ހުންނަކަން އިގެއެވެ. އެކޮޓަރީގެ ތަޅުދަނޑި މިހާރު އަބަދުވެސް އޮންނަނީ އިމްރާން އަތުގައެވެ. ރާލިޔާއަށް އެމަންޒަރު ދައްކަން އިމްރާން ބޭނުން ނުވާތީއެވެ.\nމިރެއަކީ ހުކުރުވިލޭރެއެވެ. މާދަމާ އިމްރާން މަސައްކަތުދާކަށްވެސް ނުޖެހެއެވެ. ހިތްއެދެނީ ސިއްރު ދެނެގަތުމަށެވެ. އެކަން ކުރާގޮތެއް އެގެންބޭނުމެވެ. އެކި ރޭ އެކި ވަގުތުގައި ފާރަލައިފިއެވެ. ހަމަހިލާ، އެއިންކަމެއް ފެންނަވަރެއް ނުވިއެވެ.\n"އަހަންނާއި ދިމާއަށް އެއްޗެއް ބުނެލާނެ ވަގުތެއްގެ ފުރުސަތަކަށް މަނާހިލް ބަލަބަލަ ހުންނަހެން ހީވަނީ" ރިދާ ހައިރާންވީއެވެ. މަނާހިލްއަށް އައިސްފައިވާ ބަދަލުގެ ސަބަބުންނެވެ. ހަމަހިމޭން މަޑުމައިތިރި މަނާހިލްއަށް ވީގޮތަކާއި މެދުގައި ވިސްނާލަން ރިދާއަށް މަޖުބޫރުވިއެވެ. ސާފުބަހުން ބުނެފިއެވެ.\n"އުޅެން ބޭނުން ނުވަންޏާއި އަމިއްލައަށް ވަރިވެގެން ދާށެވެ" ރިދާއަށް އެނޫން މާނައެއް ނަގާނެ އެހެން ވިސްނުމެއް ސިކުނޑިއަށް ނުވެސް ގެނެވެއެވެ. މަނާހިލްގެ ހިތުގައި ރިދާއަށްޓަކައި ކުޑަވެސް ޖާގައެއް ނެތީހެއްޔެވެ؟ ހަމަހިލާ އެހެންވިޔަކަ ނުދޭނެއެވެ.\n"އަހަންނަކީ މިގޭގައި ގެންގުޅޭ ނޯކަރުންނަށްވުރެވެސް އިހުތިރާމު ކުޑަވެފައިވާ މީހެއް.. މަށަށް އޯގާތެރި އެކަކުވެސް މިގޭގައި ނޫޅޭ.. މަނާހިލްގެ ބައްޕަ ނޫނީ" ބޮޑާހާކާލާފައި ރިދާ ބުނެލިއެވެ. ފެންކަޅިވެފައި ހުރެ، ބުނެލި ޖުމުލައިގެ އަސަރު ހިތާއި ހަމައަށް ވާސިލްވެއްޖެއެވެ. ނަމަވެސް މަނާހިލްގެ ކަނފަތުގެ ހިނދުރިއާއި ހަމައަށް އެއަޑު ދަތުރުކުރިކަމުގެ އެއްވެސް ނިޝާނެއް ނުފެނުނެވެ. ތެދެކެވެ. ނަޖާހު ސިންގަޕޫރުން އައީއްސުރެން ރިދާ އެހުންނަނީ ކުޑަކުއްޖެއްހެން ބޮޑާހާކާފައެވެ. އަގުބޮޑެތި ހަދިޔާތަކުން ނަޖާހުވަނީ ރިދާގެ ހިތް ފުރާލަދީފައެވެ. ލިބުނު ހަދިޔާތަކުގެ އަސަރު ކިތަންމެހާވެސް ވަރުގަދައެވެ.\n"އަހަންނަކަށް ނޫޅެވޭނެ މަނާހިލްއާއި ނުލައެއް.. އަހަރެން ވަރަށް ލޯބިވޭ.. މިހިތުން އެހެންމީހަކަށް ލޯތްބެއް ނުދެން.. ނުވެސްދޭނަން.. އެހެން މީހަކަށް ދުވަހަކުވެސް ޖާގައެއް ނޯންނާނެ.. ވަރަށް ލޯބިވާތީ މަނާހިލްގެ ނޭވާގެ އަޑު ނީވޭ ހިސާބަކަށް ދާންވެސް ބޭނުންނުވަނީ" ރިދާގެ ރާގުބަދަލުކުރަން މިއުޒިކުގެ އިތުރު އަޑުތަކެއް ބޭނުމެއްވެސް ނުވެއެވެ. އެއްވާނަކަށް ކުރަމުންދާ ޝަކުވާތަކުގެ އަޑު މިވަގުތު ރިދާގެ ހަނދާނުގައި ހުރިހެން ހިއެއްވެސް ނުވެއެވެ. ހިތައް އެރި ވަގުތަކު ފިރިމީހާގެ ގަދަރުކުޑަކޮށްލައެވެ. ރިދާ ބޭނުންވުމުން މަނާހިލްއަކީ ދުނިޔޭގައި ނެއްވަރުގެ މާތް، ލޯބި ފިރިއަކަށް ބަދަލުކޮށްލައެވެ. އަޑުއިވޭކަމަށް ނުހެދިޔަސް، ދާދި ގާތުގައި އޮވެގެން ރިދާ ކުޅެމުންދިޔަ މިއުޒިކުގެ އަޑުތައް މަނާހިލްގެ ހިތުގެ ކަނެއްގައި ފުނިޖައްސަމުންދިޔައެވެ. ރިދާ ދެއްކި ވާހަކަތަކަށް މަނާހިލް އެއްޗެއް ނުބުނީ އެވާހަކަތަކުގެ ހަގީގަތް އެގޭތީއެވެ. ކިތައް މީހުންނާއެކު ރިދާ ލޯބީގެ ގުޅުން ހިންގާފައިވާކަން ޔަގީންކޮށް އަދަދު ނޭގުނަސް، އެކަމުގެ މައުލޫމާތު މަނާހިލްގެ ކިބައިގައި ހުރީތީއެވެ. އެހެންމީހުންނަން ނުވަތަ މީހަކަށް، ރިދާ ލޯބިދީފައި ހުރި މިންވަރު މަނާހިލްވަނީ ތަޖުރިބާ ކޮށްފައެވެ. ދެރަކަމަކީ އެކަންކަން ފާހަގަކުރިކަން ރިދާއަށް ނޭގި އޮތުމެވެ.\n"އެންމެ ފަހަރަކުވެސް ނުބުނާނަންތަ؟" ރިދާ މަސައްކަތްކުރީ މަނާހިލްއާއި ގާތްވުމަށެވެ. ހިތްއެދޭ އެންމެ އުހަށް މިވަގުތު ދަތުރުކޮށްލުމަށެވެ.\n"ކޯންޗެއް؟" މަނާހިލްގެ ސުވާލު ދުލުން ހާމަނުކުރިޔަސް، ދެލޮލުގެ އިޝާރާތުންވެސް ބުނެދިނެވެ.\n"ބުނެބަލަ! ބުނެބަލަ އަހަރެންދެކެ ވަރަށް ލޯބިވެޔޭ.. ރިދާ ނޫން އެހެން އަންހެނަކަށް ތިހިތުގައި ޖާގައެއް ނޯންނާނެޔޭ.. ބުނެބަލަ ތިހިތުގެ އެންމެ މާތް ގަދަރު ރިދާއަށް ނޫނީ ހައްގެއް ނޫނޭ"\nރިދާގެ ހިތުގައި އޮތްގޮތަށް މަނާހިލްގެ ދުލުން ބުނުވަން ރިދާ ނުހަނު ބޭނުމެވެ. ރިދާއަށް ތައުރީފުކޮށް މަނާހިލްގެ ދުލުން ލޯބި ލަފުޒުތައް އަޑުއަހަން ރިދާ ވަރަށް ބޭނުމެވެ. ނަމަވެސް އެފަދަ އަޑެއް އިވުމުގެ ފުރުސަތު ނުލިބި އެތައް ދުވަހެއް ފާއިތުވެއްޖެއެވެ. އެހުރިހާ ކަމެއް ރިދާ އަޅުވަނީ މެހެރްގެ ބޮލުގައެވެ. ދުނިޔޭގައި ނެތަސް، މެހެރްގެ ނުފޫޒު މަނާހިލްއަށް ފޯރާފައިވާކަމަށް ރިދާ ގަބޫލުކުރެއެވެ. ދުލުން ބަހެއް ނުބުންޏަސް، ހިނިތުންވުމެއް މަނާހިލް ރިދާއަށް ހަދިޔާކޮށްލިއެވެ. ސާފު ހިތެއް ލިބިފައިވާތީ މައާފުކުރުމުގެ ރީތި ސިފަ މަނާހިލްގެ ކިބައިގައި އެބަހުއްޓެވެ. އެއީ މައިންބަފައިންގެ ފަރާތުން ވާރުތަކުރި ސިފައެއްކަމެއް ނުވަތަ ލިބުނު ލޯބިވެރިއެއްގެ ކިބައިން ދަސްވި، އަގުހުރި ފިލާވަޅެއް ކަމެއް ބުނެދޭން މަނާހިލްއަށް އުނދަގުލެވެ.\nއިހާނެތިކޮށް ރިދާ އަމަލުކޮށްފައިވިޔަސް، އެއީ މަނާހިލްގެ އަނބިމީހާއެވެ. އެކަމަށް އަދި ބަދަލެއް ނާދެއެވެ. މަނާހިލްއަށް އެނގިގެން އެކަމަށް ބުރުލެއް އަރާފަދަ ކުށެއްވެސް އޭނާ ނުކުރެއެވެ. ފެންނަފެނުމަށް ރިދާ އެވަނީ ފިރިމީހާގެ ލޯތްބަށް ކަރުހިއްކައިގެންފައެވެ. އެކަމަށް ފުރަގަސްދިނުމަކީ އަނިޔާވެރިވުމެއްކަމަށް މަނާހިލްއަށް ގަބޫލުކުރެވެއެވެ. ކުރަން އިން މަސައްކަތް އެއްފަރާތްކޮށްލިއެވެ. ރިދާގެ ހަށިގަނޑުގައި މަނާހިލްގެ ދެއަތް ވަށައިލިއެވެ.\n"މިހާވަރަށް ދެމީހުން ޑިސްޓަންސްވާންޖެހޭ ސަބަބެއް އަހަންނަކަށް ނުވިސްނޭ.. އަހަރެންގެ ފަރާތުން ލިބޭ ލޯބި އުނިވަންޏާއި، އެކަން ފޫބައްދައް މަނާހިލް މަސައްކަތްނުކުރަނީ ކީއްވެ؟" ވަރަށް އަސަރާއެކު ރިދާ އަހައިލިއެވެ.\n"ޑިސްޓަންސްތަ؟ މިއަށްވުރެން ގާތްވީމައި ދެން، އެހެން ގޮތެއްވާނީ ދޯ" ލާނެއް ގޮތަކަށް މަނާހިލް ބުނެލިއެވެ. ރިދާ އަޑުއަހަން ބޭނުންވި ލަފުޒު މަނާހިލްގެ ދުލުން ހާމައެއް ނުކުރިއެވެ. ނަމަވެސް މިވަގުތަށް އެވަރުވެސް ފުދެއެވެ.\nކުރިމަތީގައި ހުރި މޭޒުމަތީގައި ކޮފީތަށި ބަހައްޓާލިއެވެ. އެއީ މިރޭގެ ތިންވަނަ ކޮފީތައްޓެވެ. ފޯނުގެ ސްކްރީން ދިއްލާލުމަށްފަހު އިމްރާންބަލައިލީ ގަޑިއެވެ. ތިންގަޑި ބައިވަނީއެވެ. ދެކޮޅުން ދެކޮޅަށް ހިނގައިހިނގައި ވާޅުވެއްޖެއެވެ. ތިރީގައި މަޑުކުރެވޭކަށް ނެތެވެ. ރާލިޔާއަށް ހޭލެވިއްޖެއްޔާ މާގިނަ ސުވާލުތައް ކުރާނެއެވެ. ޓެރަސްގައި މަޑުކުރުމުން ލިބޭ ހިތްހަމަޖެހުންވެސް ބޮޑީއެވެ. ސާފުވައި ލިބި، ގުދުރަތީ ރީތިކަންވެސް ފުރިހަމައަށް ފެންނާތީއެވެ. ބިރުވެރިކަން ހިތާއި ދުރައްލާން ފަސޭހައީއެވެ. ކޮފީތަށި ބަހައްޓާފައި ހުރި ކުޑަ މޭޒުމަތީގައި އިމްރާންގެ ދެފައި ބާއްވައިލައިގެން ގޮނޑީގައި ރަގަޅަށް ހަމަޖެހިލިއެވެ. ނިދީގެ އަސަރެއް ފާހަގަނުކުރެވުނަސް، ޔަގީނުންވެސް ހަށިގަނޑު ލޮޑުވެއްޖެއެވެ.\nވައިރޯޅީގެ މަޑުމަޑު ބީހުން އިމްރާންގެ ހަށިގަނޑަށް ތާޒާކަން ގެނުވަންފަށައިފިއެވެ. ފަތިހަކާއި ދިމާއަށް ހަނދުގެ މިސްރާބު ބަދަލުކުރުމުން ވައިރޯޅިވެސް އެއުފަލުގައި ބައިވެރިވީއެވެ. އެސްފިޔަތައް ތިރިކޮށްލެވުނީ ނޭގުމެއްގައެވެ.\n"ލޯބިވާ ބައްޕާ..! ތިޔަ ގޮނޑީގައި ބައްޕައަށް އެއްވެސް އަރާމެއް ނެތް.. މަންމަ ގާތުގައި އޮވެ، ނިދާލަން ބައްޕަ ތެދުވޭ.. ބައްޕަގެ މި ދަރިފުޅަށް ފާރަލުމަށް ރޭގަނޑުގެ އަރާމުނިދިން މަހުރޫމުކުރާން، މިދަރިފުޅު ބޭނުމެއްނޫން.. އެކަމަކު ބައްޕާ! މަނާހިލްގެ ހަނދާންތަކާއި ދުރައް އެންމެ ހިނދުކޮޅަކަށްވެސް ނުދެވޭނެ.. އަލަމާރީގެ އެބައި ބަނދުނުކޮށް ބެހެއްޓޭނެ ގޮތެއް އަޅުގަނޑަށް ބައްޕަ ހަމަޖައްސައިދެއްވާ"\nއިމްރާންގެ ދެފައި މޭޒުމަތީން ދަމައިގަތެވެ. ދެލޯބޮޑުކޮށްފައި ވަށައިގެން ހޯދަން ފެށިއެވެ. ހަތަރެސްފައިގެ އިސްތަށިތައް ކޮޅަށްޖެހުނެވެ. އެއީ ކާކުހެއްޔެވެ؟ ނިދީން ހޭލަން، އިމްރާންއަށް ވަގުތުބޭނުންވިއެވެ. ކަންފަތުގައި އަދިވެސް އެއަޑު އެބަހުއްޓެވެ. ވިސްނާލިއެވެ. ހަގީގަތުގައިވެސް ނިދުނީ ހެއްޔެވެ؟ ކޮން އިރަކު ހެއްޔެވެ؟ ގަޑިއަށް ބަލައިލިއެވެ. ތިންގަޑި ސާޅީސްނުވެއެވެ. އިމްރާންއަކީ އެތިކޮޅުކޮޅަށް ނިދާ މީހެއްނޫނެވެ. ނަމަވެސް ދެންމެ ހިނގާދިޔަ ކަންތަކާއިމެދު ވިސްނާލެވުނެވެ. ނިދުނީއެވެ. ފެނުނީ ހުވަފެނެކެވެ. އިވުނީ މެހެރްގެ އަޑެވެ. އެއީ އަބަދު އިމްރާންގެ ހިތުގައި އެކަން އެގޮތަށް އޮންނާތީ ހީވިގޮތެކެވެ.\nދެފަރާތަކަށް ބޯހޫރާލުމަށްފަހު އާފުރެލަމުން މޯޅިއަކަށް ދެމިލިއެވެ. ހުސްވެފައި ހުރި ކޮފީތަށި ހިފައިގެން އިމްރާން ހިނގައިގަތެވެ. ތިރިއަށް ފޭބުމަށެވެ. ފަނޑުއަލިކަމުގެ ތެރެއިން މެހެރްގެ ދިގު، ހުދު ހެދުން ވައިރޯޅިއާއެކު ހެލިލިއެވެ. ނިއުޅާލެވިފައި އޮތް އިސްތަށިތައް ވައިގެތެރޭގައި ވިހުރެލިއެވެ. ފެންކަޅިވެފައިވާ ދެލޮލުން ބައްޕައަށް ބަލަން މެހެރްގެ ރޫހު އެހުރީ އިމްރާން އިށީންދެ އިން ގޮނޑިއާއި ޖެހިގެންނެވެ.\n"ވަރަށް ލޯބިވޭ ބައްޕާ" މެހެރްގެ ހަމަހިމޭން އަޑު ޓެރަސްގައި ރަނިކަން ކޮށްލިއެވެ. ގިސްލުމުގެ އަޑެއް ނީވުނަސް، އެއީ ހިތާމަވެރި ބުނެލުމެކެވެ.\nމުޅިން އައުދުވަހެއްގެ އައު ފެށުމެކެވެ. ދުވަހުގެ އަލިކަމަށް ދޮންވެ، ކުލަވަރު އަލިކުރަމުންއައި އިރުގެ ފުރިހަމަކަމުން، ކައުނު ބަބުޅަން ފަށައިފިއެވެ. ގަސްތަކުގެ ހިޔާވަހިކަމުގައި ދޫނިސޫފާސޫފި އެސޮރުމެންގެ ޒިންމާތައް އުފުލަންފަށައިފިއެވެ. ތަހުނިޔާގެ ރާގުތަކުން އެކުވެރިންނާއި އަވަށްޓެރީންގެ ދުވަސްފެށުމަށް އުޖާލާކަން ގެނުވައިދީފިއެވެ. ހަމަހިމޭންވެފައިވާ ކަނޑުގެ ލޮނުގަނޑުގެ ހިތްގައިމު ވަސް، އަތިރިމަތީގެ ފިނިމައިޒާންތަކާއި ހަމައަށް ވާސިލްވެއްޖެއެވެ. ހެނދުނުގެ ކޮއްތު ހޯދުމަށް ވާލާއި ކާޅުގެ މަސައްކަތްފެށީ، އިންސާނުންގެ ހަލަބޮލިކަން ޔަގީންކޮށްފައެވެ.\nނަޖާހު މާލެއައުމަށްފަހު، ކޮންމެ ދުވަހެއްގެ ފަތިހު، ލޫސިޔާ ގޮވައިގެން ހިނގާލަން ދިއުމަކީ މުޅިން އަލަށް އޭނާގެ ތާވަލަށް އިތުރުކުރި ނުކުތާއެކެވެ. ގެންގުޅޭ އަސާގަނޑުގެ ބަދަލުގައި ފިރިމީހާގެ އަތުގެ ހިމާޔަތް ލިބުމަކީ ލޫސިޔާއަށް ލިބުނު ވަރަށް ބޮޑު ހިތްވަރެކެވެ. ނެތް ދުވަސްތަކުގެ ޝަކުވާއިން ނަޖާހުއަށް ތުރާކުރިއެވެ. ނަމަވެސް އެ އިހުސާސްތަކަށް މިއަދު ލޫސިޔާގެ ސިކުނޑީގައި ޖާގައެއްނެތެވެ. ހަތިޔާރުބަހައްޓާފައި އަމާންދޭންޖެހޭނީ އަންހެނުންނަށެވެ. އެއީ މުޖުތަމައުގައި އެކަން އޮތްގޮތެވެ. ބޮލަށް އުދަގޫވާ ކޮންމެ ހާލަތެއްގައި ބާރަށް ދޮރުލައްޕާފައި ގެއިން ނިކުތުމަކީ ފިރިހެނުންނަށް ނިކަން ފަސޭހަކަމެކެވެ. ސިކުނޑިން ކަންކަން ހައްލުކުރަންތިބީ ވިސްނޭ އަންހެނުންނެވެ. ލޫސިޔާގެ ބަލިކަށި ސިކުނޑިއަށް ކާނާ އަޅައިދިނީ ލޯބިވާ ދަރިފުޅެވެ. އޭނާގެ ދިރިއުޅުމުގެ ތަޖުރިބާއިން މަންމައަށް، ބައްޕަގެ ލޯބި ހާސިލްކޮށްދިނުމަކީ މަނާހިލްއަށް ލިބޭ ފަޚުރެކެވެ.\nމާލެއާއި ހުޅުލެއާއި ދެމެދު ދަތުރުކުރާ ފެރީތަކުގެ ހަރަކާތްތަކަށް ބަލަން، އެތަނުގައި މަޑުކޮށްލައިފި މީހަކު އަންތަރީސްކުރުވާނެއެވެ. އެއަށްވުރެން ފަސޭހަގޮތްތަކެއް އެކަމަށް ހޯދުމަށް، އެމީހެއްގެ ސިކުނޑިއާއި ހަވާލުވެސް ކުރާނެއެވެ. އެއީ ލޫސިޔާއާއި ނަޖާހު ހިއްސާކުރާ މައްސަލައެކެވެ. ނަމަވެސް މިއަދު ދެމަފިރިންގެ މައުލޫއު ބަދަލުކުރަން ޖެހިއްޖެއެވެ. ދުވަސްތަކެއް މާޒީއާއެކުވެއްޖެއެވެ. ހިނގާދިޔަ އެތައް ހާދިސާތަކެއް ފަސްލެވިއްޖެއެވެ. އެތައް ހަނދާންތަކެއް ސިކުނޑިތަކުން ނެރި، ބޭރުކުރެވިއްޖެއެވެ. ލިބުނު އެތައް ވޭންތަކެއް ހިތްތައް ތަހަންމަލްކޮށް ލުއިކޮށްފިއެވެ.\nމަޑު ހިނގުމުގައި އަނބިމީހާގެ އަތުގައި ހިފާލައިގެން ލަސް ފިޔަވަޅުތަކެއް ގުނަމުންދިޔަ، ނަޖާހުގެ ސަމާލުކަން އެހެން މިސްރާބަކަށް ހުއްޓުނެވެ. ހިނިތުންވުން ފިލައި ހިގައްޖެއެވެ. ރާޅުތަކުގެ އޮއެވަރު ބަދަލުކޮށްލިއެވެ. އިމްރާންއާއި ރާލިޔާގެ ލޯބި ފެންނަން އެހުރީ ދިރިހުރި ރަމްޒެއްގެ ގޮތުގައެވެ. ދެމަފިރިންގެ ފުރިހަމަ ސިއްހަތު، ނަޖާހުގެ ހިތައް ތަދުކޮށްލިއެވެ. ދަތްދޮޅިތިރިކޮށްލަމުން ނަޖާހުއަށް ބަލައިލެވުނީ ކޮރުޖަހަމުން ފިޔަވަޅުނަގަމުންދިޔަ، ލޫސިޔާއަށެވެ. ރީތިކަމަށް އަބަދު ދައުވާކުރި ލޫސިޔާގެ ސިފައަށެވެ. އެއްވަރަކަށް މަޑުމަޑު ދުވުމެއްގައި އެއްހަމައެއްގައި އިމްރާންއާއި ރާލިޔާ އެއަންނަނީ ނަޖާހުމެންނާއި ދިމާއަށެވެ. ކުރެވުނު މަލާމާތް ކުރިމަތީގައި އެނބުރިގަތެވެ. ބުނެވުނު ދެރަބަސްތައް ކަންފަތުގައި ގުގުމަން ފެށިއެވެ. ފެންނަ ފެނުމަށް އެދެމަފިރިންގެ ސިއްހަތު މާރަގަޅެވެ.\n"އަނހަ.. ހާދަ ދުވަހެއް ކޮށްފައޭ މި ދިމާވީ! ހާލުކޮޅު ކިހިނެއްތޯ؟" ރާލިޔާގެ އޯގާތެރި އަޑެވެ. ބަސްބުނަން އިސްނެގީވެސް ރާލިޔާއެވެ. ލޫސިޔާއާއި އެހައި ގާތަށް އެމީހުން އައިއިރުވެސް ލޫސިޔާއަށް އެމީހުން ފާހަގަނުކުރެވުނެވެ. ކަސްރަތަށް ޚާއްސަ ހެދުމެއްގައި ރާލިޔާ ހުރުމުން ނޭގުނީއެވެ. ލިބުނު މަރުހަބާއަށް އިޖާބަދިނުމަށްވުރެން ލޫސިޔާއަށް މުހިއްމުވީ ރާލިޔާގެ ރީތި ހަށިގަނޑަށް ބަލާލުމެވެ. ހަސަދަވެރިކަމާއެކުއެވެ.\n"މަގެއްގެ މަތީންވެސް ނުފެނޭ މިހާރަކު.. އަހަރުމެން ވަރަށް ރަގަޅު.. އިމްރާންމެން ކިހިނެއް؟" އާދައިގެ ގޮތަކަށް ނަޖާހު ބުނެލިއެވެ. ރަގަޅޭ ބުނެލިއިރުވެސް ލޫސިޔާގެ ކޮރުޖެހުން އެމީހުންނަށް ފެންނާނެކަން އިގެއެވެ. ތަފުސީލުކޮށްނުދިނަސް، ދެފަރާތުގެ ހާލަތު އެއޮތީ ފެންނާށެވެ. އުއްމީދުނުކުރި ބައްދަލުވުމަކުން މެހެރްގެ ހަނދާންތައް އަނެއްކާވެސް ލޫސިޔާއާއި ގާތްވީއެވެ.\nމެންދަންވެ، ރޭ ދެބައިވެއްޖެއެވެ. މަނާހިލްގެ ލޮލަކަށް ނިންޖެއް ނައެވެ. މޭމަތީގައި ބޯއަޅައިލައިގެން ރިދާއޮތީ އަރާމުނިންޖެއްގައެވެ.\nވާހަކަ ވަރަށްލޯބިވޭ ފުނަމާ\nޙުސް އެކައްޗެއް. ވަރަށް ފޫހި\nހާދަ ފޫއްސޭ. ޢަބަދު އެކައްޗެއް ތަފާތު ކަމެއް ނުހިނގާ. ބޭކާރު ވާހަކަތައްވެސް މާ ގިނައީ. ވާހަކަ ޝައުގުވެރި ކޮށްލަބަ.


India In Covid Jehigen Maruvi Meehunge Adhadhu3Lakka Ah Araifi - Vaguthu\nއިންޑިޔާއިން ކޮވިޑް ޖެހިގެން މަރުވި މީހުންގެ ޢަދަދު ތިންލައްކަ އަށް އަރައިފި\nއަވައްޓެރި އިންޑިޔާއިން ކޮވިޑް-19 ޖެހިގެން މަރުވި މީހުންގެ ޢަދަދު މިއަދު ތިންލައްކަ އަށް އަރައިފި އެވެ.\n2020 ވަނަ އަހަރުގެ މާރިޗު މަހުން ފެށިގެން އިންޑިޔާއިން ކޮވިޑް ޖެހިގެން މީހުން މަރުވަމުންދެ އެވެ. ކޮވިޑް ޖެހިގެން މަރުވާ މީހުންގެ ޢަދަދު ތިންލައްކައިން މައްޗަށް ދެން އަރާފައިވާ ޤައުމުތަކަކީ އެމެރިކާ އާއި ބްރެޒިލް އެވެ.\nއިންޑިޔާއިން ކޮވިޑް ޖެހިގެން މަރުވި މީހުންގެ ޢަދަދު 3,00,312 އަށް އިއްޔެ ވަނީ އަރާފަ އެވެ. އެމެރިކާއިން ކޮވިޑް ޖެހިގެން މަރުވި މީހުންގެ ޢަދަދު ހަލައްކައިގައި އުޅޭއިރު ބްރެޒިލް އިން މަރުވި މީހުންގެ ޢަދަދު އުޅެނީ 4.48 ލައްކައިގަ އެވެ.\nއިންޑިޔާ، ފްރާންސް، އަދި ބްރެޒިލް ފިޔަވައި ކޮވިޑް ޖެހިގެން ދެން އެންމެ ގިނައިން މީހުން މަރުވެފައިވާ ޤައުމުތަކަކީ މެކްސިކޯ، ޔޫކޭ، އިޓަލީ، ރަޝިޔާ އަދި ފްރާންސް އެވެ.\nކޮވިޑް-19 ގެ ބަލިމަޑުކަމުގައި އިންޑިޔާގެ އެތައް ލައްކަ ރައްޔިތުން މަރުވެފައިވާއިރު އެޤައުމަށް އެރި ކޮވިޑްގެ ދެވަނަ ރާޅާއިއެކު ގައުމުގެ ސިއްހީ ނިޒާމުގެ މަސައްކަތައް ބުރޫއަރައި މުޅި ގައުމު ވަނީ ހުއްޓުމަކަށް ގެނެސްފައެވެ.\nއިންޑިޔާއަށް އެރި ކޮވިޑް-19 ގެ ދެވަނަ ރާޅުގައި ބަލިވާ ފަރާތްތަކަށް ފަރުވާނުދެވި މަރުވާ މައްސަލަ އިންތިހާ ދަރަޖައަށް ފެންމަތިވި އެވެ. އެޤައުމުގެ ގިނަ ސްޓޭޓްތަކުގެ ހުރިހާ ހޮސްޕިޓަލެއްހެން ފުރި ވެންޓިލޭޓަރަށާއި އޮކްސިޖަނަށް އިންޑިޔާ ޖެހުނެވެ. އިންޑިޔާގެ ގިނަ ހޮސްޕިޓަލްތައް ކޮވިޑްގެ ބަލިމީހުންނާއި އެކު ފުރާލާފައި އޮތްއިރު މަރުވާ މީހުން އެންދުމަށް ވެސް ދަތިތަކެއް އެޤައުމުގައި ކުރިމަތި ވިއެވެ.\nއަދިވެސް އިންޑިޔާގެ ހާލަތު ރަނގަޅެއް ނުވެއެވެ. މިހާރު ވެސް އިންޑިއާ އިން ދުވާލަކު ދެލައްކައަށްވުރެ ގިނަ މީހުން އަންނަނީ ކޮވިޑަށް ފައްސިވަމުންނެވެ.\nއިންޑިޔާ ގައި ކޮވިޑް ކޮންޓްރޯލް ކުރުމަށް ވެކްސިން ދިނުމަށް މިހާރު ގައުމީ ބޮޑު ކެމްޕޭނެއް ކުރިއަށް އެބަގެންދެއެވެ.\nމެއި 24, 2021 09:14\nއިންޑިޔާ އިން މިލިއަނުން މީހުން މަރުވެއްޖެ ސިއްރު ކުރަނީ\nމެއި 24, 2021 15:18\nއިންޑިއާގަ މަރުވާ އަދަދުތައް ކިޔާ އަދަދަތުކަށްވުރެ ދެގުނަ މަތި. ކޮންޓްރޯލުން ނައްޓައިގެން އުޅޭކަން ފޮރުވަން އެމީހުން އުޅުނަސް އެކަން ނުފޮރުވޭނެ. ސެޓެލައިޓްތަކަށް އަރާވަރަށް ގަބުރުތައް ފެންނަމުންދަނީ.


Bilehdhoo vevu konunee engumaa khilaafah: Heritage | Mihaaru\nފ. ބިލެއްދޫ އިން އަލަށް ފެނުނު ވެވު އެރަށު ކައުންސިލުން ކޮނެފައި.\n11 މެއި 2019 - 17:34 74 comments\nބިލެއްދޫން ފެނުނު ވެވު ވަށާ މިހާރު ވަނީ ކޮނެ ނިންމައިފަ އެވެ. ހެރިޓޭޖު މިނިސްޓްރީން މިއަދު ނެރުނު ބަޔާނެއްގައިވާ ގޮތުން އެ މިނިސްޓްރީ އަށް އެކަން އެނގުނީ ސޯޝަލް މީޑިއާ އިންނެވެ. ވެވު ފެނުނު ސަރަހައްދަކީ ބަޔާނުގައިވާ ގޮތުން ރާއްޖޭގެ އާސާރީ ތަންތަނުގެ ދަފުތަރުގައި ރަޖިސްޓްރީކޮށްފައިވާ ތަނެކެވެ.\nބިލެއްދޫ އިން ފެނުނު ވެވު ކޮންނަނީ\nކޮނުމުގެ މަސައްކަތް ކައުންސިލުން އަމިއްލަ އަށް ކުރިއަށް ނުގެންދަން އެންގި ސަބަބެއް ކަމަށް މިނިސްޓްރީން ބުނީ އެފަދަ މަސައްކަތެއް ވަކި އުސޫލަކުން ނުކޮށްފި ނަމަ އިއާދަ ނުކުރެވޭ ވަރުގެ ގެއްލުން ލިބިދާނެތީ ކަމަށެވެ. އެގޮތަށް މަސައްކަތް ކުރުމަކީ ގާނޫނާ ވެސް ހިލާފު ކަމެއް ކަމަށް ވެސް ބަޔާނުގައި ބުނެފައިވެ އެވެ.\nނަމަވެސް ބިލެއްދޫ ވެވު ކޮނުމުގެ މަސައްކަތް އެރަށު ކައުންސިލުން އަމިއްލަ އަށް ކޮށްފައި ވާތީ ފިޔަވަޅު އަޅާނެކަން ނުވަތަ ނޫންކަން ހެރިޓޭޖްގެ ބަޔާނުގައި ބުނެފައެއް ނުވެ އެވެ. އެކަމަކު ބަޔާނުގައި އެދިފައި ވަނީ އަލަށް ފެންނަ އާސާރީ ތަންތަނާ ބެހޭ މައުލޫމާތު އެ މިނިސްޓްރީއާ ހިއްސާ ކުރުމަށެވެ.\nއިތުރު ލިޔުންތައް ފ. އަތޮޅު މިނިސްޓްރީ އޮފް ޓޫރިޒަމް، އާޓްސް އެންޑް ކަލްޗާ ފ. ބިލެއްދޫ ޔުމްނާ މައުމޫން، އާޓްސް، ކަލްޗަރު މިނިސްޓަރު


Copa America ge Thashi vany Brazil ah dheefa - Messi\nކޮޕާ އެމެރިކާގެ ތަށި ވަނީ ބްރެޒިލަށް ދީފަ– މެސީ\n0 July 7th, 2019 - 2:29 PM\nރޭގަ ކުޅުނު ކޮޕާ އެމެރިކާގެ3ވަނަ ހޮވާމެޗުގައި އާޖެންޓީނާއި ޗިލީ ވާދަ ކޮށް 2-1 އާޖެންޓީނާ ވަނީ މުބާރާތުގެ ތިންވަނަ ކަށަވަރުކޮއްފައެވެ. މެޗު ކުޅުމުގެތެރެއިން ފުރަތަމަ ހާފުގެ 37 ވަނަ މިނިޓުގައި ހިނގި ކޯޅުމެއްގެ ސަބަބުން އާޖެންޓީނާގެ ލިއޮނަލް މެސީއަށާއި އަދި ޗިލީގެ ގެރީ މެޑެލް އަށް ވަނީ ރެފްރީ ރަތް ކާޑު ދައްކާފައެވެ.\nމެޗު ނިމި މުބާރާތުގެ ތިންވަނަ ލިބުމުން ދޭ މެޑަލް ހޯދަން މެސީ ވަނީ ހާޒިރުނުވެފައެވެ.\nމިކަމާ ބެހޭ ގޮތުން މެސީއާ ރިޕޯޓަރުން އިންޓަވިއު ކުރުމުން މެސީ ބުނެފައިވަނީ މި ފަހަރުގެ ތަށްޓަކީ މުބާރާތް ހިންގާ މީހުން ބްރެޒިލް އަށް ދޭންނިންމާފައިވާ ތަށްޓެއްކަމަށާ އަދި މެޗުގެ ރެފްރީންއާ އޮފިޝަލުން ވީއާރު ނުބަލާ ކަމަށެވެ. މެސީ ބުނީ މިރޭގެ މެޗުގައިވެސް ރަތް ކާޑު ލިބެން ޖެހުނު ސަބަބެއްވެސް ނޭގޭ ކަމަށެވެ. ލަފާ ކުރެވޭ ގޮތުގައި މި ރަތްކާޑަކީ ކުރީ މެޗުގައި ރެފްރީންނާ އޮފިޝަލުންގެ މައްސަލަ ޖެއްސުމުން އެކަމުގެ ބަދަލުގެ ގޮތުގައި ދީފައިވާ އެއްޗެކަމަށާއި މި މުބާރާތް މި ފަހަރުވަނީ ކޮރަޕްޓުވެފައި ކަމަށް މެސީ ބުނެފައިވެއެވެ.\nއަދި މެސީގެ އުންމީދަކީ ފައިނަލުގައި ޕެރޫ އަށް މިކަހަލަ ކަންތަކާ ކުރިމަތި ލާން ނުޖެހުން ކަމަށް ބުނެފައިވެއެވެ.\nމި މެޗުގައި އާޖެންޓީނާއަށް ފުރަތަމަ ލަނޑު ކާމިޔާބު ކޮއްދީފައިވަނީ 12 ވަނަ މިނިޓުގައި ސާޖިއޯ އަގުއޭރޯ އަދި ދެވަނަ ލަނޑު ކާމިޔާބު ކޮއްދީފައިވަނީ 22 ވަނަ މިނިޓުގައި ޕައުލޯ ޑިބާލާއެވެ. ޗިލީއިން ޖެހި ލަނޑު ކާމިޔާބު ކޮއްދީފައިވަނީ 59 ވަނަ މިނިޓުގައި ލިބުނު ޕެނަލްޓީ އަކުން އަރުތުރޯ ވިޑާލް އެވެ.\nމި މުބާރާތުގެ ފައިނަލް ބްރެޒިލްއާ ޕެރޫ މިރޭ ވަނީ ކުޅެން ހަމަޖެހިފައެވެ.


12 Aharahfahu Pepe Enburi Porto Ah - Vaguthu\nމެޖިސްޓްރޭޓް އިބްރާހިމް ރަޝީދު މަގާމުން ވަކިކުރަން މަޖިލިހުން ފާސްކޮށްފި - 53 މިނެޓް ކުރިން\nޕޯޗުގަލްގެ ޑިފެންޑަރު ޕެޕޭ، އަނެއްކާވެސް އެނބުރި ޕޯޓޯއަށް ސޮއިކޮށްފިއެވެ.\nއުމުރުން 35 އަހަރުގެ ޕެޕޭ، ޕޯޓޯއަށް ސޮއިކޮށްފައި ވަނީ ދެއަހަރާ ބައިގެ އެގްރީމެންޓެއްގެ ދަށުންނެވެ. އޭނާގެ ހޯމް ކްލަބު ޕޯޓޯއަށް އެނބުރި ގޮސްފައި ވަނީ 12 އަހަރު ފަހުންނެވެ. ޕޯޓޯ ދޫކޮށް، ޒުވާން އުމުރުގައި ޕެޕޭ ގޮސްފައި ވަނީ ރެއާލް މެޑްރިޑަށެވެ.\nޕޯޗުގަލްގެ ގައުމީ ޓީމަށް 103 މެޗަށްވުރެ ގިނަ މެޗު ކުޅެދީފައިވާ ޕެޕޭ ވަނީ ރެއާލްއާއެކު ޗެމްޕިއަންސް ލީގާއި، ލަލީގާވެސް ތިން ފަހަރަށް ކާމިޔާބުކޮށްފައެވެ. ގިނަ ދުވަސްތަކެއްގައި ރެއާލްއަށް ކުޅުމަށްފަހު ޕެޕޭ އެ ކްލަބު ދޫކޮށް ދިޔައީ، ތުރުކީގެ ބެސްކިޓާސްއަށެވެ.\nއެ ކްލަބުގެ މާލީ ހާލަތު ދަށްވުމުން ޕެޕޭ ދޫކޮށްލީ މިދިޔަ ޑިސެންބަރު މަހުގައެވެ. އޭގެ ފަހުން ޕެޕޭ ހުރީ ފްރީ އޭޖެންޓެއްގެ ގޮތުގައެވެ.\nޕެޕޭ އެނބުރި ޕޯޓޯއަށް ގުޅުމާއެކު އޭނާއަށް އެންމެ ފުރަތަމަ މަރުހަބާ ކީ، ކުރިން ރެއާލްގައި ޕެޕޭއާއެކު ކުޅެފައިވާ ގޯލްކީޕަރު އީކާ ކަސިޔާސްއެވެ. އޭނާގެ އިންސްޓާގްރާމްގައިވެސް ވަނީ ޕެޕޭއަށް މަރުހަބާ ކިޔާ ސެލްފީއެއް ލާފައެވެ.\nފުރަތަމަ ފަހަރަށް ރެއަލް މެޑްރިޑްގެ އަންހެން ޓީމެއް ނެރެނީ\nއެމްބާޕޭ ހޯދަން ރެއަލް މެޑްރިޑުން މަސައްކަތް ކުރާނީ އަންނަ އަހަރަށް\nނޭމާގެ އޭޖެންޓަކަށް ބެންޒެމާ؟\nޖެނުއަރީ 9, 2019 09:12\nތީ އެންމެ އަޔާވެރި އެއް ކުޅުންތެރިޔާ! މެޑްރިޑްގެ ހަލާކު!


Raajjeygai "Wakanda" ah Kaashidhoo vedhaaneba! | ThePress\nރާއްޖޭގައި "ވަކަންޑާ" އަށް ކާށިދޫ ވެދާނެބާ!\nކާށިދޫ ދާއިރާގެ މެންބަރު އަބްދުﷲ ޖާބިރުގެ ކޭބަލް ކާރުގެ ތަސައްވުރު ދައްކުވައިދޭ ގޮތަށް މީހަކު ހަދާފައިވާ ފޮޓޯއެއް\nއިއްޔެ ބޭއްވި ރައްޔިތުން މަޖިލިސް އިންތިހާބުގައި ކާށިދޫ ދާއިރާގެ ގޮނޑި އަބްދުﷲ ޖާބިރު ކާމިޔާބު ކުރެއްވުމާ އެކު ކާށިދޫ އަކީ ރާއްޖޭގައި އޮތް "ވަކަންޑާ" އަށް ވެދާނެކަމާ މެދު ސޯޝަލް މިޑިއާގައިވަނީ އަޑުތައް ފެތުރިފައެވެ. ވަކަންޑާއަކީ "ބުލެކް ޕެންތާ" ފިލްމުގައި ސަބްސަހާރަން އެފްރިކާ ސަރަހައްދުގައި އޮންނަ ގައުމެކެވެ. ހިޔާލީ ވާހަކައަކަށް ބިނާކޮށް ހަދާފައިވާ މި ފިލްމުގައި ޓެކްނޮލޮޖީ ގޮތުން ކުރިއަރާފައިވާ މުއްސަނދި ގައުމެއްގެ ގޮތުގައި ވަކަންޑާ ފެނިގެންދެއެވެ.\nބްލެކް ޕެންތާ ފިލްމުން ފެނިގެންދާ "ވަކަންޑާ"\nރާއްޖޭގެ ވަކަންޑާއަށް ކާށިދޫ ވެދާނެކަމަށް އިއްޔެގެ މަޖިލިސް ވޯޓަށް ފަހު ގިނަ ބަޔަކު އަންނަނީ ބުނަމުންނެވެ. ސޯޝަން މީޑިއާ މިފަދަ ވާހަކަތަކުން ފުރި ބަންޑުން ވަމުން ދަނީ އެ ދާއިރާއަށް ވާދަކުރެއްވި އަބްދުﷲ ޖާބިރު ޕީއެސްއެމްގެ ބަހުސްގައި ދެއްކެވި ވާހަކަތަކާ ގުޅިގެންނެވެ. ދާއިރާއަށް ކޮށްދެއްވުމަށް ޖާބިރު ވިދާޅުވި ވާހަކަތަކުގެ ތެރޭގައި ކޭބަލް ކާރުގެ ވާހަކައަކީ ގިނަ ބަޔަކު ހައިރާންކޮށްލި ވާހަކައެވެ. އެވާހަކައެއް އިވުނު ފަހުން އެއީ ރާއްޖޭގައި ކުރެވިދާނެ ކަމެއްތޯވެސް ގިނަ ބަޔަކު ހިތަށް ވެސް ނާރާ ވަރުގެ ކަމަކަށް އެކަން ވަނީ ވެފައެވެ. މީގެ އިތުރުން އެއީ ކުރިއަށް އޮތްތާނގައި ރާއްޖޭގެ ރައްޔިތުން ސިއްހީ ފަރުވާ ހޯދުމާއި ތައުލީމާއި ވިޔަފާރި އަދި ކުރިއަށް އޮތްތާނގައި ފަތުރުވެރިކަން އެންމެ ފުޅާވެގެންދާނެ އެއްތަނަކީ ވެސް އެތަން ކަމަށް ޖާބިރު ބަހުސްގައި ވިދާޅުވިއެވެ.\nކޭބަލް ކާރުގައި ދަތުރުކުރުމުގެ ނިޒާމް ގެންގުޅުމަށް ވިސްނުން ހުންނެވިކަމަށް އެމްޑީޕީގެ ރައީސް އަދި ކުރީގެ ރައީސް މުހައްމަދު ނަޝީދުގެ އެޑްވައިޒަރު ކަންވެސް ކުރެއްވި ޖާބިރު ފާޅުކުރެއްވި ހިޔާލާ އެއްފަދައިން އެކަން ކުރެވިއްޖެ ނަމަ ކާށިދޫ ދާއިރާ ވެގެން ދާނީ ރާއްޖޭގައި އޮތް ވަކަންޑާ އަށް ކަމަށްވެސް އާންމުންގެ ތެރެއިން ބައެއް މީހުން ބުނެއެވެ.\nމި ފަދައިން ސޯޝަލް މީޑިއާގައި ދެކެވެމުން އައި ވާހަކަތަކަށް ރައްދު ދެއްވީ ޖާބިރުގެ އަނބިކަނބަލުން އަދި ކުރީގެ ބަންޑާރަ ނައިބު ދިޔާނާ ސައީދެވެ. އެ ގޮތުން ދިޔާނާ ވިދާޅުވެފައި ވަނީ ގިނަ ބަޔަކަށް އެކަން ޖޯކަކަށް ވީ ނަމަވެސް މެލޭޝިއާ ފަދަ ތަރައްގީވަމުން އަންނަ ގައުމުތަކުގައި މިހާރު ކޭބަލް ކާރު ބޭނުން ކުރަމުން އަންނަ ކަމަށެވެ.\nއިއްޔެ ކުރިއަށް ދިޔަ އިންތިހާބުގެ ކާށިދޫ ދާއިރާގެ ގިނަ ގޮނޑި ގުނާ ނިމިފައިވާ އިރު އެ ދާއިރާގެ ގޮނޑި މިހާރު ޖާބިރަށް ވަނީ ކަށަވަރުވެފަ އެވެ. އޭނާއާ އެންމެ ގާތުން ވާދަ ކުރީ ކާށިދޫ ދާއިރާގެ އެމްޑީޕީ ޓިކެޓު ކާމިޔާބު ކުރި އަބްދުﷲ ރިއްފަތު އެވެ. ޖާބިރަށް ކާމިޔާބީ ލިބިަޑައިގެންފައިވަނީ ވާދަކުރި ކެންޑިޑޭޓާ 36 ވޯޓުގެ ތަފާތަކުންނެވެ.\nޕްރައިމަރީއިން ބަލިވި ނަމަވެސް، އިންތިހާބުގައި އަމިއްލަ ގޮތުން ވާދަ ކުރެއްވާ ޖާބިރު ކުރި ހޯއްދެވި އިރު ޕްރައިމަރީއިން ބަލިވެ އަމިއްލަ ގޮތުން ބައިވެރިވި ތިން ކެންޑިޑޭޓެއްވަނީ ނާކާމިޔާބުވެފައެވެ. އެއީ ހެންވޭދު ދެކުނު ދާއިރާއަށް ވާދަ ކުރެއްވި އަހުމަދު އަބްދުލްކަރީމް (ރުކުމާ) އާއި އިހަވަންދޫ ދާއިރާއަށް ވާދަ ކުރެއްވި އަހުމަދު މުހައްމަދު (މުހައްމާ) އަދި ހިތަދޫ އިތުރު ދާއިރާއަށް ވާދަ ކުރެއްވި އަހުމަދު މުހައްމަދު (ފަޒާ މުހައްމަދު) އެވެ.\nރިޕޯޓް ލައިފްސްޓައިލް ސިޔާސީ\nކޮމަންޑޫ ބައިއިލެކްޝަން: އޮބްޒާވަރުންނަށް އެކަކުވެސް ކުރިމަތި ނުލާ!\nކޮމަންޑޫ ބައި-އިލެކްޝަންގެ ކެންޑިޑޭޓް ނަންބަރު ތަރުތީބުކޮށްފި\nކުލަބް ވެލެންސިޔާއަށް ހެދިހެން ނަހަދާތި\nޖާބިރު ބްލެކް ޕެންތާ އައް ވެދާނެބާ؟\nޖާބިރު ވެސް ވައްތަރެއް ނޫންތޯ ބްލެކް ޕެންތައާ\nބުރިޖުވެސް ނޭޅޭނެ ކަމަށް ބުނި. އެކަމަކު އެކަންވެސްވެއްޖެ. ޖާބިރު އެވިދާޅުވި ކަންތައްތައް ހިތްވަރާއެކު މަސައްކަތް ކޮށްފިނަމަ ކާމިޔާބު ވާނެ. އިންޝާﷲ\nޖާބިރުގެ މިވަރުގެ ތަސައްވަރެއް ރާއްޖެތެރޭގެ ރަށަކަށް އޮތީތީ ސުކުރުވެރިވަން\nޖާބިރެއްނޫން. ޖޭބްސް. ހަމަ އެވަރެއް ނެތް


އިންތިހާބުގެ އިންތިޒާމުތަކަށް ވެސް ކަރަންޓީނު ނުވާ ގޮތަށް ރަށްރަށަށް ދަތުރުކުރެވޭނީ ހުއްދައާއެކު ފަސް ދުވަހަށް\nއަލީ ޔާމިން 05 ފެބްރުއަރީ 2021\nލޯކަލް ކައުންސިލް އިންތިހާބުގެ އިންތިޒާމުތައް ހަމަޖެއްސުމަށް އިލެކްޝަންސް ކޮމިޝަން (އީސީ)ގެ ފަރާތުން ދަތުރުކުރާ ފަރާތްތައް ކަރަންޓީނު ނުވާ ގޮތަށް ހާއްސަ ހުއްދައިގެ ދަށުން ފަސް ދުވަހަށް މާލެއިން ރަށްރަށަށް ދެވޭ ގޮތަށް ލޯކަލް ކައުންސިލް އިންތިހާބާ ގުޅޭ އުސޫލު އެކުލަވާލައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ފަރާތުން މި އުސޫލު އެކުލަވާލައިފައިވަނީ ރައްޔިތުންގެ މަޖިލީހުން ލޯކަލް ކައުންސިލްގެ އިންތިހާބުގެ ހާއްސަ ގާނޫނަށް ގެނައި އިސްލާހާއެކު، އިންތިހާބުގެ ބާރުތަކެއް އެޗްޕީއޭއަށް ދިނުމާ ގުޅިގެންނެވެ. އެ އިސްލާހުގައިވާ ގޮތުން، އިންތިހާބުގެ ކެމްޕޭނާއި އިންތިހާބުގެ ކަންކަން ކުރިއަށްދާނެގޮތް ކަނޑައަޅާނީ އެޗްޕީއޭއިންނެވެ.\nއެޗްޕީއޭ އިން މިއަދު ގެޒެޓުގައި ޝާއިއުކުރި ލޯކަލް ކައުންސިލް އިންތިހާބު ކުރިއަށް ގެންދިއުމުގައި އަމަލުކުރަންވީ އުސޫލުގައި ބުނީ، ލޯކަލް ކައުންސިލްތަކުގެ އިންތިހާބުގެ މަސައްކަތުގައި ހަރަކާތްތެރިވާ ފަރާތްތަކަށް ހިންގޭ ތަމްރީން ޕްރޮގްރާމްތަކުގައި، ކޮވިޑް 19 އާ ބެހޭ މައުލޫމާތުތައް ހިމަނައި، އެ ފަރާތްތައް އެކަމަށް އަހުލުވެރި ކުރުވަން ޖެހޭނެ ކަމަށެވެ.\nއުސޫލުގައި ބުނީ، އެހެން ގާނޫނެއްގައި އެހެން ގޮތަކަށް ކަނޑަނާޅާހާ ހިނދަކު، ލޯކަލް ކައުންސިލްތަކުގެ އިންތިހާބު ކުރިއަށް ގެންދިއުމަށް ބޭނުންވާ ލިސްޓުތަކާއި އެހެނިހެން ލިޔެކިއުންތައް އޮންލައިންކޮށް ބެލޭނެ ނުވަތަ ބޭނުންކުރެވޭނެ އިންތިޒާމުތައް ހަމަޖެއްސަން ޖެހޭނެ ކަމަށެވެ.\nއެ އުސޫލުގައިވާ ގޮތުން މާލެއާއި އަތޮޅުތެރޭގައި ލޯކަލް ކައުންސިލްތަކުގެ އިންތިހާބުގެ މަސައްކަތް ކުރުމަށް މީހުން ހޮވުމުގައި އެ ރަށެއްގައި ތިބެގެން މަސައްކަތް ކުރެވޭނެ ފަރާތްތަކަށް އިސްކަންދޭން ޖެހެއެވެ.\nމީގެ އިތުރުން އެ އުސޫލުގައި ބުނީ، ލޯކަލް ކައުންސިލް އިންތިހާބުގެ އިންތިޒާމުތައް ހަމަޖެއްސުމަށް މާލެއިން އަތޮޅުތެރެއަށްދާ މީހުންވެސް ދިހަ ދުވަހުގެ ކަރަންޓީންގެ މުއްދަތު ފުރިހަމަ ޖެހޭނެ ކަމަށެވެ. ނަމަވެސް އީސީގެ ފަރާތުން ދަތުރުކުރާ ފަރާތްތަކަށް ހާއްސަ ހުއްދައިގެ ދަށުން ފަސް ދުވަހަށް ވުރެ ދިގު ނޫން މުއްދަތަކަށް މާލެއިން ރަށްރަށަށް ދެވޭނެ ކަމަށް އުސޫލުގައި ބުންޏެވެ.\nރައްކާތެރިކަމުގެ ފިޔަވަޅުތަކާއެކު ކައުންސިލް އިންތިހާބު ބޭއްވުމުގެ އުސޫލުގައި ވަނީ އިންތިހާބުގެ ކެމްޕޭންގެ ކަންކަން އޮންލައިން ޕްލެޓްފޯމްތަކުގައި ކުރިއަށްގެންދިއުމަށް ބާރު އަޅައިފައެވެ. އަދި ކެމްޕޭން ކުރުމަށް މާލެއިން އަތޮޅުތެރެއަށްދާނަމަ ކަރަންޓީނުގެ މުއްދަތު ފުރިހަމަ ކުރަން ޖެހޭނެ ކަމަށް ވަނީ ބުނެފައެވެ.\nމީގެ ކުރިން އެޗްޕީއޭ އިން އުސޫލުގެ ޑްރާފްޓް އެކުލަވާލުމުން އީސީން ވަނީ ކަންބޮޑުވުންތަކެއް ފާހަގަކޮށްފައެވެ. އޭގެ ތެރޭގައި އިންތިހާބުގެ އިންތިޒާމުތަކަށް އީސީގެ ފަރާތުން ރަށްރަށަށް ފޮނުވާ ފަރާތްތަކުން ކަރަންޓީނުގެ މުއްދަތު ފުރިހަމަކުރަން ޖެހުމުން އެކަމާ ކަންބޮޑުވުން ފާޅުކޮށްފައިވެއެވެ.\nކޮވިޑާ ގުޅިގެން ފަސްކޮށްފައިވާ ލޯކަލް ކައުންސިލް އިންތިހާބު ބާއްވަން އިލެކްޝަން ކޮމިޝަނުން ނިންމާފައިވަނީ އަންނަ އޭޕްރީލް މަހުގެ ދިހަވަނަ ދުވަހުއެވެ.\nލޯކަލް ކައުންސިލް އިންތިހާބުގެ ގާނޫނުގައި ބުނާގޮތުން، އެ ކައުންސިލްގެ އިންތިހާބު ބާއްވަން ޖެހެނީ މިދިޔަ އަހަރުގެ އޭޕްރީލް މަހުގެ ހަތަރުވަނަ ދުވަހުގައެވެ. ނަމަވެސް ކޮވިޑް-19ގެ ސަބަބުން ލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތްކުރާ ކޮމެޓީތަކުގެ އިންތިހާބު އެމަހުގެ 18 އަށް ފަސްކޮށްގެން ވެސް އިންތިހާބެއް ނުބޭއްވުނެވެ. އެއީ ކޮވިޑުގެ ހާލަތު އިތުރަށް ގޯސްވެ، ސިއްހީ ކުއްލި ނުރައްކަލުގެ ހާލަތު އިއުލާން ކުރުމާ ގުޅިގެންނެވެ.\nއެކަމާ ގުޅިގެން ދެން ޖެހުނީ، އިންތިހާބު ކުރިއަށް ގެންދާނެ ދުވަސްވަރެއް ގާނޫނަކުން ކަނޑައަޅާށެވެ. އެހެންކަމުން އެކަމަށްޓަކައި، ސަރުކާރުގެ ފަރާތުން ތުޅާދޫ ދާއިރާގެ މެންބަރު ހިސާން ހުސެއިން ރައްޔިތުންގެ މަޖިލީހަށް "ލޯކަލް ކައުންސިލްތަކުގެ އިންތިހާބުގެ ހާއްސަ ބިލު 2020" ހުށަހެޅުއްވުމުން އެ ބިލު މަޖިލީހުން ފާސްކުރިއެވެ.\nއެ ގާނޫނުގައި ބުނެފައިވަނީ ކައުންސިލް އިންތިހާބު ބޭއްވުމުގެ މަސައްކަތް އީސީން ދެން ފަށަން ޖެހޭނީ އިންތިހާބާ ގުޅޭ ކަންކަން ކުރިއަށް ގެންދިއުމަކީ އާއްމު ސިއްހަތަށް ނުރައްކަލެއް ކުރިމަތިވާނެ ކަމެއް ނޫން ކަމަށް ދައުލަތުގެ ކަމާބެހޭ ފަރާތްތަކުން ކަނޑައެޅުމުން ކަމަށެވެ. އަދި އެ ގާނޫނު ފާސްވެ ތަސްދީގުކޮށް ގެޒެޓުގައި ޝާއިއުކުރާ ދުވަހުން ފެށިގެން އެ ގާނޫނަށް އަމަލުކުރަން ފަށާނެ ކަމަށް ބުނެފައިވެއެވެ.\nމި ގާނޫނު މަޖިލީހުން ފާސްކުރުމުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ތަސްދީގު ކުރައްވައި ގެޒެޓުގައި ޝާއިއު ކުރެއްވީ، މެއި 10، 2020 ގައެވެ. އެހެންކަމުން އެ ދުވަހުން ފެށިގެން ގާނޫނަށް ވަނީ އަމަލުކުރަން ފަށައިފައެވެ. އެ ގާނޫނުގައި ބުނާގޮތުން، އެ ގާނޫނަށް އަމަލު ކުރަން ފަށާ ތާރީހުން ފެށިގެން އެއް އަހަރު ދުވަހުގެ ތެރޭގައި އިންތިހާބު ބާއްވައި ނިންމަންޖެހެއެވެ. އެއީ މިއަހަރުގެ މެއި މަހުގެ 10ގެ ކުރިންނެވެ.\nނަމަވެސް މިހާތަނަށް އައި އިރުވެސް ކޮވިޑާ ގުޅިގެން އިއުލާންކޮށްފައިވާ އާއްމު ސިއްހަތުގެ ކުއްލި ނުރައްކަލުގެ ހާލަތު އުވާލައިފައެއް ނުވެއެވެ. އެހެންކަމުން އިންތިހާބު ބޭއްވުމާ ގުޅޭ އެއްވެސް ކަމެއް ގާނޫނުގައި ބުނާގޮތުން އީސީއަށް ކުރެވެން ނެތުމުން މިހާރު މިއޮތް ކޮވިޑުގެ ހާލަތުގައި އިންތިހާބު ބޭއްވުމަށް ދިމާވެފައިވާ ގާނޫނީ ހުރަސްތަކަށް ހައްލެއް ހޯދައި، ވީ އެންމެ އަވަހަކަށް އިންތިހާބު ބޭއްވުމަށް "ލޯކަލް ކައުންސިލްތަކުގެ އިންތިހާބުގެ ހާއްސަ ގާނޫނު 2020" އަށް ސަރުކާރުން އިސްލާހު ހުށަހެޅިއެވެ.\nމިދިޔަ މަހުގެ ތެރޭގައި ދައުރުން ބޭރުން ރައްޔިތުންގެ މަޖިލީހުގެ ޖަލްސާތަކެއް ބާއްވައިގެން އެ ބިލުގެ މަސައްކަތް ކުރިއަށް ގެންގޮސް ވަނީ ފާސްކޮށްފައެވެ. މިހާރު ބިލު އޮތްގޮތުން، ސިއްހީ ކުއްލި ނުރައްކަލުގެ ހާލަތުގައި ވެސް އިންތިހާބު ބޭއްވޭނެއެވެ.\nނަމަވެސް އިންތިހާބު ބޭއްްވޭނީ، އާންމު ސިއްހަތުގެ ރައްކާތެރިކުރުމުގެ ގާނޫނުގެ ދަށުން ޑިރެކްޓަރު ޖެނެރަލް އޮފް ޕަބްލިކް ހެލްތު ކަނޑައަޅާ ފިޔަވަޅުތަކާއި އުސޫލުތަކާއި އިރުޝާދުތަކާ އެއްްގޮތްވާގޮތުގެ މަތިންނެވެ. އަދި އެ އުސޫލުތައް އެކުލަވައިލުމުގައި މިނިވަންކަމާއި އިންސާފުވެރިކަމާއި ހަމަހަމަކަމާއެކު އިންތިހާބު ބޭއްވޭނެކަން ކަށަވަރުކުރަންވާނެ ކަމަށް ބުނެފައިވެއެވެ.\nނަމަވެސް ހާއްސަ ގާނޫނުގައި ކަނޑައަޅާފައިވާ ގޮތުން މެއި 10ގެ ކުރިން އިިންތިހާބު ބޭއްވުމަށް ހުރަސްއެޅޭ ފަދަ އެއްވެސް ހާލަތެއް މެދުވެރިވެއްޖެނަމަ 30 ދުވަހުގެ ކުރިން ސަބަބު ބަޔާންކޮށް އީސީން އެކަން މަޖިލީހަށް އަންގަންޖެހެއެވެ.\nއަރުޝީފަށް ނެގީ 05/02/2021 02:14\nއެންމެފަހުން އަޕްޑޭޓްކުރީ 05/02/2021 02:14\nއިސްމާއިލް ނަޖީބު 16 މިނެޓު ކުރިން\nއައިޝަތު އަހުމަދު 18 މިނެޓު ކުރިން\nޝިފްނާ އަޙްމަދު 20 މިނެޓު ކުރިން


vnews - One 30 athun Neutral molhuvejje\nވަން ތާޓީ އަތުން ނިއުޓްރަލް މޮޅުވެއްޖެ\nމޯލްޑިވްސް ބާސްކެޓްބޯލް އެސޯސިއޭޝަން (އެމްބީއޭ) އިން އިންތިޒާމުކޮށްގެން ބާއްވާ 13 ވަނަ ގައުމީ ބާސްކެޓްބޯޅަ ލީގުގެ ފިރިހެން ދެވަނަ ޑިވިޝަނުގައި ރޭ ކުޅުނު މެޗުން ވަން ތާޓީ ސްޕޯޓްސް ކްލަބު އަތުން ނިއުޓްރަލް ސްޕޯޓްސް ކްލަބު މޮޅުވެއްޖެ އެވެ.\nރޭގެ މެޗުން ނިއުޓްރަލް މޮޅުވީ 85-62 ޕޮއިންޓުންނެވެ. ރޭގެ މެޗުގައި ދެ ޓީމުގެ ފަަރާތުންވެސް ވާދަވެރި ކުޅުމެއް ފެނިގެންދިޔަ އެވެ.\nއެގޮތުން ފުރަތަމަ ކުއާޓަރުގައި ނިއުޓްރަލްއިން ވަނީ 20-12 އިން ވަން ތާޓީގެ މައްޗަށް ކުރިހޯދާފައެވެ. އެކަމަކު ދެވަނަ ކުއާޓަރުގައި ކުޅުން ރަނގަޅުކޮށް ވަން ތާޓީން ވަނީ ނިއުޓްރަލްގެ މައްޗަށް 17-14 އިން ކުރިހޯދާފައެވެ.\nމެޗުގެ ތިންވަނަ ކުއާޓަރު 15-8 އިން ނިއުޓްރަލް ލީޑުކުރިއިރު، ފަހު ކުއާޓަރުގައި ދެއްކި މޮޅު ކުޅުމާއެކު ނިއުޓްރަލް ވަނީ އެ ކުއާޓަރު 36-25 އިން ކާމިޔާބުކޮށްފައެވެ.\nމެޗުގައި އެންމެ ގިނަ ޕޮއިންޓު އެއްކުރި ކުޅުންތެރިޔަކީ ނިއުޓްރަލްގެ އަލީ މުސްތަފާ އެވެ. އޭނާ ވަނީ އެޓީމަށް 19 ޕޮއިންޓު އެއްކޮށްދީފައެވެ. މެޗުގެ މޮޅު ކުޅުންތެރިޔަކަށް ހޮވުނީ މުޅި މެޗުގައިވެސް މޮޅު ކުޅުމެއް ދެއްކި ނިއުޓްރަލްގެ ނަޖީލް އެވެ.


vnews - Spanish League: Messi ge2landun Alaves balikoh Barca feshun rangalhukohffi\nސްޕެނިޝް ލީގު: މެސީގެ ދެލަނޑުން އަލަވޭސް ބަލިކޮށް ބާސާ ފެށުން ރަނގަޅުކޮށްފި\nބާސާ އަދި އަލަވޭސް ބައްދަލުކުރި މެޗުގެ ތެރެއިން - ފޮޓޯ: ޓުވިޓާ\nސްޕެނިޝް ލީގުގައި ކެޕްޓަން ލިއޮނެލް މެސީ ކާމިޔާބުކުރި ދެލަނޑުން ޑިޕޯޓިވޯ އަލަވޭސް ބަލިކޮށް ބާސެލޯނާއިން ފެށުން ރަނގަޅުކޮށްފިއެވެ.\nހޮނިހިރު ދުވަހުގެ ރޭ ކުޅުނު މެޗު އަލަވޭސްއާ ވާދަކޮށް ބާސާ އިން މެޗު ކާމިޔާބުކުރީ 0-3 ގެ ނަތީޖާއަކުންނެވެ.\nބާސާގެ ދަނޑުގައި ކުޅުނު މިމެޗު ފެށިގެން ބޯޅަ ކޮންޓްރޯލްކޮށްގެން ރަނގަޅަށް ކުޅުނީ އެޓީމުންނެވެ. އެގޮތުން އަލަވޭސްގެ ހާފަށް ބާރުބޮޑުކޮށް އެޓީމުން ވަނީ ލަނޑު ޖެހުމަށް ފުރުސަތުތަކެއް ހޯދާފައެވެ.\nފުރަތަމަ ހާފްގެ ފަހުކޮޅު ލުއިސް ސުއަރޭޒްއަށް ލީޑު ނެގުމަށް ރަނުގެ ފުރުސަތެއް ލިބި ބޭކާރުވެފައިވާއިރު، މެސީއަށް ވެސް ވަނީ ފުރަތަމަ ހާފްގައި ލީޑު ނެގުމަށް ގިނަ ފުރުސަތުތަކެއް ލިބި ބޭކާރުވެފައެވެ.\nފުރަތަމަ ހާފް ނިމުނީ ދެޓީމުން ކުރެ ޓީމަކަށްވެސް ލަނޑެއް ނުޖެހި އެއްވަރުވެގެންނެވެ.\nދެވަނަ ހާފް ފެށިގެން ބާސާގެ ފަރާތުން އެޓޭކިން ފުޓުބޯޅައެއް ފެނިގެން ގޮސްފައިވާއިރު، އެޓީމުން ވަނީ 64 ވަނަ މިނެޓުގައި މެޗުގެ ލީޑު ނަގާފައެވެ. މިލަނޑު އެޓީމަށް ލިބުނު ހިލޭ ޖެހުމަކުން ކާމިޔާބުކޮށްދިނީ މެސީއެވެ.\nމިލަނޑަށްފަހުވެސް ބާސާއިން ދިޔައީ އަލަވޭސްގެ ގޯލަށް ނުރައްކާ ކުރަމުންނެވެ. އެގޮތުން 83 ވަނަ މިނެޓުގައި ބަދަލު ކުޅުންތެރިޔެއްގެ ގޮތުގައި ކުޅެންއެރި ފިލިޕޭ ކުޓީނިއޯ ވަނީ މެޗުގެ ލީޑު އެޓީމަށް ފުޅާކޮށްދީފައެވެ.\nބާސާގެ ތިންވަނަލަނޑު އިތުރުވަގުތުގެ ތެރޭގައި ކާމިޔާބުކުރީ ލުއިސް ސުއަރޭޒްގެ އެހީތެރިކަމާއެކު މެސީއެވެ.\nލީގުގައި ހޮނިހިރު ދުވަހުގެ ރޭ ކުޅުނު އެހެން މެޗުތަކަށް ބަލާއިރު، ރެއާލް ބެޓިސްގެ މައްޗަށް 0-3 ގެ ނަތީޖާއިން ލެވެންޓޭ ވަނީ ކުރިހޯދާފައެވެ. އަދި ވިޔަރެއާލްގެ މައްޗަށް 1-2 ގެ ނަތީޖާއިން ރެއާލް ސޮސައިޑާޑް ކުރިހޯދާފައިވާއިރު، ސެލްޓަވިގޯ އަދި އެސްޕަނިއޯލް ބައްދަލުކުރި މެޗު ނިމުނީ 1-1 ގެ ނަތީޖާއިން އެއްވަރުވެގެންނެވެ.


Mifaharu Birukuda Ali eh noon, Filmee Ali!\nޖުމައްޔިލް އާއި ނިމާ ރޭ ސްޓޭޖްގައި -- ސަލްވީން | އަވަސް\nސަޅި ބައިސާގައި އުޅުނު ބިރުކުޑަ އަލީ އާއި ޖިންނި އަލީ އާއި މުއްސަނދި އަލީ މިހާރުގެ މީހުނަށް ނޭނގި ދާނެ އެވެ. ނުވަދިހައިގެ ކުރީ އަހަރުތަކުގައި ނެރުނު ކޮމެޑީ އެ ސިލްސިލާގައި އުޅުނު އަހްމަދު ނިމާލް، ބިރުކުޑަ އަލީގެ ގޮތުގައި ގިނަ ބަޔެއްގެ މަގުބޫލުކަން ހޯދި އެވެ. ސަޅިބައިސާގެ އެޕިސޯޑުތައް މިހާރުވެސް ޔޫޓިއުބުން ބަލައިލުމުން ހީނހީނ ހަލާކުވާ މީހުން އުޅެ އެވެ. ނިމާލް، އަލީގެ އެކި ކެރެކްޓާގައި ގެނެސްދޭ ފޮނި ވާހަކަތައް ވީ އެތައް ބަޔަކަށް ތަފާތު ކޮމެޑީ އަކަށެވެ.\nރޭ ބޭއްވި ގައުމީ ފިލްމީ އެވޯޑުސް ހަފުލާފައި ދިވެހި ސިނަމާގެ ބިރުކުޑަ އަލީއަށް ކުޑަ ޓްރިބިއުޓް އެއް ދިނީ އޭނާގެ ދަރިފުޅު މުހައްމަދު ޖުމައްޔިލް ނިމާލެވެ. އެކަމަކު ފިލްމީ އަލީގެ ގޮތުގަ އެވެ.\nރޭ ބޭއްވި އެވޯޑުސް ހަފުލާފައި ޖުމަލް ޓްރިބިއުޓް ދެނީ\nބައްޕަގެ ފަހަތުން ފިލްމީ ދާއިރާއަށް ނިކުތް ޖުމައިލް މި ޓްރިބިއުޓް ފެށީ ވެސް ހަމަ "ބިރުކުޑަ އަލީ"ގެ ގޮތުގަ އެެވެ. މޫދު ކައިރީ ހުންނަ އުނދޯލީގައި އިށީނދެ އިނދެ އޭނާގެ ސަޅި ބައިސާތައް ފަށަ އެވެ. ހަމަ އެ ނުރަ ބޮލާއި ނުރަ މަތިމަސް ޖަހައިގެން ސައިޒުން ބޮޑު ކޯޓު ވެސް ލައިގެން އެއްކަލަ ކުރަކި ބަރު އަޑުގަ އެވެ. ޖުމައިލްގެ ސިފައަށް ދެން މާ ބޮޑު ބަދަލެއް ގެންނާކަށް ނުޖެހޭނެ ނޫންހެއްޔެވެ؟ އެއީ ހަމަ ސީދާ ނިމާލްގެ ކޮޕީ ޕޭސްޓެކެވެ.\nރޭ ހުށަހެޅުމުގެ ތެރެއިން -- ފޮޓޯ: އަވަސް\nޓްރިބިއުޓް ފެށީ ނިމާލްގެ އެންމެ އިހުގެ ލަވައަކުންނެވެ. އަލީ ރަމީޒް ކިޔާފައި އޮތް "މާޔޫސްވެފާ ވަމޭ މިތާ ލޯތްބައްޓަކާ" އިން ފަށައިގެން ގޮސް ނިމާލްގެ އެންމެ މަޝްހޫރު "މުޅި ޖާން ހިތާ" އަށް ކުރިއަށްގެންދިޔަ އެވެ. މި ލަވަ ފެށުމާއެކު އަސްލު ލަވައިގައި ފެންނަ ދުންގަނޑާއި ގިޓާ ކޯޑުތަކުގެ ރާގު ބެކްގްރައުންޑުގައި ހުއްޓެވެ. ފުޅި ބައްތި ހިފައިގެން މިފަހަރު އައީ އައިމިނަތު ރަޝްފާ (އާޝާ) އެވެ. ޖުމައިލް އާއި އާޝާގެ ހުށަހެޅުން ނިންމާލި އިރު ނިމާލްގެ އިނީ ދަރިފުޅުގެ ފޮޓޯ ނަގަން ކެމެރާ ނަގައިންނެވެ.\nބިރުކުޑަ އަލީގެ ގޮތުގައި ނިމާލް\nބައްޕައަށް ދަރިފުޅު ދިން ކުޑަކުޑަ ޓްރިބިއުޓް އޭނާއަށް ވަރަށް ކަމުދިޔަ އެވެ. ޓްރިބިއުޓް އަށްވުރެ ބޮޑަށް ނިމާލަށް ފާހަގަ ކުރެވުނީ ޖުމައިލްގެ ނެށުމެވެ. ޖުމައިލް އަކީ އާއްމުކޮށް ފިލްމުތަކުގައި ނެށުންތައް ހުށަހަޅާ ތަރި އަކަށް ނުވުމުން ބައްޕައަށް ވެސް އެކަންވީ ތަފާތު ކަމަކަށެވެ. ފޯނުން ވީޑިއޯ ވެސް ކުރީ އެހެންވެ އެވެ. ލޯބީގެ ފިލްމުތަކުން ފެންނަ ދަރިފުޅު ސްޓޭޖުމަތީ ނަށަން ހުއްޓާ ފެނުމުން ހަމަ މަޖާވީ އެވެ. އަދި ޓްރިބިއުޓްއަށްފަހު ސްޓޭޖަށް އަރާ ވާހަކަ ދައްކަމުން ޖުމައިލް ލައްވާ ނެށުވި މީހުންނަށް ޝުކުރު ވެސް އަދާ ކުރި އެވެ.\nޖުމައްޔިލް އާއި އާޝާ ރޭގެ ހުށަހެޅުމުގައި -- ފޮޓޯ: އަވަސް\n"އެއްގޮތަކަށް ވެސް ހިޔާލަކަށް ނާދޭ މިކަހަަލަ ކަމެއް ކޮށްފާނެ ކަމަކަށް. އެންމެ ބޮޑު ސަޕްރައިޒް އަކީ މިއަދާ ހަމައަށް ޖުމައްޔިލް އެއްވެސް ފިލްމެއްގައި ލިޕްސިންކް ކޮށް ސްޓޭޖުގަ ޑާންސް ކޮށްފަ އެއް ނެތް. ދެން ޖުމައިލް ލައްވާ އެކަން ކުރުވި ބަޔަކަށް ވަރަށް ބޮޑަށް ޝުކުރިއްޔާ!" ނިމާލް ބުންޏެވެ.\nޖުމައިލް އޭނާގެ ބައްޕަގެ ގޮތުގައި މީގެ ކުރިންވެސް ފިލްމެއްގެ ތެރެއިން އެކްޓުކޮށްލި އެވެ. ހަމަ ބިރުކުޑަ އަލީ އާ ދިމާވެ ބައްޕަ އާއި ދަރިފުޅު އެކުގައި މަޖާ ސީން އެއް ފިލްމެއްގައި ކުޅުނެވެ.\nގައުމީ ފިލްމް އެވޯޑްސް މުހައްމަދު ޖުމައްޔިލް


Roadhaige enme aguhuri ghaneemaa akee thaguvaa aai thazkiyaa | Mihaaru\nރޯދައިގެ އެންމެ އަގުހުރި ޣަނީމާ އަކީ ތަޤުވާ އާއި ތަޒުކިޔާ\nމިސްކިތުގައި ބަޔަކު ޤުރުއާން ކިޔަވަނީ: އުންމީދުތައް އާލާވެގެން ދަނީ އީމާންތެރިކަމުގެ ސަބަބުން. --މިހާރު ފައިލް ފޮޓޯ\n24 މެއި 2020 - 08:23\nރޯދައިގެ އެންމެ މަތިވެރި މަޤުޞަދަކީ ތަޤުވާވެރިކަން ވަރުގަދަ ކުރުމެވެ. ތަޤުވާވެރި ކަމަކީ މާތް ﷲ ގެ ކޯފާ އާއި ޢަޛާބުން މިންޖު ވާނެ އައްޑަނައެއް ތައްޔާރު ކުރުމެވެ. މި އައްޑަނަ ތައްޔާރު ކުރެވުނު ކަމަށް ވާނީ ﷲ ގެ އަމުރުތަކަށް ކިޔަމަންވެ ނަހީތަކުން ދުރުހެލި ވުމުންނެވެ. ރޯދަ ހިފަން ޖެހޭ އެންމެ ފުރިހަމަ ގޮތުގައި ރޯދައިގެ ރޫޙާނިއްޔަތާ އެކު ހިފައިފި ނަމަ އިންސާނާ ހުންނާނީ އެކަމަށް ހޭނި ތައްޔާރުވެފަ އެވެ. ތަޤުވާވެރިވެފަ އެވެ. ތަޤުވާ އަކީ ހިތުގެ ޢަމަލެކެވެ. ނަމަވެސް މީގެ ބޭނުން ހިފެނީ މީގެ ސަބަބުން ނަފްސު ތާހިރުކޮށް ތަޒުކިޔާ ވެގެންދާތީ އެވެ. ރޯދައަކީ އިންސާނާގެ ހަކަތައިންނާއި އެދުންތަކަކުން ވަރަށް ބޮޑު ގުރުބާނެއް ވެގެން ކުރެވޭ ކަމެކެވެ. އެ ހުރިހާ ކަމެއް ކުރަނީ މީހަކު ބުނެގެންނެއް ނޫނެވެ. މުޖުތަމަޢުގެ ކުރިމަތީގައި ލަދުން ސަލާމަތްވާކަށް ވެސް ނޫނެވެ. އެހެން ބަޔަކަށް އެކަން ދައްކާކަށް ވެސް ނޫނެވެ. މީހަކު މަޖްބޫރެއް ކޮށްގެންނެއް ވެސް ނޫނެވެ. ހަމައެކަނި ﷲ ގެ އެންގެވުމަކަށް ވާތީ އެ ފަރާތަށް ބޯލަނބައި ކިޔަމަންތެރިވުމުގެ ގޮތުންނެވެ.\nމި ގޮތުން ރޯދަ މަހުގައި ރޯދަ ހިފައި ރޭއަޅުކަން ކުރަން ދަސް ކުރެ އެވެ. ރޯދަމަހުގައި ޝަހުވާނީ އެދުންތައް ފުއްދުމުގައި ޚުދު ތިމާ އަށް ޙަލާލު އަނބި މީހާއާ ވެސް ދުވާލު ވަގުތުތަކުގައި އެކަހެރިވެގެން އެކަމަށް ކެތްކޮށްލަ އެވެ. އަދި އެ އެދުން ޙަރާމް ގޮތެއްގައި ފުއްދުމަށް ޚިޔާލެއް އަޔަސް އަޢޫޛު ކިޔައި އިސްތިޣްފާރު ކުރަން އާދަ ކުރެވެ އެވެ. މީރު ކާއެއްޗެއްސާއި ބުއިންތަކުގެ ކުރިމަތީގައި ނަފްސު އެދިއެދި ގޮވަމުން ދާއިރު ވެސް ދުވާލުގެ ވަގުތުތަކުގައި އެކަމުން ދުރުހެލިވެ އެވެ. ކިތަންމެ ބަނޑުހައިވިއަސް އަދި ކިތަންމެ ފެންބޮވައިގަތަސް މެ އެވެ. އެއީ ހަމައެކަނި ﷲ އަށް ތަބާވުމުގެ ގޮތުންނެވެ. ރޯދަ މަހުގައި އެކުވެރިއެއް އަދި ފޫހި ފިލުވައިދޭ ބައިވެރިއެއްގެ ގޮތުގައި ބެލީ ކީރިތި ޤުރުއާނެވެ. ތިމާ ހިތް އެދޭ އެހެން އެތައް ކަމެއް ދޫކޮށްލާފައި ވެސް އެކަމުން ޘަވާބެއް ހޯދުމުގެ ނިޔަތުގައި އަދި ﷲ ގެ ރުއްސެވުން ހޯދުމުގެ ނިޔަތުގައި ގިނަ ވަގުތުތަކެއް އެ މާތް ފޮތާއެކު ހޭދަކުރެ އެވެ.\nސުވާލަކީ އެއް މަސްދުވަހުގެ މުއްދަތަށް ރޯދައިގެ މަދަރުސާއިން މިހިންގި ކޯހުން ފާސްވެ ތަޤުވާވެރިކަމާއި ތަޒުކިޔާގެ ސެޓުފިކެޓު ޙާޞިލު ކުރަނީ ކިތައް މީހުންތޯ އެވެ؟ ޝައްކެތް ނެތެވެ. ﷲ ގެ އަޅުތަކުންކުރެ ގިނަ ބަޔަކު މި ކަން ޙާޞިލު ކުރާނެ އެވެ. ނަމަވެސް ބުރަ މަސައްކަތާ އެކު ވެސް މިކަން ޙާޞިލު ނުކުރެވުނު ބަޔަކުވެސް އުޅޭނެ އެވެ. އަދި އެއްގޮތަކަށް މަސައްކަތް ނުކުރުމުގެ ސަބަބުން ﷲ ގެ ކޯފާ އާއި ޢަޛާބަށް ހުށަހެޅޭ މަދު ނަމަވެސް ބަޔަކު އުޅޭނެ އެވެ. އެ މީހުންނަށް ސަލާމަތް ވެވެން އޮތީ ތައުބާވެ ﷲ އަށް ރުޖޫޢަ ވެގެންނެވެ.\nރޯދަ އަށް ހުންނަ އިރު ތިމާއަކީ އަޚްލާޤު ރަނގަޅު މީހަކަށް ވުމަށް މަސައްކަތްތަކެއް ކުރެ އެވެ. ހުތުރު ބަސްތައް ބުނެއުޅުމާއި މީހުންނަށް އަނިޔާވެރިވުމުން ދުރުހެލިވާން މަސައްކަތް ކުރެ އެވެ. އެހެން މީހަކު ތިމާއާމެދު އެފަދަ ކަމެއް ކުރި ނަމަވެސް ﷲ އާއި ރަސޫލާގެ އަމުރަށް ކިޔަމަންތެރި ވުމުގެ ގޮތުން ﷲ ގެ ޙަޟްރަތުގައި “ތިމަން މިހުރީ ރޯދައަށޭ” މިހެން ދަންނަވައި އެކަމުން އެއްކިބާވެގަނެ އެވެ. ޣީބަ ބުނުމާއި ނެތިނުބައި މޮށުން ފަދަ ކަންކަމުންވެސް ދުރުހެލިވާން މަސައްކަތް ކުރެ އެވެ. ރުޅި އަންނަ ކަހަލަ ކަންކަމާ ކުރިމަތިވިއަސް އެ ރުޅި ﷲ އަށް ޓަކައި ކޮންޓްރޯލް ކުރަން ދަސްކުރެ އެވެ. އެއީ މިކަމުން ލިބެން އޮތް ފައިދާ މާބޮޑުވީމަ އެވެ.\nރުޅި ދިރުވާލައި އެތެރެހަށީގައި ބާއްވަނީކީ ނޫނެވެ. އޭގެ ބަދަލުގައި އެ މުލުން ލުހެލައި އެއްލާލަނީ އެވެ. އެއީ ރޯދަވެރިޔާ ރުޅި ކޮންޓްރޯލް ކުރާއިރު އެ ރުޅި އަންނަން މެދުވެރިވި ސަބަބާ މެދު އިތުރަކަށް ނުވިސްނާނެ އެވެ. އަދި އެ ކަމުގައި ބައިވެރިވާ ބަޔަކު ތިބި ނަމަވެސް އެ މީހުންނާ މެދު ހިތުގައި އެއްވެސް އެއްޗެއް ނުބާއްވައި ވަގުތުން މާފު ކުރާނެ އެވެ. އެހެން މީހުންނާ މެދު ރުޅިވެރިކަން ހިތުގައި ބާއްވާފައި ބޭރުފުށުން ރުޅި ނާންނަކަން ދައްކައިފި ނަމަ އެއީ ހަގީގަތުގައި ރުޅި މަތަކުރެވުނީކީ ނޫނެވެ. ރުޅީގެ އަލިފާންގަނޑު ހިތުތެރޭ މޫލައި އަލުން ކުރިފަޅާނެ އެވެ. ރޯދަވެރިޔާ ރުޅި މަތަކުރަނީ މިފަދައަކުން ނޫނެވެ. ރޯދަމަހަކީ ބަރަކާތްތެރި މަހެއް ވީމާ އެ މަހުގެ ޘަވާބާއި ދަރުމަ އިތުރަށް ލިބިގަތުމަށްޓަކައި ޞަދަޤާތްކޮށް ދީލަތިކަމުގެ އަތް ނިއުޅާލަ އެވެ. މި ހުރިހާ ކަމެއްގެ އިތުރުން ރޯދަމަހުގައި އެންމެ ޚާއްޞަ ސަމާލުކަމެއް ދެނީ ފަރުޟު ނަމާދުތައް އޭގެ ވަގުތުގައި އަދާކުރުމަށެވެ. އަދި އެއަށް ފަހު ސުންނަތް ނަމާދުތައް ގިނަ ކުރުމަށެވެ.\nއާދެ، މިހުރިހާ ކަމަކީވެސް ތަޤުވާވެރިވެ ނަފްސު ތަޒުކިޔާ ކުރުމުގެ ގިއުގަނޑުގެ ތެރޭ ހިމެނޭ ކަންކަމެވެ. އެއީ ހައްތާވެސް ﷲ ގެ އަމުރުތަކަށް ކިޔަމަންވުމާއި ނަހީތަކުން ދުރުހެލިވުމެވެ. ތަޤުވާއަކީ އެއީ އެވެ. ހަމައެއާ އެކު އެއީ ނަފްސުގައިވާ ނުބައި ކަންކަން އެއްފަރާތްކޮށް ނަފްސަށް ޒީނަތްތެރިކަން ގެނައުމެވެ. ތަޒުކިޔާ އަކީ އެއީ އެވެ. ނަމަވެސް ސުވާލަކީ އެއް މަސްދުވަހުގެ މުއްދަތަށް ރޯދައިގެ މަދަރުސާއިން މިހިންގި ކޯހުން ފާސްވެ ތަޤުވާވެރިކަމާއި ތަޒުކިޔާގެ ސެޓުފިކެޓު ޙާޞިލު ކުރަނީ ކިތައް މީހުންތޯ އެވެ؟ ޝައްކެތް ނެތެވެ. ﷲ ގެ އަޅުތަކުންކުރެ ގިނަ ބަޔަކު މި ކަން ޙާޞިލު ކުރާނެ އެވެ. ނަމަވެސް ބުރަ މަސައްކަތާ އެކު ވެސް މިކަން ޙާޞިލު ނުކުރެވުނު ބަޔަކުވެސް އުޅޭނެ އެވެ. އަދި އެއްގޮތަކަށް މަސައްކަތް ނުކުރުމުގެ ސަބަބުން ﷲ ގެ ކޯފާ އާއި ޢަޛާބަށް ހުށަހެޅޭ މަދު ނަމަވެސް ބަޔަކު އުޅޭނެ އެވެ. އެ މީހުންނަށް ސަލާމަތް ވެވެން އޮތީ ތައުބާވެ ﷲ އަށް ރުޖޫޢަ ވެގެންނެވެ. ބުރަމަސައްކަތްކޮށް އެކަން ޙާޞިލު ނުކުރެވޭ މީހުންނަކީ ރޯދައިގެ ރޫޙާނިއްޔަތު އެއްފަރާތްކޮށް ހަމައެކަނި އޭގެ މާއްދީބައި އަދާކުރި މީހުންނެވެ. ކީރިތި ރަސޫލާ އެފަދަ މީހުންނާމެދު ހަދީސްފުޅު ކުރައްވަނީ، އެ މީހުންގެ ރޯދައިން ކަރުހިއްކުމާއި ބަނޑުހައިވުން ފިޔަވައި އެހެންކަމެއް ނުލިބޭ ރޯދަވެރިންގެ ގޮތުގަ އެވެ. އެ މީހުންނަށް ހަގީގަތުގައި އެކުރެވުނީ ބޭކާރު ކަމެކެވެ. ވީމާ ވިސްނަންވީ ދެން ކުރިއަށް އޮތް ތަނަށެވެ.\nތަޤުވާވެރިކަން ޙާޞިލުކޮށް ނަފްސު ތަޒުކިޔާ ކުރި މީހުންގެ ޖަޒާއަކީ އުޑުތަކާއި ބިން ފަދަ ތަނަވަސް ވެގެންވާ ސުވަރުގެ އެވެ. އެކަމަކު އެ ޖަޒާ ލިބޭނީ އެ ތަޤުވާވެރިކަން ދެމެހެއްޓި މިންވަރަކުންނެވެ. ތަޤުވާ ވެރިކަމަކީ މޫސުމް މޫސުމަށް އޮންނަ ކަމެއް ނޫނެވެ. އެއީ އަބަދަށް އޮންނަ ކަމެކެވެ. ވީމާ ރޯދަ އިން ދަސްކުރި ފިލާވަޅުތަކުގެ ބޭނުން ރޯދަމަސް ނިމުމުންވެސް ހިފަން ޖެހޭނެ އެވެ. އަޅުކަންތައް ކުރުމަށް ޝައުޤުވެރިކަން ހުންނަން ޖެހޭނެ އެވެ. ފާޙިޝް ކަންތައްތަކުން ދުރުހެލިވާން ޖެހޭނެ އެވެ.\nތަޤުވާވެރިކަން ޙާޞިލުކޮށް ނަފްސު ތަޒުކިޔާ ކުރި މީހުންގެ ޖަޒާއަކީ އުޑުތަކާއި ބިން ފަދަ ތަނަވަސް ވެގެންވާ ސުވަރުގެ އެވެ. އެކަމަކު އެ ޖަޒާ ލިބޭނީ އެ ތަޤުވާވެރިކަން ދެމެހެއްޓި މިންވަރަކުންނެވެ. ތަޤުވާ ވެރިކަމަކީ މޫސުމް މޫސުމަށް އޮންނަ ކަމެއް ނޫނެވެ. އެއީ އަބަދަށް އޮންނަ ކަމެކެވެ. ވީމާ ރޯދަ އިން ދަސްކުރި ފިލާވަޅުތަކުގެ ބޭނުން ރޯދަމަސް ނިމުމުންވެސް ހިފަން ޖެހޭނެ އެވެ. އަޅުކަންތައް ކުރުމަށް ޝައުޤުވެރިކަން ހުންނަން ޖެހޭނެ އެވެ. ފާޙިޝް ކަންތައްތަކުން ދުރުހެލިވާން ޖެހޭނެ އެވެ. ރިވެތި އަޚްލާޤީ ސިފަތައް ހަރުލާފައި ހުންނަން ޖެހޭނެ އެވެ. ނުރަނގަޅު އަޚްލާޤު އަލުން ފެނިގެން ނުވާނެ އެވެ. ނޫންނަމަ ތަޤުވާވެރިކަން ޙާޞިލު ކުރެވުނީ ކަމަކަށް އަދި ނަފްސު ތަޒުކިޔާ ކުރެވުނީ ކަމަކަށް ހަގީގަތުގައި ނުބެލެވޭނެ އެވެ.\nއެތައް ކަމަކުން ގުރުބާންވެގެން ހޯދި ތަޤުވާވެރިކަމާއި ތަޒުކިޔާ އަކީ މި ރޯދަ މަހު ކުރި މަސައްކަތުގެ ނަތީޖާ އެވެ. މި ނަތީޖާގެ މަތީ ދެމިހުރެ އަދިވެސް އިތުރަށް އެކަންކަން ވަރުގަދަ ކުރެވޭތޯ ބަލަން ޖެހޭނެ އެވެ. މިއީ ﷲ އާ އަޅުތަކުންނާ މެދު ކުރެވޭ ބަނގުރޫޓު ނުވާނެ މުހިންމު ވިޔަފާރި އެކެވެ. މި ވިޔަފާރީގައި އަބަދުވެސް އެކަކު އަނެކަކަށް ވާދަޖަހައި އިތުރަށް ފައިދާ ހޯދަން މަސައްކަތް ކުރަން ޖެހޭނެ އެވެ.\nއީދު ދީން އިސްލާމް ފިތުރު އީދު ރޯދަމަސް 2020\nވަރަށް މުހިންމު ފައިދާކުރަނިވި ލިޔުމެއް. ހަމަ މިގޮތަށް ނޫސް ވެސް އިޞްލާހް ކޮށްލުން ވ.މުހިންމު ވާނެ. މާކުރީގެ ރީތި ފިލްމު ކުޅުނު މީހުން ޕްރޮމޯޓް ނުކުރުން އެދެން. މީ ޚަބަރު ކިޔާލަން ކްލިކް ކޮށް ލާއިރު ފެންނަ ހިތްދަތި ކަމެއް. އިޞްލާހް ކޮށްލާތި.\nނިމިދިޔައީ އެންމެ ބާއްޖަވެރި އެންމެ ތަނަވަސް ރޯދަމަސް. ދުނިޔެއަށް ދިމާވެފައިވާ ނާމާން ބިރުވެރިކަމުގައި ދުނިޔޭގެ ކަންކަން ހުއްޓާލައި މާތްﷲއަށް އަޅުކަން ކުރަން އެންމެ ގިނަ ވަގުތު ލިބުުނު އެންމެ ފުރިހަމަ ރޯދަމަސް. ދެން އެފަދައެއް ނައިސްދާނެހެން ހީވާ ފަދަ ރޯދަމަހެއް. މާތްﷲއަށް އަޅުކަން ކުރަން ދުނިޔެ ހުއްޓުވިފައިވާކަމުގެ އިހްސާސް ކުރެވުނު މަހެއް. ރޯދަމަހުގެ އަމާންކަމާ ހިތަށް ފިނިކަން އެންމެ ފުރިހަމައަށް ގެނުވި މަހެއް.


Trump Erdogan ah: Gadha vaan noolhey, natheeja hithi vedhaane – adduLIVE\nޓްރަމްޕް އުރުދުޣާން އަށް: މާ ގަދަވާން ނޫޅޭ، ނަތީޖާ ހިތިވެދާނެ\nOct 17, 2019, 09:28 އަހުމަދު ނަސޫހް\nތުރުކީ ބޯޑަރުގައި ހަރަކާތްތެރިވާ ކުރުދީންނާ ދެކޮޅަށް ތުރުކީ ސަރުކާރުން ފަށާފައިވާ އޮޕަރޭޝަނާ ގުޅިގެން އެމެރިކާގެ ރައީސް ޑޮނަލްޑް ޓްރަމްޕް، ތުރުކީގެ ރައީސް ރަޖަބް ތައްޔިބް އުރުދުޣާންއަށް ނަސޭހަތުގެ ސިޓީއެއް ފޮނުވައިފިއެވެ.\nޓްރަމްޕް ފޮނުވި ކަމަށް ބުނާ ސިޓީ 'ސީއެންއެން' ގައި ޝާޢިއު ކޮށްފައިވާއިރު އެސިޓީގައި ޓްރަމްޕް ވަނީ އެތައް ހާސް މީހުންނެއް މެރުމުގެ ކުރިން ވިސްނާލުމަށް އެދިވަޑައިގެންފައެވެ. އަދި އެމައްސަލަ ހައްލުކުރުމަށް ރަނގަޅު "ޑީލެއް" ހެދުމަށް އިލްތިމާސްކޮށްފައިވެއެވެ.\nއެމެރިކާގެ ސިފައިން ތުރުކީ އިން ގެންދިއުމަށް ފަހު ޓްރަމްޕް ވަނީ ކުރުދީންނަށް ދީފައިވާ ހިމާޔަތް ނަގާފައެވެ. ތުރުކީ ސިފައިން ކުރުދީންނަށް ހަމަލާދޭން ފެށީ އެހިސާބުންނެވެ.\nޓްރަމްޕް ފޮނުވި ސިޓީގައި އިތުރަށް ވިދާޅުވީ ތާރީޚު ބަލާއިރު މިމައްސަލަ ރަނގަޅު ގޮތެއްގައި ހައްލު ކޮށްފިނަމަ އަބަދުވެސް އޭނާ ދެކޭނީ ރަނގަޅު މީހެއްގެ ގޮތުގައި ކަމަށާއި ނަމަވެސް އެނޫން ގޮތަކަށް އަމަލުކޮށްފިނަމަ ނަތީޖާ ހިތިވެދާނެ ކަމަށް ޓްރަމްޕް ވިދާޅުވިއެވެ. އަދި 'ގަދަ' މީހަކަށް ނުވުމަށާއި މޮޔައަކަށް ނުވުމަށް ޓްރަމްޕް ވަނީ އުރުދުޣާންއަށް ނަސޭހަތްތެރިވެފައެވެ.


މޫސުން ގޯސްވުމުގެ ސަބަބުން ބައެއް ސަރަޙައްދުތަކަށް ޔެލޯ އެލާޓް ނެރެފި\nއިސްމާޢީލް ޖައިޝް 12 ޖެނުއަރީ 2021\nރާއްޖެއަށް މޫސުން ގޯސްވެ، ޅ. އަތޮޅާއި މ. އަތޮޅާ ދެމެދުގެ ރަށްތަކަށް މޫސުމާބެހޭ ޤައުމީ އިދާރާއިން ޔެލޯ އެލާޓް ނެރެފިއެވެ.\nމެޓް އޮފީހުން ވިދާޅުވީ މި ސަރަޙައްދުތަކަށް ޔެލޯ އެލާޓް ނެރެފައިވަނީ މިއަދު މެންދުރު 12:00 އިން ފެށިގެން ހަވީރު 4:00އާ ހަމައަށްކަމަށެވެ. އަދި އެސަރަޙައްދުތަކަށް ބޯކޮށް ވާރޭވެހި ގުގުރުންވެސް އެކަށީގެންވާކަމަށް މެޓް އޮފީހުން ބުނެއެވެ.\nމޫސުމާ ބެހޭ ޤައުމީ އިދާރާއިން ޅ. އަތޮޅާއި މ. އަތޮޅާ ދެމެދަށް ޔެލޯ އެލަރޓް ނެރެފައިވާއިރު ހއ. އަތޮޅުން ފެށިގެން މ އަތޮޅާ ހަމައަށް އެއިދާރާއިން ނެރެފައިވާ ވައިޓް އެލަރޓުގެ މުއްދަތު އިރުއޮއްސި 6:00 އާހަމައަށް ވަނީ އިތުރުކޮށްފައެވެ.\nމެދުރާއްޖެތެރެއާއި އުތުރުގެ އަތޮޅުތަކަށް މިއަދު ކުރަމުންމިދާ ވިއްސާރައާ ގުޅިގެން ބައެއް ރަށްރަށުގައި ވަނީ ފެންބޮޑުވެފައެވެ. އެގޮތުން ބ. މާޅޮހުގެ 12 ގެއަކަށް ވަނީ ފެންވަދެފައެވެ. މާޅޮހު ކައުންސިލްގެ ރައީސް ޢަބްދުﷲ ޝުޖާޢު ޕީއެސްއެމް ނިއުސްއަށް މަޢުލޫމާތު ދެއްވަމުން ވިދާޅުވީ މީގެތެރެއިން7ގެއެއްގެ ފަރުނީޗަރުތަކަށް އެކިވަރުގެ ގެއްލުން ލިބިފައިވާކަމަށެވެ.\nބައެއް ގެތަކަށް ފެން ވަދެ ގެއްލުން ލިބުނު ނަމަވެސް އެއްވެސް ގެއަކުން މީހުން ހުސްކުރަން ޖެހިފައިނުވާކަމަށްވެސް އޭނާ ވިދާޅުވިއެވެ. މާޅޮހުގައި ފެންބޮޑުވުމާ ގުޅިގެން އެމްއެންޑީއެފްއާއި ފުލުހުން އަދި މާޅޮހު ކައުންސިލުން އަންނަނީ ފެން ހިންދުމުގެ މަސައްކަތް ކުރަމުންނެވެ.\nމޫސުމާބެހޭ ޤައުމީ އިދާރާއިން ހާމަކުރެއްވި ގޮތުގައި ފާއިތުވި 24 ގަޑިއިރުގެތެރޭގައި އެންމެ ގިނަ ޢަދަދަކަށް ވާރޭ ވެހިފައިވަނީ ބ.ދަރަވަންދޫއަށެވެ. އެގޮތުން ބ. ދަރަވަންދޫއަށް ވަނީ 88.0 މިލިލީޓަރުގެ ވާރޭ ވެހިފައެވެ.\nމިހާރު ރާއްޖޭގެ އެކި ހިސާބަށް ކުރަމުންދާ ވިއްސާރައާ ގުޅިގެން ހުޅަނގާއި ހުޅަނގު އުތުރުން ގަޑިއަކު 10 މޭލާއި 20 މޭލާ ދެމެދުގައި ވައިޖެހޭނެކަމަށް މެޓް އޮފީހުން ވިދާޅުވިއެވެ. އަދި ވިލާގަނޑުގައި 40 މޭލަށް ވައިގަދަވާނެކަމަށް މެޓް އޮފީހުން ލަފާކުރައްވައެވެ.\nމެޓް އޮފީހުން ވަނީ ރާއްޖޭގެ ހުރިހާ ސަރަޙައްދެއްގެ ކަނޑުތައްވެސް ގަދަވާނެ ކަމަށް ލަފާކުރެވޭތީ ކަނޑުދަތުރު ކުރާ ފަރާތްތަކުން މޫސުމަށް ސަމާލުވުމަށް އިލްތިމާސް ކުރައްވާފައެވެ.\nއަރުޝީފަށް ނެގީ 12/01/2021 12:22\nއެންމެފަހުން އަޕްޑޭޓްކުރީ 12/01/2021 12:22\nއިމާރާތެއްގެ ތިންވަނަ ބުރިން މީހަކު ވެއްޓިއްޖެ\nއައިޝަތު އަހުމަދު 47 މިނެޓު ކުރިން\nކޮމިއުނިކޭޝަންސް ސެކްރެޓަރީ ހަސަން އިސްތިއުފާދެއްވައިފި\nރިމާހް 54 މިނެޓު ކުރިން\nދިވެހި ރުފިޔާ އަށް ނިޝާނެއް ހަދަން ނިންމައި މުބާރާތެއް ބާއްވަނީ\nއިސްމާއިލް ރިޒާ 1 ގަޑިއިރު ކުރިން\nކޮވިޑް ވެކްސިން ޖަހަން 19،000 މީހުން ރަޖިސްޓްރީކޮށްފި\nއަލީ ރާޒީ2ގަޑިއިރު ކުރިން


އެމްޑީޕީގެ ސޯޝަލް މީޑިޔާ އެކްޓިވިސްޓަށް މަރުގެ އިންޒާރުދިނުމާބެހޭ – Maldivian Democratic Party\n08 ޑިސެމްބަރު 2019\nއެމްޑީޕީގެ ސޯޝަލް މީޑިޔާ އެކްޓިވިސްޓަށް މަރުގެ އިންޒާރުދިނުމާބެހޭ\nމޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ ސޯޝަލް މީޑިޔާ އެކްޓިވިސްޓް “ނައުޓީ މެޓޮކްސް”އަށް މަރުގެ އިންޒާރުދީ، ބިރުދައްކާފައިވާތީ، އެކަން މި ޕާޓީއިން ހަރުކަށި ޢިބާރާތުން ކުށްވެރިކުރަމެވެ.\n6 ޑިސެންބަރު 2019 ވީ ހޮނިހިރު ވިލޭރޭ މާލޭ މަޖީދީމަގު އިރުމަތީ ފަރާތުން، ބޮޑުތަކުރުފާނު މަގާއި ބައްދަލުވާ ހިސާބުން ސައިކަލެއްގައި އައި ދެމީހަކު މަރާލާނެކަމަށް ބުނެ، އޭނާއަށް އިންޒާރުދީފައިވަނީ ޓްވިޓަރ މެދުވެރިކޮށް ދެއްކި ވާހަކަތަކަކަށް ޢިޝާރާތްކޮށެވެ. މި މައްސަލަ އޭނާވަނީ މޯލްޑިވްސް ޕޮލީސް ސަރވިސަށް ހުށަހަޅާފައެވެ.\nޚިޔާލު ތަފާތުވާ ކޮންމެ ހިނދެއްގައި، ޖިސްމާނީ އަނިޔާގެ އިންޒާރު ދިނުމާއި، އަނިޔާވެރިކަން އިސްކުރުމީ 21 ވަނަ ޤަރުނުގެ ތަޙްޛީބު މުޖުތަމަޢެއްގައި ބަލައިގަނެވޭނެފަދަ ކަމެއް ނޫނެވެ. އަދި އިންސާނުންގެ މެދުގައިވާ ދެބަސްވުމާއި، ހުންނަ ޚިޔާލު ތަފާތުވުން ނައްތާލުމަށް ޖާހިލިއްޔަ ޒަމާނުގައި ޢަމަލުކޮށް އުޅުނު ގޮތްމެއެވެ.\nމިއާއެކު ސީރިއަސް ނަޒަރެއްގައި އެކަމުގެ މައްޗަށް ފިޔަވަޅު އަޅަން ލާޒިމުވާފަދަ ޖިނާޢީ ކުށެއްވެސްމެއެވެ.\nމިބާވަތުގެ ހަރުކަށި ޢަމަލުތަކުން ކުރިފަޅާ ހެދި، އުފެދޭ ރުޅިވެރިކަމާއި، ފިތުނައިގައި ކިތަންމެ ބައެއްގެ ފުރާނައަށް ގެއްލުންވާ ހިސާބަށް މި ފަހުން ކަންގޮސްފައި ހުރިކަން މިހިނދު ފާހަގަކުރަމެވެ.\nއެހެންކަމުން މި ޢަމަލު ހިންގި ފަރާތް ހޯދާ، އެކަށީގެންވާ ޤާނޫނީ ފިޔަވަޅު އެޅުމަށް މޯލްޑިވްސް ޕޮލިސް ސަރވިސާއި، ކަމާބެހޭ ފަރާތްތަކުގެ މައްޗަށް ގޮވައިލަމެވެ.\nމިއާއެކު، ދެބަސްވުމާއި، ޚިޔާލު ތަފާތުވުމުގެ ކުރިމަތީގައި، ބުއްދިއާއި، ޙިކްމަތް ކުރިއަށްނެރި، މަޝްވަރާއާއި، ނަސޭޙަތުގެ އިސްލާމީ ރިވެތި އުސޫލު ކުރިއަށްނެރުމަށް އެންމެހައި ފަރާތްތަކަށް އިލްތިމާސްކުރަމެވެ.